Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022». Εχθές ολοκληρώθηκε η συνεδρίαση έχοντας μιλήσει όλοι οι συνάδελφοι Βουλευτές. Από τους διακόσιους τρεις που είχαν εγγραφεί μίλησαν οι διακόσιοι, γιατί τρεις απεσύρθησαν, συν δεκαοκτώ γενικοί εισηγητές και ειδικοί αγορητές. Μίλησαν, επομένως, διακόσιοι δεκαοκτώ συνάδελφοι από όλα τα κόμματα. Όπως ενθυμείσθε, με απόφαση του Προέδρου της Βουλής, παρ' ότι η Διάσκεψη των Προέδρων δεν είχε πάρει αυτή την απόφαση, σήμερα θα ξεκινήσουμε, για να μην είναι μόνο οι πολιτικοί Αρχηγοί -εντός εισαγωγικών η λέξη- με «δευτερολογίες» των Κοινοβουλευτικών Εκπροσώπων. Λέω εντός εισαγωγικών, διότι βλέποντας τους χρόνους ομιλίας των Κοινοβουλευτικών Εκπροσώπων έχουν πάρει και τις δευτερολογίες και την τριτολογία τους. Βλέπω τους χρόνους.
Κύριε Πρόεδρε, εγώ μίλησα δεκατέσσερα λεπτά, ενώ οι άλλοι είκοσι.
Όχι, κύριε Τσακαλώτο, άλλο εννοώ εγώ, ανά κόμμα με τις παρεμβάσεις, αυτό εννοώ. Δηλαδή, παραδείγματος χάριν, εσείς ως ΣΥΡΙΖΑ έχετε μιλήσει με τις παρεμβάσεις όλοι οι Κοινοβουλευτικοί Εκπρόσωποι σαράντα τέσσερα λεπτά και ογδόντα τέσσερα δεύτερα, αλλά απλά το λέω στατιστικά, ούτως ή άλλως θα μιλήσετε. Επομένως δεν μπαίνει με βάση τον Κανονισμό ο χρόνος. Θα έχει από επτά λεπτά ο κάθε Κοινοβουλευτικός Εκπρόσωπος με μια μικρή ανοχή και θα ξεκινήσουμε κατά αντίστροφη φορά. Καλείται, επομένως, στο Βήμα ο κ. Κλέων Γρηγοριάδης. Ορίστε, κύριε συνάδελφε, έχετε τον λόγο.
Ευχαριστώ πάρα πολύ, κύριε Πρόεδρε, που μου κάνετε την τιμή να μου δώσετε τον λόγο και μάλιστα πρώτο στη σειρά. Κύριοι Υπουργοί, κυρίες και κύριοι Βουλευτές, καθώς βρισκόμαστε στο δέκατο τρίτο -ζωή να έχουμε!- μνημονιακό βάναυσο χρόνο που διάγει η χώρα μας, αυτή η φάρσα των προϋπολογισμών, που εδώ και παραπάνω από δέκα χρόνια κανένας από τους προϋπολογισμούς που έχουν κατατεθεί -καταρτισθεί και κατατεθεί- στη Βουλή και έχουν εγκριθεί δεν έχει πραγματοποιηθεί, καθώς έναν μήνα μετά, έξι μήνες μετά, έναν χρόνο μετά, τρία χρόνια μετά παίρνει τηλέφωνο η κ. Μέρκελ, παίρνει τηλέφωνο ο «νέος κ. Μέρκελ» τώρα που θα αναλάβει και λέει «κάντε αυτό γιατί θα σας κόψω τα πόδια, κάντε αυτό γιατί θα σας κλείσω τη στρόφιγγα και θα πεθάνετε από οικονομική ασφυξία σε πέντε λεπτά, κάντε αυτό γιατί θα σας πετάξω έξω από την Ευρωπαϊκή Ένωση!». Καθώς υποταχθήκαμε, καθώς έχουμε συνθηκολογήσει και έχουμε πει δέκα χρόνια ως χώρα ότι εμείς έχουμε παραδοθεί, έχουμε απολέσει την εθνική μας κυριαρχία-σας το λέω ευγενικά εδώ και πολύ καιρό ως ΜέΡΑ25, όχι ως πρόσωπο εγώ, ο Κλέωνας-, αυτή η παράδοση άνευ όρων, αυτή η συνθηκολόγηση άνευ όρων συνιστά τελικά απόλυτη απώλεια της εθνικής μας κυριαρχίας. Επομένως, κύριε Πρόεδρε, κυρίες και κύριοι Βουλευτές, εδώ πέρα διαδραματίζεται κάθε χρόνο αυτή την εποχή μια φάρσα, μια εθιμική φάρσα, θα έλεγε κανείς. Είναι όπως έρχονται τα Χριστούγεννα και το Πάσχα και κάνουμε συγκεκριμένα πράγματα, βάφουμε κόκκινα αυγά το Πάσχα, στολίζουμε το δέντρο τα Χριστούγεννα, τρώμε γαλοπούλα, αν είμαστε επηρεασμένοι από τα δυτικά έθιμα, έτσι ερχόμαστε και σε αυτή τη Βουλή να ψηφίσουμε έναν έρημο -κύριε Υπουργέ, λυπάμαι που το λέω- προϋπολογισμό, ο οποίος δεν έχει καμμία πιθανότητα να εφαρμοστεί, γιατί έτσι κι αλλιώς πατάει στα στοιχεία της ΕΛΣΤΑΤ, τα οποία είναι στοιχεία σουρεαλιστικά, δεν έχουν καμμία σχέση με την πραγματικότητα. Ενδεικτικά να σας αναφέρω, κύριε Πρόεδρε, ότι σύμφωνα με τα στοιχεία της ΕΛΣΤΑΤ ο πληθωρισμός είναι μικρότερος από το 2008 και η αγοραστική δύναμη του μέσου Έλληνα είναι μικρότερη από το 2008. Αυτά είναι φετινά στοιχεία της ΕΛΣΤΑΤ, η οποία δεν είναι ελληνική στατιστική υπηρεσία, είναι βρυξελλιώτικη. Ανήκει στις Βρυξέλλες έχει εκχωρηθεί και αυτή μαζί με τη λαϊκή κυριαρχία. Σας ενημερώνουμε, λοιπόν, ότι το 2008 η εργατική τάξη της Ελλάδας -και εργατική τάξη δεν εννοώ μόνο τους εργάτες που είναι στα εργοστάσια, εννοώ όλους τους εργαζόμενους- είχε εισόδημα περίπου 112 δισεκατομμύρια ευρώ. Οι μισθωτοί σήμερα έχουν φτάσει στα 75 δισεκατομμύρια ευρώ. Καταλαβαίνετε τι απώλεια εισοδήματος συνιστά αυτή η διαφορά από τα 112 στα 75; Είναι συντριπτική και δεν χρειάζονται άλλα νούμερα. Προτείνω, λοιπόν κύριε Πρόεδρε, μεταξύ αστείου και σοβαρού, μιας και έχουμε φτάσει σε αυτή την παρωδία κοινοβουλευτισμού, να παραιτηθούν οι διακόσιοι ενενήντα επτά Βουλευτές του ελληνικού Κοινοβουλίου, οι οποίοι δεν έχουν την τύχη να είναι ηθοποιοί -να παραμείνει ο αγαπητός Σκουρολιάκος που τον βλέπω κάτω, η κ. Βαγενά και η αφεντιά μου, που είμαστε οι ηθοποιοί- και να προσλάβουμε επαγγελματίες ηθοποιούς εφεξής στη θέση τους. Να πάρουμε κανονικούς ηθοποιούς για να το παίζουν καλύτερα, γιατί αυτό το πράγμα δεν βλέπεται. Από όλα αυτά που λέτε όλοι οι μνημονιακοί ότι δήθεν σας τρομάζουν, ένα πράγμα σας τρομοκρατεί πραγματικά και αυτό έχει ένα όνομα, μία λέξη: είναι η δημοκρατία. Αυτή φοβάστε, όπως ακριβώς ο διάολος τρέμει τη μυρωδιά από το λιβάνι. Γι' αυτό και κάνετε τα πάντα, τα πάντα, συντεταγμένα για να εναλλάσσονται στην εξουσία των κατακτημένων χωρών που έχουν γίνει προτεκτοράτα και αποικίες, κόμματα ταγμένα στην ολιγαρχία, ώστε να μην υπάρξει πλέον καμμία απολύτως πολιτική και δημοκρατική διάσταση στη λήψη των αποφάσεων. Θα το κάνω σαφές. Κυβερνήσατε με διάφορες παραλλαγές, ως ΠΑΣΟΚ, ως Νέα Δημοκρατία. Ταπεινή μου γνώμη δεν υπάρχει ευδιάκριτη ιδεολογική διαφορά εδώ και πολλά χρόνια, από την εποχή του κ. Σημίτη. Κυβερνήσατε, λοιπόν, με διάφορες παραλλαγές, είχατε ένα πράγμα, όμως, διαρκώς στο νου σας: πώς να παίρνετε χρήματα από τους πολλούς και να τα δίνετε στους όλο και λιγότερους. Ήρθε η «πρώτη φορά Αριστερά». Την στηρίξαμε. Εγώ ως πολίτης ψήφισα ΣΥΡΙΖΑ τον Γενάρη του 2015 ή τον Δεκέμβρη, δεν θυμάμαι πότε έγιναν οι εκλογές. Την στηρίξαμε και είχαμε μια ελπίδα. Έγινε μια διαπραγμάτευση. Έξι μήνες κράτησε αυτή τη διαπραγμάτευση. Μας κλείσανε τη στρόφιγγα. Βοήθησε πάρα πολύ ο κ. Στουρνάρας, ο οποίος έλεγε «πάρτε τα λεφτά σας». Έχουν μείνει, τα γραπτά δυστυχώς μένουν. Βοήθησαν πάρα πολύ οι παρασιτικοί καναλάρχες σας, οι οποίοι έδειχναν γιαγιούλες από τη Λατινική Αμερική να είναι σε ΑΤΜ, γιατί δεν είχαν χρήματα και ρευστότητα και έλεγαν ότι αυτές οι γιαγιούλες είναι στην οδό Μητροπόλεως ή είναι στο Κολωνάκι. Δεν ήταν, όμως. Ήταν στο Μεξικό ή στο Περού. Βοήθησαν όλοι. Ήρθε, λοιπόν, τελικά η «πρώτη φορά Αριστερά» και δυστυχώς συνθηκολόγησε. Δεν θα εξετάσουμε γιατί συνθηκολόγησε, δεν έχουμε πει ποτέ ότι πρόδωσε. Λέμε ότι συνθηκολόγησε. Λέμε ότι τρόμαξε. Και λέμε ότι αυτός ο τρόμος οδήγησε σε συντριπτικά αδιέξοδα, τα οποία αδιέξοδα είναι ότι και η «πρώτη φορά Αριστερά» έγινε έτσι. Κατήρτισε και αυτή τέτοιου είδους προϋπολογισμούς, οι οποίοι δεν είχαν καμμία τύχη να φέρουν κανένα αποτέλεσμα και δεν εφαρμόστηκαν ποτέ. Κατάργησε το ΕΚΑΣ που ήταν το τελευταίο στήριγμα των τελευταίων αυτής της γης, αυτών που δεν είχαν κανένα άλλο εισόδημα. Έβαλε την ενέργεια που έχει φτάσει να μην μπορούμε να την πληρώσουμε ούτε εμείς που είμαστε Βουλευτές -σκεφτείτε αυτούς που δεν είναι Βουλευτές!- να είναι θέμα καθημερινής διαπραγμάτευσης. Και αυτά τα πράγματα δεν είναι πολύ αριστερά, αλλά επαναλαμβάνω ότι αν ψηφίσεις μνημόνιο, δεν έχεις καμμία πιθανότητα να υπερασπιστείς πια τον ελληνικό λαό. Κοιτάξτε, η Ευρωπαϊκή Ένωση αυτή είναι φτιαγμένη με έναν στόχο, να μην υπάρχει καμμία δημοκρατία. Για να υπάρξει, λοιπόν, Διαφωτισμός, πρέπει να διατηρηθεί σε αυτή την Ευρωπαϊκή Ένωση, κύριε Πρόεδρε, έστω μια μικρή, μια ανεπαίσθητη φλογίτσα φωτός σε αυτές τις βάναυσες μέρες. Και είναι βάναυσες μέρες όχι μόνο για μας. Είναι βάναυσες μέρες για τους Γερμανούς. Κι αν μπορεί να εξηγήσει κάποιος, αν μπορεί να εξηγήσει ο κ. Μητσοτάκης στον Έλληνα -να τον κοροϊδέψει, κατά τη γνώμη μας- γιατί πεινάει, του λέει: «Έχουμε χρεοκοπήσει». Τι να πει ο αντίστοιχος Γερμανός στον υπήκοό του; Τι να του πει; Έχει τη μεγαλύτερη βιομηχανία στον κόσμο και κυρίως έχει τα μεγαλύτερα πλεονάσματα η οικονομία του στον κόσμο. Όμως, επτά εκατομμύρια Γερμανοί, σχεδόν 10%, είναι κάτω από το όριο της φτώχειας. Είναι απόφαση να πάρουμε και τα τελευταία ψίχουλα από τους πολλούς, για να τα δώσουμε στους ελάχιστους. Η εναλλακτική σε αυτή την Ευρώπη που εμείς προτείναμε, κύριε Πρόεδρε, ήταν η «πράσινη συμφωνία». Ξέραμε από την αρχή ότι δεν θα εφαρμοστεί καμμία πράσινη συμφωνία. Το κάναμε, όμως, για να αποδείξουμε στο κοινό της Ευρώπης ότι ενώ μπορούν οι κυβερνώντες να την πράξουν, επιλέγουν να μην το κάνουν. Και αυτό απελευθέρωσε και ριζοσπαστικοποίησε πάρα πολύ κόσμο. Λέγαμε μέχρι πρότινος ότι η Ευρωπαϊκή Ένωση ή θα εκδημοκρατιστεί ή θα διαλυθεί. Μας έχουν πλέον αποδείξει ότι προτιμούν να καταστραφεί το σύμπαν, να μη μείνει κολυμπηθρόξυλο κατά το κοινώς λεγόμενο, παρά, κύριε Πρόεδρε, να εκδημοκρατιστεί αυτή η Ευρώπη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Περνάμε, λοιπόν, στην πεποίθηση πια ότι αυτή η Ευρωπαϊκή Ένωση ούτως ή άλλως διαλύεται. Δεν φταίμε εμείς γι' αυτό. Φταίτε εσείς. Από το χάσμα που υπήρχε Βορρά - Νότου, τώρα περνάμε στο νέο χάσμα το οποίο είναι Δύσης - Ανατολής. Όμως, παράλληλα, όπως σας είπα πριν, υποφέρουν μέχρι και οι πάμπλουτοι Γερμανοί πολίτες. Και τα πράγματα δεν αλλάζουν. Ο κ. Σολτς συνεχίζει το έργο από εκεί που το άφησε η κ. Μέρκελ. Αυτή η Ευρωπαϊκή Ένωση δεν μεταρρυθμίζεται πλέον και πρέπει να το πούμε ξεκάθαρα. Ένα πράγμα σηκώνει. Ανατρέπεται. Και θα πρέπει να ανατραπεί. Αν δεν προχωρήσουμε σε ρήξη με αυτή την Ευρωπαϊκή Ένωση, δεν έχουμε καμμία πιθανότητα επιβίωσης. Πριν τελειώσω…
Τελειώστε όμως, κύριε Γρηγοριάδη.
Ένα λεπτάκι μόνο θα χρειαστώ, κύριε Πρόεδρε. Θα ήθελα να πω στον δύστυχο κ. Σταϊκούρα, τον Υπουργό Εθνικής Οικονομίας, ότι πραγματικά -είναι το τελευταίο, θα το πω και τώρα- όταν δεν μπορείς να απαντήσεις, ενώ είσαι εν ενεργεία Υπουργός Οικονομίας, αν θα εγγραφούν στο δημόσιο χρέος της πατρίδας σου 23 δισεκατομμύρια εγγυήσεων που έχεις πάρει για τα αρπακτικά για τα κόκκινα δάνεια, σημαίνει ότι έχεις απωλέσει από τα όπλα τα οικονομικά που έχεις στα χέρια σου. Έχεις απωλέσει κάθε όπλο. Το τελευταίο, που δεν υπάρχει πια φύλλο συκής για να κρύψει τη γύμνια μιας κυβέρνησης, είναι να λες «δεν ξέρω». Τι θα πει «δεν ξέρεις»; Ή είσαι Υπουργός ή δεν είσαι. Θα ισχύσουν αυτές οι εγγυήσεις; Τους έχει εγγυηθεί ότι θα τους δώσεις 23 δισεκατομμύρια από έναν πάμφτωχο λαό; Ευχαριστώ πολύ, κύριε Πρόεδρε, για τον χρόνο που μου δώσατε.
Στον προεδρεύοντα δεν επιτρέπεται να κάνει κρίσεις στις ομιλίες των συναδέλφων, εκτός αν άπτονται του Κοινοβουλίου. Έτσι, ο αγαπητός Κλέων θα μου επιτρέψει να διαφωνήσω με την εισαγωγή του, διότι στην Αίθουσα αυτή βρίσκονται κόμματα και Βουλευτές που επιλέγει ο ελληνικός λαός ελεύθερα, με δημοκρατικές διαδικασίες και με κανέναν άλλο τρόπο. Και τώρα τον λόγο θα πάρει ο Κοινοβουλευτικός Εκπρόσωπος της Ελληνικής Λύσης, ο φίλος μου κ. Μυλωνάκης Αντώνης Ορίστε, κύριε Μυλωνάκη, έχετε τον λόγο.
Ευχαριστώ, κύριε Πρόεδρε. Κύριε Γρηγοριάδη, η Ελληνική Λύση μπήκε μέσα στη Βουλή και έχει ήσυχη τη συνείδησή της. Ούτε ηθοποιοί είμαστε ούτε κάνουμε τους ηθοποιούς ούτε θέλουμε να μας αντικαταστήσουν οι ηθοποιοί. Θα μας αντικαταστήσει ή θα μας επιβραβεύσει ο ελληνικός λαός, όταν έρθει η ώρα. Κυρίες και κύριοι της Κυβέρνησης, φεύγοντας από εδώ σήμερα και ολοκληρώνοντας την πενθήμερη συζήτηση για τον προϋπολογισμό του 2022 πιστεύω ότι κανείς από εσάς -διότι εσείς έχετε την ευθύνη- δεν μπορεί να είναι περήφανος για την επόμενη μέρα. Ξέρετε, σήμερα είναι μια μέρα που βγαίνοντας από το σπίτι το πρωί καταλαβαίνεις πόσο παγωμένη μέρα είναι. Εγώ ρωτώ, κύριε Υπουργέ, έναν άνθρωπο ο οποίος είστε πολύ καλός στα οικονομικά, δεν αμφισβητείται από κανέναν αυτό, τι θα πούμε στον παππού και στη γιαγιά που δεν μπορεί να ζεσταθεί σήμερα, που δεν έχει τη δυνατότητα να πληρώσει το φυσικό αέριο που είναι τρεις φορές επάνω, που δεν έχει τη δυνατότητα να ανάψει το air condition, γιατί το ρεύμα υπερδιπλασιάστηκε; Τα βλέπουμε καθημερινά. Χθες, ο Υπουργός Οικονομικών, ο κ. Σταϊκούρας έδειξε έναν λογαριασμό της ΔΕΗ, υπερδιπλασιασμένος ήταν ο λογαριασμός. Προσπαθούμε, λέει, δίνουμε κάτι ψίχουλα. Θα προσπαθήσουμε, σας είπε, κύριε Υπουργέ, μήπως δώσουμε κάτι παραπάνω. Τι θα πούμε στη μανούλα που δεν μπορεί να ζεστάνει το παιδάκι της; Αν όλα αυτά καθίσουμε και τα σκεφτούμε, γιατί πρώτα απ' όλα είμαστε άνθρωποι, τι λέμε σήμερα για τον προϋπολογισμό; Τι λέμε για έναν προϋπολογισμό, κύριε Υπουργέ, εξαρχής, από την εγγραφή του ελλειμματικό, έναν προϋπολογισμό για το 2022, ο οποίος δεν μπορεί να εφαρμοστεί, χωρίς προοπτικές; Το πρόβλημα είναι να ακούει ο Έλληνας τα δισεκατομμύρια ή το επί τοις εκατό του ΑΕΠ, το οποίο είναι ελάχιστο; Για δέστε την Τουρκία, για την οποίαν όλοι λένε ότι τελείωσε η οικονομία της Τουρκίας. Για δέστε τι ΑΕΠ έχει. Έχει πάνω από 750 δισεκατομμύρια ΑΕΠ. Η Τουρκία έδωσε πέρυσι 20,3 δισεκατομμύρια για την άμυνα με το 65% στην εγχώρια αμυντική της βιομηχανία. Και έρχεστε εδώ και μας πουλάτε παραμύθια, φούμαρα για μεταξωτές κορδέλες ότι πάμε καλά. Ήρθε ο Υπουργός Υγείας, ο κ. Πλεύρης και αντί να μας πει πέντε πράγματα για τους θανάτους, που σε λίγο θα έχουμε πάνω από είκοσι χιλιάδες θανάτους ανθρώπων πολλοί εκ των οποίων πέθαναν αβοήθητοι διασωληνωμένοι εκτός ΜΕΘ περιμένοντας να μπούνε σε μία κανονική ΜΕΘ, μας έλεγε τι έκανε ο κ. Πολάκης το '15, το '16, το '17, πράγματα τα οποία τα γνωρίζει ο ελληνικός λαός από το 2011, '12, '13 όταν έκλειναν τα νοσοκομεία, έκλειναν οι ΜΕΘ, έφευγαν οι γιατροί απολυμένοι και πήγαιναν στο εξωτερικό και λέει τώρα ότι δεν μπορούν να βρουν γιατρούς. Γιατί να βρούμε γιατρούς; Έρχεται ο εντατικολόγος; Έρχεται ο πνευμονολόγος; Έρχονται οι σοβαροί γιατροί οι οποίοι έχουν φύγει στο εξωτερικό; Δέστε πόσα λεφτά παίρνουν στην Κύπρο, στην Αγγλία στη Γερμανία οι γιατροί και εδώ τους λέμε: ελάτε να δουλεύετε είκοσι ώρες το εικοσιτετράωρο με 1.200 ευρώ. Έρχονται γιατροί; Αυτά όλα πρέπει να δούμε. Μέσα σε όλα αυτά, κυρίες και κύριοι συνάδελφοι, κόβονται για το 2022 δαπάνες για την υγεία πάνω από 820 εκατομμύρια ευρώ στον τακτικό κρατικό προϋπολογισμό. Και να σας πω και κάτι άλλο; Είναι δυνατόν στα νοσοκομεία με παρατεταμένη την πανδημία, με τους ειδικούς -αυτούς τους ειδικούς τους οποίους έχουμε, εφόσον λέτε ότι ακούτε τους ειδικούς- να μιλάνε για πέμπτο κύμα και να κόβετε από τα νοσοκομεία χρήματα; Πού είναι οι προσλήψεις γιατρών; Ενεργειακή κρίση, επισιτιστική κρίση και κρίση στην εφοδιαστική αλυσίδα. Σας είχαμε προειδοποιήσει εδώ και δύο χρόνια, σας λέγαμε: «Προσέξτε, έρχεται ενεργειακή κρίση». Σας είχαμε κάνει και προτάσεις. Θυμάμαι τον Κυριάκο Βελόπουλο από τούτο εδώ το Βήμα παρουσία του Πρωθυπουργού εκλιπαρούσε: «Προσέξτε, μην κλείσετε τους λιγνίτες, γιατί θα έρθει η στιγμή που θα τους ζητάμε». Από αυτονομία στο ηλεκτρικό ρεύμα, κύριε Υπουργέ, γίναμε επαίτες, αναγκαζόμαστε και δανειζόμαστε και αγοράζουμε απ' έξω λιγνιτικό ηλεκτρικό ρεύμα. Και από το φθηνότερο ρεύμα που είχαμε στην Ευρώπη ξαφνικά έχουμε το ακριβότερο ρεύμα στην Ευρώπη. Και λέτε ότι φταίνε οι διεθνείς τιμές. Δεν φταίει τίποτα. Εσείς φταίτε, γιατί δεν ακολουθείτε μια σοβαρή οικονομική πολιτική, μια πολιτική η οποία θα βγάλει από το αδιέξοδο τον Έλληνα. Έχουμε πλούτο και τον πετάτε, τον κλειδώνετε, 300 δισεκατομμύρια λιγνίτες κλειδωμένοι. Ή μάλλον όχι, παράγουμε λιγνίτη για να τον πουλάμε φθηνά στη Γερμανία και σε άλλες χώρες και να αγοράζουμε το ρεύμα σε τιμή δυόμισι φορές. Και μετά λέτε: «Δεν φταίμε εμείς, φταίει η Ευρώπη». Προσέξτε να δείτε ένα άλλο θέμα, το οποίο επισκίασε αυτόν εδώ τον προϋπολογισμό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Η Ελληνική Λύση, την Τρίτη το μεσημέρι, σήκωσε το θέμα, το πολύ σοβαρό θέμα, με τη μελέτη Τσιόδρα - Λύτρα, μία μελέτη, την οποία την γνώριζε η Κυβέρνηση, μήνες πριν. Εάν δεν τη γνώριζε ο Πρωθυπουργός, όπως λέει ο κ. Οικονόμου -και δεν έχουμε λόγους να μην το πιστέψουμε- τότε κάποιος την γνώριζε. Κάποιος γνώριζε, λοιπόν, ότι αυτοί οι άνθρωποι που είναι εκτός ΜΕΘ διασωληνωμένοι, περιμένοντας μια κανονική ΜΕΘ, πεθαίνουν. Πεθαίνουν αβοήθητοι! Και δεν κάνατε τίποτα! Το γνώριζε ο προηγούμενος Υπουργός Υγείας, τον οποίο τον επιβραβεύσατε, τον κ. Κικίλια, κάνοντάς τον Υπουργό Τουρισμού; Τον γνώριζαν στο ιατρικό επιτελείο του Πρωθυπουργού, ο κ. Τσιόδρας, ο αδελφός Σωτήρης, ο οποίος ήταν δίπλα του; Δεν του είπε τίποτα; Δεν είπε τίποτα; «Κύριε Πρόεδρε, έχουμε μια μελέτη, πρέπει να κάνουμε κάτι!». Τίποτα! Αφήσαμε, λοιπόν, αβοήθητο τον ελληνικό λαό και συνεχίζετε να τον έχετε αβοήθητο. Και θα έχουμε πολλούς θανάτους, από εδώ και πέρα, γιατί βλέπετε ότι και τα κρούσματα που μειώνονται, οι θάνατοι παραμένουν σταθεροί, πάνω από ενενήντα. Τι θέλετε, δηλαδή, για να οργανώσουμε μονάδες εντατικής θεραπείας; Κλείνω, κύριοι συνάδελφοι. Αυτό, βεβαίως, το σκάνδαλο είναι τεράστιο. Η εισαγγελία, από χθες ξεκίνησε να κάνει μία προκαταρκτική, να δούμε, ποιοι είναι αυτοί οι οποίοι χειρίστηκαν -γιατί, κανείς από την Κυβέρνηση δεν ξέρει ποιοι χειρίστηκαν- τελικά αυτή τη μελέτη. Αυτό που θέλουμε να πούμε είναι το εξής: Το μόνο, στο οποίο, θα είμαστε θετικοί, κύριοι Υπουργοί, είναι οι πιστώσεις για την εθνική άμυνα. Από την πρώτη στιγμή που μπήκαμε μέσα, είδαμε την κατάσταση. Η κατάσταση ήταν τραγική, τον Ιούλιο του 2019. Τα κόμματα της Νέας Δημοκρατίας, του ΚΙΝΑΛ και του ΣΥΡΙΖΑ έχουν πολύ μεγάλη ευθύνη για τη σημερινή κατάσταση, που φωνάζουμε όλοι τώρα -φωνάζετε- γιατί τα χρήματα τα οποία δαπανώνται είναι πολλά, 6,93 δισεκατομμύρια, για την άμυνα φέτος. Κάθε χρόνο -θα το δείτε αυτό το πράγμα- για τα επόμενα δέκα χρόνια, οι δαπάνες για την άμυνα θα αυξάνουν. Διότι, αν θέλουμε να έχουμε εθνική αξιοπρέπεια, αν θέλουμε να παραμείνει η πατρίδα μας ελεύθερη, πρέπει να δώσουμε χρήματα για τα οπλικά μας συστήματα και όχι να τα έχουμε παραπεταμένα. Σε ένα πράγμα μόνο θέλω να κάνω μία επισήμανση.
Και με αυτό κλείνετε, κύριε Μυλωνάκη.
Και με αυτό κλείνω, κύριε Πρόεδρε. Αυτά όλα τα οπλικά συστήματα, τα πανάκριβα -χθες, ήρθε πάλι η πρόταση και την Τρίτη θα το συζητήσουμε στην Επιτροπή Εξοπλιστικών- και τα τελευταία έξι Ραφάλ, που προανήγγειλε για αγορά ο Πρωθυπουργός, 165 εκατομμύρια το κάθε Ραφάλ μαζί με τα οπλικά του συστήματα, 1 δισεκατομμύριο τα έξι Ραφάλ. Και αυτά τα πετούν άνθρωποι είκοσι πέντε χρονών, είκοσι έξι χρονών, είκοσι επτά χρονών, νέοι πιλότοι, οι οποίοι παίρνουν 1.200, 1.300 ευρώ, που κινδυνεύουν καθημερινά.
Παρακαλώ, κύριε Μυλωνάκη, ολοκληρώστε.
Ολοκληρώνω, κύριε Πρόεδρε. Δεν λέω μόνο για τους πιλότους, δεν λέω μόνο για τους στρατιωτικούς. Λέω για όλη την κοινωνία, ότι πρέπει να σταθούμε στο ύψος των περιστάσεων, να αυξηθούν οι μισθοί, ο κατώτερος μισθός. Δεν μπορεί να ζήσει κανένας λαός έτσι.
Παρακαλώ, κύριε Μυλωνάκη!
Κλείνοντας, η Ελληνική Λύση, καταψηφίζει τον παρόντα προϋπολογισμό, πλην των πιστώσεων για την εθνική άμυνα τους οποίους υπερψηφίζει. Ευχαριστώ πολύ.
Σήμερα, εκ μέρους του Κομμουνιστικού Κόμματος Ελλάδας, έχει οριστεί Κοινοβουλευτικός Εκπρόσωπος, ο κ. Νίκος Καραθανασόπουλος, ο οποίος καλείται στο Βήμα. Ορίστε, κύριε Καραθανασόπουλε, έχετε τον λόγο.
Ευχαριστώ πολύ, κύριε Πρόεδρε. Παρακολουθήσαμε τις προηγούμενες μέρες -και ίσως να επαναληφθεί- έναν ατελείωτο «σκυλοκαυγά» πάνω στα συντρίμμια του ΕΣΥ ανάμεσα στους κύριους υπεύθυνους για την κατάσταση του ΕΣΥ, τη Νέα Δημοκρατία, τον ΣΥΡΙΖΑ και το Κίνημα Αλλαγής - ΠΑΣΟΚ. Ένας «σκυλοκαυγάς» και για άλλοθι, αλλά και για συγκάλυψη, τόσο των ευθυνών που έχουν όλες οι κυβερνήσεις μέχρι σήμερα, και η σημερινή βεβαίως πολύ περισσότερο, όσο και για τη συμφωνία όλων των κομμάτων στα κεντρικά ζητήματα που σχετίζονται με την υγεία. Ευθύνες διαχρονικές πριν την πανδημία, αλλά σήμερα φούντωσαν με την πανδημία. Ελλείψεις σε κλίνες και σε κλίνες ΜΕΘ, κλείσιμο νοσοκομείων, συγχωνεύσεις και συνενώσεις νοσοκομείων και κλινικών. Μεγάλες ελλείψεις σε γιατρούς και νοσηλευτές, γενικά στο προσωπικό των νοσοκομείων. Μεγάλες ελλείψεις σε μηχανήματα, τεχνολογικό εξοπλισμό και αναλώσιμα. Υποτυπώδη πρωτοβάθμια φροντίδα υγείας. Υποχρηματοδότηση και μεταφορά των βαρών στις πλάτες των ασφαλισμένων και των ασθενών. Και κάνετε μια κουβέντα τώρα για τα πόσα δίνει ο προϋπολογισμός. Εμείς λέμε καθαρά ότι είναι υποχρηματοδότηση, γιατί το μετράμε με βάση τις ανάγκες και όχι με τα λιγοστά ευρώ που δίνατε και έδιναν στο παρελθόν, αν είναι ένα πάνω ή ένα κάτω. Οι αιτίες αυτής της κατάστασης στο σύστημα υγείας δεν είναι άλλες από την εμπορευματοποίηση, την ατομική επιλογή -Γι' αυτό υπάρχουν και πολλαπλών επιπέδων επιλογές, ανάλογα με τις τσέπες του καθένα. Για τα λαϊκά στρώματα «βολέψου και στα ράντζα»- την αρμονική συνύπαρξη δημόσιου και ιδιωτικού τομέα, την επιχειρηματική δράση στην υγεία, τόσο στον ιδιωτικό τομέα όσο και στον δημόσιο τομέα, που οδήγησε στις συρρικνώσεις, τις ανατροπές στις εργασιακές σχέσεις, την εντατικοποίηση των εργαζομένων στα νοσοκομεία. Αυτές αποτέλεσαν και αποτελούν τις κεντρικές επιλογές όλων των κομμάτων Νέας Δημοκρατίας, ΣΥΡΙΖΑ, Κινήματος Αλλαγής. Και πάνω σε αυτά τα σαθρά υλικά θέλει η Νέα Δημοκρατία να κτίσει το νέο ΕΣΥ. Βεβαίως, δεν χρειάζεται να επαναλάβω την υπεροχή του σοσιαλισμού στα ζητήματα της υγείας. Εμείς λέμε καθαρά ότι αποτελεί υπόθεση του λαϊκού παράγοντα η προστασία της δημόσιας υγείας και της υγείας του λαού μέσα από την αναβάθμιση, την ανάπτυξη και την επαναλειτουργία των νοσοκομείων, την ανάπτυξη νέων ΜΕΘ, με μαζικές προσλήψεις μόνιμου προσωπικού. Και αυτοί που είναι σήμερα να μονιμοποιηθούν. Με πρωτοβάθμια φροντίδα υγείας σε εικοσιτετράωρη βάση, αναπτυγμένη με βάση τις γεωγραφικές ανάγκες, αλλά και τις κοινωνικές και παραγωγικές ανάγκες. Επίταξη, χωρίς αποζημίωση των ιδιωτικών νοσοκομείων και ΜΕΘ. Γι' αυτό πρέπει να είναι η πάλη του λαού απέναντι στην πολιτική των κυβερνήσεων και της Ευρωπαϊκής Ένωσης, απέναντι στο αστικό κράτος, που είναι πολύ αποτελεσματικό όταν πρόκειται να συλλέξει φόρους. Είναι πολύ αποτελεσματικό όταν πρόκειται να δημιουργήσει υποδομές απαραίτητες και αναγκαίες για το κεφάλαιο, όταν πρόκειται να καταστείλει τη λαϊκή πάλη, όταν πρόκειται να δημιουργήσει νέα εξοπλιστικά προγράμματα για να συμμετέχει η χώρα μας στους αμερικανονατοϊκούς ιμπεριαλιστικούς σχεδιασμούς. Και είναι πάρα πολύ αναποτελεσματικό όταν αφορά τα θέματα της υγείας, της παιδείας, τις πλημμύρες, τις πυρκαγιές και τους σεισμούς. Δεύτερο ζήτημα. Έγινε πολλή κουβέντα για το παραγωγικό μοντέλο. Αλήθεια, για ποιον; Δεν απαντάτε στο ερώτημα. Για τον λαό και τις ανάγκες του ή τις ανάγκες του κεφαλαίου; Και τα δύο μαζί δεν μπορούν να συνυπάρξουν στον καπιταλισμό. Η απάντησή σας, βεβαίως, χωρίς να το λέτε, είναι για τις ανάγκες του κεφαλαίου. Το όποιο παραγωγικό μοντέλο, λοιπόν, είναι αντεργατικό, είναι άδικο και, βεβαίως, δεν είναι απαλλαγμένο από τις κρίσεις που χαρακτηρίζουν τον σοσιαλισμό. Γιατί αυτά είναι τα χαρακτηριστικά που βρίσκονται στο DNA του καπιταλιστικού συστήματος, όσους επιθετικούς προσδιορισμούς και να δώσετε στην ανάπτυξη -ακούσαμε για βιώσιμη ανάπτυξη, για ολιστική ανάπτυξη, για κυκλική ανάπτυξη, για αυτοδύναμη ανάπτυξη- δεν παύει να είναι καπιταλιστική ανάπτυξη, η οποία θα αναπαράγει, αλλά και θα διευρύνει ακόμη περισσότερο τις ανισότητες. Το «σε ποιους σκλάβους» -το είπε ο κ. Δραγασάκης χθες μιλώντας- το καθορίζει, λέει, ο διεθνής ανταγωνισμός. Το καθορίζει, βεβαίως, και η μεγιστοποίηση του ποσοστού του κέρδους και όχι ο βολονταρισμός των όποιων ενδεχομένως κυβερνήσουν. Δεν μπορεί να ισχυρίζεται τώρα ο ΣΥΡΙΖΑ ότι θα γίνει με επίκεντρο την εργασία η ανάπτυξη. Αλήθεια; Γι' αυτό το πρώτο μέτρο που πήρατε μετά την τυπική έξοδο από τα μνημόνια ήταν η απαγόρευση των απεργιών; Γι' αυτό υιοθετήσατε τον νόμο Βρούτση για τον καθορισμό του κατώτερου μισθού και το κάνετε νόμο Βρούτση - Αχτσιόγλου; Έτσι, λοιπόν, οι δημόσιες δαπάνες και η κρατική παρέμβαση διαχρονικά αφορούν τη δημιουργία των απαραίτητων υποδομών για τις ανάγκες αναπαραγωγής του κεφαλαίου, την κάλυψη των κενών λειτουργικότητας του συστήματος, τη διευκόλυνση στην αναπαραγωγή της εργατικής δύναμης. Γι' αυτό ακριβώς βλέπουμε να συμπιέζονται όλο και περισσότερο οι δαπάνες για την υγεία, για την παιδεία. Γιατί θέλουν ένα πολύ φθηνό και αναλώσιμο εργαζόμενο. Έτσι, λοιπόν, οι λαϊκές ανάγκες ουσιαστικά μεταφέρονται στις καλένδες, αντιμετωπίζονται αποσπασματικά και πάντα κατόπιν εορτής. Όλα, μα όλα τα μοντέλα δεν είναι απαλλαγμένα από τις κρίσεις. Γιατί πάντα σε συνθήκες ανάπτυξης διαμορφώνονται οι όροι και οι προϋποθέσεις για την εκδήλωση μιας νέας κρίσης ακόμη πιο βαθιάς. Ποτέ ο καπιταλισμός δεν πρόκειται να απαλλαγεί από τις κρίσεις του. Είναι ένα σύστημα το οποίο γεννά την εκμετάλλευση και την αδικία. Αυτό, δηλαδή, φέρνει η καπιταλιστική αγορά. Το αναγνωρίζετε. Γι' αυτό λέτε ότι πρέπει να κάνει παρέμβαση το κράτος για να λειάνει επί της ουσίας τις πιο οξείες γωνίες, τις πιο ακραίες επιπτώσεις. Και πώς θα τις λειάνει αυτές; Με αναδιανομή από τους λιγότερο φτωχούς στους περισσότερους φτωχούς. Τα επιδόματα, λοιπόν, και τα διάφορα πακέτα ανακούφισης των εξαθλιωμένων τα πληρώνουν οι λαοί, ο λαός από το υστέρημά του. Είναι απέλπιδα η προσπάθεια που κάνουν τα κόμματα του ΣΥΡΙΖΑ, το Κίνημα Αλλαγής, το ΜέΡΑ25, ο καπιταλισμός να αποκτήσει κοινωνικό πρόσωπο. Από τους ουτοπικούς σοσιαλιστές του 18ου και 19ου αιώνα φαντάζονται έναν τέτοιο σύστημα. Είναι αυταπάτες, αλλά είναι και συνειδητή σήμερα εξαπάτηση. Τα όποια τέτοια ανιχνεύσιμα, ενδεχόμενα, χαρακτηριστικά σε προηγούμενες δεκαετίες που έχει το καπιταλιστικό σύστημα έχουν περάσει ανεπιστρεπτί. Ήταν αποτέλεσμα της ταξικής πάλης. Ήταν αποτέλεσμα της συνύπαρξης με τον σοσιαλισμό και της υπεροχής που είχε το σοσιαλιστικό σύστημα που ανάγκασε τον καπιταλισμό να κάνει κάποιες παραχωρήσεις προσωρινές, που μετά τις ανατροπές τις πήρε πίσω και έδειξε το πραγματικό, αποκρουστικό του πρόσωπο. Άλλος αέρας πνέει στην Ευρωπαϊκή Ένωση και στις ΗΠΑ, όπως ισχυρίζεστε ΣΥΡΙΖΑ και Κίνημα Αλλαγής και μάλιστα τσακώνεστε και μεταξύ σας ποιος είναι ο καλύτερος εκφραστής της σοσιαλδημοκρατίας. Η σοσιαλδημοκρατία διαχρονικά είναι δοκιμασμένη στα πιο σκληρά αντεργατικά μέτρα. Και σήμερα για παράδειγμα ο Σάντσες με καταστολή, με πλαστικές σφαίρες αντιμετώπισε τους μεταλλεργάτες στο Κάντιθ. Και ο Σολτς -ήταν Υπουργός της κυβέρνησης Μέρκελ- σήμερα φτιάχνει μια πολύχρωμη κυβέρνηση με όλο το φάσμα. Τι είναι αυτό που τους ενώνει; Βεβαίως οι στρατηγικές ανάγκες του κεφαλαίου. Και άλλα κόμματα, όμως, όπως για παράδειγμα το ΜέΡΑ25, κάνουν διάφορες διαχειριστικές προτάσεις. Η ΑΑΔΕ -λέει- να γίνει Γενική Γραμματεία Δημοσίων Εσόδων, όπως ήταν και στο παρελθόν. Και τι αλλάζει αυτό; Αλλάζει το χαρακτηριστικό ότι ο λαός θα συνεχίσει να ματώνει και να πληρώνει τους φόρους; Ακόμη και αυτή η μικρή συμμετοχή των επιχειρήσεων το 5% επί της ουσίας είναι χρήματα των εργαζόμενων από την κλεμμένη υπεραξία τους. Ονομάζετε «Αθηνά», «Οδυσσέα», «Δήμητρα» τις διάφορες διαχειριστικές προτάσεις. Βεβαίως, υπάρχουν κι άλλοι θεοί και ημίθεοι από την Αφροδίτη που μπορείτε να χρησιμοποιήσετε, αλλά με μυθολογικά πρόσωπα δεν αντιμετωπίζονται τα προβλήματα που σήμερα έχει ανάγκη ο λαός. Δεν μπορείτε να συγκαλύψετε ότι όποιες προτάσεις από τις ενεργειακές κοινότητες θα αντιμετωπίσουν την ακρίβεια και την ενεργειακή φτώχεια που καταδικάζει τον λαό, ούτε τα διάφορα αυτοδιαχειριστικά σχήματα που είπατε, κύριε Τσακαλώτο. Από τον 19ο αιώνα έχουν δοκιμαστεί αυτά τα σχήματα και επί της ουσίας χρεοκόπησαν όλα μαζί.
Κύριε Καραθανασόπουλε, κλείστε.
Κύριε Πρόεδρε, τελειώνω σε ένα λεπτό. Ευχαριστώ για την ανοχή. Γι' αυτό ακριβώς στο μεγάλο ερώτημα τι είναι προοδευτικό σήμερα είδαμε δώδεκα δείκτες από το κ. Σκέρτσο και αντίστοιχους από τον κ. Σπίρτζη. Όσο σάλιο κι αν χαλάσετε, ένα και μοναδικό είναι το κριτήριο του προοδευτισμού. Όλα τ' άλλα είναι απλά προφάσεις εν αμαρτίαις. Ποιο είναι; Η αντιστοίχιση των εκάστοτε παραγωγικών δυνατοτήτων με την ικανοποίηση των σύγχρονων αναγκών. Ο καπιταλισμός αυτό δεν πρόκειται να το κάνει, αλλά διευρύνει συνέχεια την ψαλίδα. Μόνο ο σοσιαλισμός μπορεί να απαντήσει σε αυτή την πρόκληση για την κοινωνικοποίηση. Ο κεντρικός σχεδιασμός και ο εργατικός έλεγχος αποτελούν τα εργαλεία αντιστοίχισης των δυνατοτήτων με τις ανάγκες. Σε αυτόν τον δρόμο καλούμε τους εργαζόμενους να βαδίσουν για τη ρήξη και τη συνολικότερη ανατροπή. Ευχαριστώ πολύ, κύριε Πρόεδρε.
Καλείται στο Βήμα η Κοινοβουλευτική Εκπρόσωπος του Κινήματος Αλλαγής, κ. Κωνσταντίνα Γιαννακοπούλου.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, παρακολούθησα με ιδιαίτερο ενδιαφέρον και προσοχή όλες τις τοποθετήσεις κατά τη διάρκεια της συζήτησης για τον κρατικό προϋπολογισμό του 2022. Η τεράστιας σημασίας πολιτική και οικονομική λειτουργία του προϋπολογισμού, καθώς και η ίδια η φύση του, τόσο κατά την κατάρτιση αυτού όσο και κατά την ψήφισή του, επιβάλλουν σοβαρότητα και υπευθυνότητα, σαφείς απόψεις και κριτική, ουσιαστική ανταλλαγή απόψεων. Αυτό επιβάλλεται ιδιαίτερα στην τρέχουσα δύσκολη περίοδο που διαμορφώνεται από τη συνεχιζόμενη πανδημία, από την ενεργειακή κρίση και από τα φαινόμενα της ακρίβειας, αλλά και από τους κινδύνους και την κατάσταση στην Τουρκία που τροφοδοτεί παραπέρα επιθετικότητα, αλλά και σε αυτή τη χρονική φάση που επικρατεί, λόγω αυτών των παραγόντων, αίσθημα ανησυχίας και αβεβαιότητας στους Έλληνες πολίτες. Φέρουμε όλοι μας μια τεράστια ευθύνη. Η ζωή, η καθημερινότητα των πολιτών, αλλά και το μέλλον της χώρας, επηρεάζονται από τους πίνακες, από τους αριθμούς και από τα στατιστικά που αποτυπώνονται σε αυτό εδώ το σχέδιο προς κύρωση. Οι ζωές όλων των Ελλήνων, όμως, είναι κάτι παραπάνω από απλά μαθηματικά, από προσθέσεις και αφαιρέσεις. Πρέπει, επομένως, να δούμε αν πίσω από αυτά τα στοιχεία διασφαλίζεται ένα, πραγματικά, καλύτερο μέλλον, αν αμφισβητούνται θέματα για την ποιότητα ζωής και το εισόδημα των Ελλήνων. Αυτή είναι, άλλωστε, και η αγωνία του Κινήματος Αλλαγής και του νέου Προέδρου μας, του κ. Νίκου Ανδρουλάκη. Τίθενται, επομένως, νομίζω, ορισμένα πολύ σημαντικά, καίρια ερωτήματα: Υπολογίστηκε στον παρόντα προϋπολογισμό ο παράγοντας άνθρωπος πίσω από αυτούς τους αριθμούς; Υφίσταται κάποιας μορφής κοινωνικός προϋπολογισμός και αν ναι, κατά πόσο αυτός κρίνεται επαρκής; Ο προτεινόμενος κρατικός προϋπολογισμός για το οικονομικό έτος 2022, που φέρνετε προς κύρωση, λαμβάνει υπ' όψιν του, υπολογίζει το σύνολο των πολιτών ισότιμα και δη τους περισσότερο ευάλωτους εξ ημών ή τους λιγότερο ευνοημένους; Απλά ερωτήματα, δηλαδή, τα οποία απασχολούν και θέτει ο μέσος πολίτης. Η μεσαία τάξη, για παράδειγμα, υπέστη μια πρωτοφανώς εξαντλητική φορολόγηση από την προηγούμενη κυβέρνηση, αλλά και τώρα φαίνεται να συνεχίζει να στενάζει εκ νέου και από τη νεότερη. Οι ανεξέλεγκτες ανατιμήσεις, η έλλειψη καυσίμων και ενέργειας, η εξάρτηση της Ευρωπαϊκής Ένωσης από το φυσικό αέριο, η τεράστια κρίση στην εφοδιαστική αλυσίδα και τις αγορές προϊόντων τρομάζουν, πραγματικά, την ελληνική οικογένεια. Εμείς συζητούμε, οι εκπρόσωποι της Κυβέρνησης αυτοθαυμάζονται, όμως οι πολίτες ανησυχούν, κυρίες και κύριοι συνάδελφοι. Μιλάνε για τα τιμολόγια της ενέργειας που τρομάζουν, για την ακρίβεια όταν πηγαίνουν στα σουπερμάρκετ. Αυτή η ανησυχία και η δυσφορία δεν καθησυχάζεται, κυρίες και κύριοι της Κυβέρνησης, με κηρύγματα από την έδρα, ούτε με ενέσεις μιας αστήρικτης υπεραισιοδοξίας. Απαιτούν προσγείωση, απαιτούν συγκεκριμένα μέτρα. Η Κυβέρνηση νυχθημερόν διαλαλεί περί ανάπτυξης της οικονομίας της τάξης του 4,7%, έχοντας αναγάγει, μάλιστα, αυτό το ποσοστό σε σημαία της. Συνεχείς τυμπανοκρουσίες στην προσπάθεια να πείσει μια μεγάλη μερίδα του κοινού, που για ανάπτυξη ακούει, αλλά ανάπτυξη δεν βλέπει ή, τουλάχιστον, ανάπτυξη η οποία να βελτιώνει αισθητά, να βελτιώνει ουσιαστικά τη ζωή του. Εν μέσω ενεργειακής και υγειονομικής κρίσης οι μισθοί παραμένουν σε επίπεδα Βαλκανίων, με το κόστος διαβίωσης να θυμίζει Λουξεμβούργο όμως. Είναι προφανές ότι η ανάκαμψη για ένα μεγάλο μέρος των ευάλωτων ομάδων, αλλά και για πολλούς από τους μισθωτούς και τους συνταξιούχους, για τους μικρομεσαίους επιχειρηματίες και για τους αγρότες, όχι μόνο δεν έχει κάποιο πραγματικό αντίκρισμα, αλλά μέσω της ακρίβειας οδηγεί και σε ταχεία μείωση του διαθέσιμου εισοδήματος τους, όσο κι αν θέλετε να μας πείσετε για το αντίθετο. Η Ελλάδα ήταν ήδη μία ακριβή χώρα πριν τη ραγδαία αύξηση του πληθωρισμού το 2021. Μάλιστα η Ελλάδα με την ύφεση και του 2020 σύμφωνα με τα στοιχεία της EUROSTAT βρέθηκε στην προτελευταία θέση ανάμεσα στις 27 χώρες της Ευρωπαϊκής Ένωσης μπροστά μόνο από τη Βουλγαρία σε ισοτιμία αγοραστικής δύναμης και κατά κεφαλήν εισοδήματος. Αυτό σημαίνει ότι παρά την προβλεπόμενη μαθηματική ανάκαμψη, κυρίες και κύριοι συνάδελφοι, υπάρχει σοβαρός κίνδυνος ο αυξανόμενος πληθωρισμός να καταστήσει πλέον τα ελληνικά νοικοκυριά οριστικά σε ουραγούς. Θέλετε να το πούμε και πιο καθαρά; Μιλάμε για μια φαινομενική ανάπτυξη των οικονομικών των πολιτών, αλλά ταυτόχρονα περαιτέρω φτωχοποίηση της μεσαίας τάξης και των ευάλωτων ομάδων. Θα ήθελα να επισημάνω ξανά την πολύ σημαντική έκθεση του Ινστιτούτου Μικρών Επιχειρήσεων, της ΓΣΕΒΕΕ, που εντοπίζει αύξηση χρεών, που εντοπίζει εκτεταμένη ανασφάλεια, εύθραυστη βιωσιμότητα και κίνδυνο μαζικών λουκέτων των μικρομεσαίων επιχειρήσεων κατά την επιστροφή της οικονομίας σε σχετικά ομαλές συνθήκες και την απόσυρση των μέτρων στήριξης για τις επιχειρήσεις. Δεν άκουσα πειστικές απαντήσεις, κυρίες και κύριοι της Κυβέρνησης. Δεν άκουσα πειστικά μέτρα αντιμετώπισης αυτής της κατάστασης, ενός χώρου που έχει υποφέρει ήδη πάρα πολύ, με τις όποιες αντοχές του να έχουν πλέον εξαντληθεί. Αναρωτιέμαι εύλογα επίσης πώς γίνεται το 2021 με αύξηση του ΑΕΠ 6,9% να είχαμε αύξηση των φορολογικών εσόδων 4,7% και το 2022 με ανάπτυξη 4,5% να έχουμε αύξηση των φορολογικών εσόδων 7,5%; Μα, αυτό μπορεί να γίνει μόνο με την αύξηση της έμμεσης φορολογίας, κύριε Σκυλακάκη, κάτι το οποίο βεβαίως όλοι μας γνωρίζουμε πάρα πολύ καλά ποιους πλήττει περισσότερο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Θα χρειαστώ μισό λεπτό, κύριε Πρόεδρε. Την ίδια ώρα η πρόβλεψη για αύξηση των δαπανών σε συντάξεις είναι 50 εκατομμύρια ευρώ, όταν μάλιστα οι συνταξιούχοι μετά την επιτάχυνση της διαδικασίας απονομής συντάξεων μάλλον, όπως φαίνεται με βάση τα στοιχεία, αναμένεται να πολλαπλασιαστούν. Ας όψεται. Οι χαμηλοσυνταξιούχοι των 500 ευρώ, κύριοι της Κυβέρνησης, οι οποίοι υπολογίζονται περί τις οκτακόσιες χιλιάδες, θα λάβουν από εσάς 250 ευρώ εν είδει δώρου για να περάσουν τις γιορτές των Χριστουγέννων. Παρόμοια τακτική μιας Κυβέρνησης που θέλει να εμφανίζεται ως Κυβέρνηση δήθεν των μεγάλων μεταρρυθμίσεων και παρόμοια τακτική με την προηγούμενη αυτοαποκαλούμενη Προοδευτική Αριστερά. Να μην ξεχνάτε, όμως, κύριε Σκυλακάκη, ότι αυτά όλα τα μέτρα η δική σας παράταξη τα στηλίτευε και τα χαρακτήριζε ως χάντρες για τους ιθαγενείς. Προφανώς τώρα το ξεχάσατε και κάνετε ακριβώς τα ίδια, χωρίς μεγάλες μεταρρυθμίσεις.
Κλείστε με αυτό.
Οι δαπάνες για επιδόματα ανεργίας προβλέπονται και αυτές μειωμένες κατά 200 εκατομμύρια ευρώ με δικαιολογία την προσδοκία της Κυβέρνησης για αύξηση της απασχόλησης και ταυτόχρονα για μείωση της ανεργίας. Πώς και με τι όρους ακριβώς θα επιτευχθεί αυτό, κανείς δεν το γνωρίζει. Εν κατακλείδι -και κλείνω, κύριε Πρόεδρε- ο κρατικός προϋπολογισμός δεν είναι αριθμοί και μόνο, είναι συγκεκριμένες πολιτικές που πρέπει να σέβονται την ανθρώπινη διάσταση. Αποτελεί ένα σχέδιο δράσης που θα πρέπει να θέσει στον πυρήνα του τον απλό πολίτη, προστατεύοντας κυρίως τα χαμηλά και τα μεσαία εισοδήματα καθώς και τα ευάλωτα νοικοκυριά κάνοντας ισότιμα όλους μέρος της όποιας ανάπτυξης. Δυστυχώς δεν το βλέπουμε αυτό, ούτε έχω πειστεί από όσα έχω ακούσει. Δυστυχώς οδεύουμε σε ένα σχέδιο και στην ψήφιση ενός προϋπολογισμού που στηρίζεται σε μία αφηρημένη αισιοδοξία και σε μία αμφισβητούμενη βάση μπροστά σε ένα απρόβλεπτο για πολλούς μέλλον. Για αυτό ασκούμε, κυρίες και κύριοι της Κυβέρνησης, αντιπολιτευτική κριτική και όχι απλά από μία αντιπολιτευτική συνήθεια. Και για αυτό δεν θα ψηφίσουμε αυτόν τον προϋπολογισμό πλην των αμυντικών δαπανών. Σας ευχαριστώ θερμά.
Κύριε Πρόεδρε, μου επιτρέπετε;
Κύριε Υπουργέ, θα κρατήσετε τις σημειώσεις σας. Δεν διακόπτεται ποτέ η διαδικασία και στο τέλος θα σας δώσω τον λόγο για πέντε λεπτά συνολικά να απαντήσετε. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, κ. Ευκλείδης Τσακαλώτος.
Ευχαριστώ, κύριε Πρόεδρε. Κυρίες και κύριοι συνάδελφοι, όπως σας εξήγησε ο κ. Τσακλόγλου, ακόμα και οι πιο αδύνατοι έχουν κάποιο συγκριτικό πλεονέκτημα. Το συγκριτικό πλεονέκτημα του επιτελικού κράτους είναι οι απευθείας αναθέσεις. Δεν έχει, όμως, συγκριτικό πλεονέκτημα στο να μπορέσει να εξηγήσει τι έγινε με την έκθεση Λύτρα - Τσιόδρα. Δεν θα ασχοληθώ πάρα πολύ με την Κυβέρνηση σήμερα. Έχουμε καταθέσει επιχειρήματα και δεν έχουμε πάρει απαντήσεις. Εγώ προσωπικά σας έχω καταθέσει και διαγράμματα που κατά την άποψή μου αποδομούν όλο το αφήγημά σας. Μόνο ένα θα καταθέσω ξανά, γιατί ούτε καν αναφέρεστε σε αυτό. Βγαίνει μια αναφορά ότι οι πιο φτωχοί, το 50% της παγκόσμιας οικονομίας έχουν μόνο 2% του πλούτου, 8,5% του εισοδήματος και οι πλούσιοι έχουν 76% του πλούτου και 52% του εισοδήματος. Σαν να μη σας αφορά, σαν να μη σας νοιάζει αυτό το πράγμα. Έχω καταθέσει διαγράμματα που λένε πώς οι μισθοί δεν ακολουθούν πια την παραγωγικότητα, πώς έχουμε έρευνες που λένε ότι όταν μειώνεις τους ανώτατους συντελεστές φορολογίας ή τον φόρο επί των κερδών δεν αυξάνεται η ανάπτυξη, πώς οι επενδύσεις παγκοσμίως είναι σε χαμηλό επίπεδο τα τελευταία είκοσι χρόνια με τις ίδιες πολιτικές. Απ' αυτά τα στοιχεία βγαίνουν οι διαχωριστικές γραμμές, ιδιαίτερα για τις ανισότητες. Άρα επιτρέψτε μου σε αυτή την ομιλία να μιλήσω για το μέλλον και για τα άλλα κόμματα της Αριστεράς και το τι μπορούμε να κάνουμε. Αρχίζω με το ΚΚΕ. Χθες ο κ. Παφίλης μάς είπε ότι όλοι οι προϋπολογισμοί είναι εξ ορισμού καπιταλιστικοί και αυτό το πληρώνει ο φτωχός κόσμος. Θα καταθέσω στα Πρακτικά ένα διάγραμμα για την ανισότητα μετά από τον δεύτερο παγκόσμιο πόλεμο, που δείχνει πόσο μειώθηκε η ανισότητα μετά από τον δεύτερο παγκόσμιο πόλεμο και πόσο αυξήθηκε στην εποχή του νεοφιλελευθερισμού. Όμως, δεν είναι πάντα το ίδιο. Απάντησε σήμερα ο κ. Καραθανασόπουλος: «Ναι, αλλά τότε είχαμε τη Σοβιετική Ένωση, τότε είχαμε ένα λαϊκό κίνημα». Σωστό είναι αυτό. Υπήρχε κι αυτό, όμως δεν ήταν μόνο αυτό. Ήταν ότι μετά από τον πόλεμο γύρισαν οι στρατιώτες στη Δύση και είπαν «εμείς δεν επιστρέφουμε στη δεκαετία του '30 που πολεμήσαμε», σε αυτό που έλεγαν στο δικό μου το σχολείο οι ιστορικοί, στη δεκαετία του διαβόλου, τη δεκαετία του '30 με την ανεργία και τη φτώχεια και την ανισότητα. Χρειάζεται κίνημα; Προφανώς και χρειάζεται και γι' αυτό πρέπει να δούμε τι κάνουμε και πώς δημιουργείται αυτό το κίνημα για να αλλάξει αυτά τα στοιχεία που έλεγα. Το βασικό ερώτημα δεν είναι, όμως, καν αυτό. Είναι το εξής: Αν κάνεις κάποιες προοδευτικές αλλαγές, επεκτείνεις τη δυνατότητα των εργαζομένων; Κύριε Καραθανασόπουλε, δεν έγινε μόνο αυτό που είπατε για τις απεργίες. Όταν τελείωσε ο ΣΥΡΙΖΑ την κυβέρνησή του ξαναέφερε τις συλλογικές συμβάσεις, αύξησε τον κατώτατο μισθό, έκανε πιο δύσκολες τις απολύσεις. Αυτά ενίσχυσαν τον κόσμο της εργασίας για να διευρυνθεί η ατζέντα, ναι ή όχι; Όταν κάναμε την κοινωνική πολιτική και μειώσαμε την παιδική φτώχεια, τη φτώχεια γενικά αυτό διευρύνει μια ατζέντα για να μπορέσουμε να αλλάξουμε το πού θέλουμε να πάμε; Αυτό είναι το βασικό ερώτημα, ποιες μεταρρυθμίσεις, ποιες παρεμβάσεις όχι μόνο βοηθάνε το λαϊκό εισόδημα και αυτό των μεσαίων στρωμάτων, αλλά τους δίνουν και τη δύναμη να πάνε παραπέρα. Περνάω τώρα στο ΠΑΣΟΚ. Χθες ακούσαμε την ομιλία του κ. Παπανδρέου που φάνηκε να λέει ότι κατανοεί ότι η Νέα Δημοκρατία πρέπει να ασχοληθεί με αυτό που δεν ασχολείται η Κυβέρνηση για τις ανισότητες, για την αναδιανομή του εισοδήματος. Ένα σημείο με ανησύχησε. Με ανησύχησε το σημείο όπου λέει: «ένα προσκλητήριο προς όλους που πρέπει να καλέσουμε». Μα, δεν μπορεί να είναι προς όλους. Πώς μπορεί να είναι το προσκλητήριο για όλους; Ποιες είναι οι κοινωνικές αναφορές της Αριστεράς για να μπορεί να αλλάξει τα πράγματα; Προφανώς με αυτά τα στοιχεία και αυτές τις ανισότητες δεν υπάρχουν μόνο χαμένοι. Υπάρχουν και αυτοί που κερδίζουν. Αλλά πρέπει το ΠΑΣΟΚ και το ΚΙΝΑΛ να κατανοήσει ότι πρέπει να ξαναβρεί το νήμα με τα λαϊκά κινήματα που φέρανε αλλαγές στη χρυσή εποχή και πρέπει να αποφασίσει πόσο φεύγει από την εποχή του Σημίτη, του Κλίντον, του Μπλερ, που εκεί έγινε η συναίνεση η νεοφιλελεύθερη που έχει αυτά τα αποτελέσματα των κοινωνικών ανισοτήτων. Δεν μπορεί να έχετε πια τη γλώσσα μόνο της τεχνοκρατικής. Αν είναι να αλλάξουν τα πράγματα, πρέπει να ξαναβρείτε το νήμα με τις κοινωνικές δυνάμεις. Τέλος, για το ΜέΡΑ25, παρ' όλο που λέτε πολλά καλά πράγματα και για την οικολογία και για τα δικαιώματα, μου δημιουργείται η εντύπωση ότι για το χρέος -που σωστά πρέπει να μιλήσουμε όλοι και όλες, είναι μεγάλο ζήτημα που πρέπει να τεθεί και εμείς θεωρούμε ότι πρέπει να τεθεί και στο πρόγραμμά μας λέμε ότι πρέπει να τεθεί- το βάζετε σχεδόν όπως βάζει το ΚΚΕ τον σοσιαλισμό, ότι χωρίς να λυθεί μια και καλή το θέμα του χρέους δεν μπορούμε να κάνουμε τίποτα. Αυτό, όμως, δεν είναι μόνο ότι δεν λαμβάνει υπ' όψιν τους συσχετισμούς, άρα πώς το κάνεις αυτό, πώς δημιουργείς το κίνημα αυτό και αυτή τη δύναμη με ευρωπαϊκές συμμαχίες για να αλλάξει αυτό, αλλά δεν δίνει ούτε καν την ελπίδα ότι στο μεταξύ μπορούμε να κάνουμε πολλά πράγματα και για τα δικαιώματα που βάζετε και για την οικολογία και για ένα άλλο περιβάλλον, που αυτά τα πράγματα διευρύνουν -όπως λέω- την ατζέντα. Τελειώνοντας, κύριε Πρόεδρε και δεν θα αργήσω, πρέπει όλοι να καταλάβουμε την κρισιμότητα της πανδημίας, της οικονομικής κρίσης και της κλιματικής κρίσης. Δεν μπορούμε να μην αφουγκραζόμαστε την ανησυχία αυτού του κόσμου και να δώσουμε λύσεις πολιτικές για να μετατρέψει τον φόβο, την αγωνία και την ανασφάλεια σε πολιτική. Χρειάζεται, δηλαδή, να πολεμήσουμε τον φόβο με την ελπίδα. Χρειαζόμαστε να αντιμετωπίσουμε την ασφάλεια με κοινωνικές πολιτικές που και βοηθήσει τους ανθρώπους, αλλά και θα τους ενδυναμώσει. Θα πρέπει να αντιμετωπίσουμε την αίσθηση που έχει ο κόσμος στη μεταδημοκρατική εποχή, ότι δεν μπορούν να επηρεάσουν τη ζωή τους με περισσότερα δικαιώματα. Μόνο έτσι μπορούμε να προχωρήσουμε. Δεν είναι σοσιαλισμός, αλλά είναι μια καλή αρχή. Σας ευχαριστώ πολύ.
Θα κλείσει τώρα ο κύκλος των δευτερολογιών των Κοινοβουλευτικών Εκπροσώπων με τον Κοινοβουλευτικό Εκπρόσωπο της Νέας Δημοκρατίας, τον κ. Γιάννη Βρούτση. Μετά θα δώσουμε τον λόγο για πέντε λεπτά στον Αναπληρωτή Υπουργό κ. Σκυλακάκη να απαντήσει σε κάτι που θέλει και ανοίγει ο κύκλος των ομιλιών των πολιτικών αρχηγών με αντίστροφη φορά. Κύριε Βρούτση, έχετε τον λόγο.
Κύριε Πρόεδρε, κυρίες και κύριοι συνάδελφοι, είναι πρόκληση, με την καλή του όρου έννοια, να διαδεχόμενο στο Βήμα τον κ. Τσακαλώτο και με την ιδιότητά του ως καθηγητή Οικονομικών, αλλά και ως πρώην Υπουργό Οικονομικών της χώρας την περίοδο που κυβερνούσε ο ΣΥΡΙΖΑ. Κύριε Τσακαλώτο, αγαπητοί κυρίες και κύριοι συνάδελφοι του ΣΥΡΙΖΑ και του Κομμουνιστικού Κόμματος και του ΚΙΝΑΛ και της Ελληνικής Λύσης έχω την τιμή να ανήκω στην παράταξη της Νέας Δημοκρατίας, να πιστεύω στις ιδεολογικές αρχές και τις αξίες της από τότε που άρχισα να αισθάνομαι τη ζωή, από τα εφηβικά μου χρόνια. Σήμερα κάνοντας μια αποτίμηση αυτών των χρόνων της ενεργής στάσης μου και δράσης μου στην πολιτική σας λέω ότι αισθάνομαι περήφανος που ανήκα και ανήκω σε αυτή την παράταξη. Δεν παραχωρούμε κύριε Τσακαλώτο, ούτε ένα χιλιοστό ευαισθησίας παραπάνω σε σας για την κοινωνία, για τους συνταξιούχους, για τους αδύναμους. Στον πυρήνα της ιδεολογίας και των αξιακών αρχών της παράταξης της Νέας Δημοκρατίας ήταν πάντα ο άνθρωπος. Έχουμε όμως μία διαφορά. Ενώ έχουμε τον ίδιο στόχο, κοινωνική ευαισθησία, στήριξη στον συνάνθρωπο, φιλεργατική πολιτική, βελτίωση του βιοτικού επιπέδου των ανθρώπων, ποια είναι η διαφορά μας; Η προσέγγιση για την υλοποίηση αυτού του στόχου. Επιτρέψτε μου να σας πω ότι αυτά που λέτε και είπατε και σήμερα για το άνοιγμα προς την Αριστερά και τα κόμματα της Αριστεράς για συνεννόηση μεταξύ σας, είναι μια μακραίωνη θεωρητική συζήτηση η οποία δεν βγάζει αποτέλεσμα. Διότι για να στηρίξεις τον άνθρωπο και το βιοτικό του επίπεδο η βασική προϋπόθεση είναι να δημιουργηθεί πλούτος. Κι εμείς για την απόκτηση του πλούτου έχουμε ένα ρεαλιστικό πρόγραμμα. Είναι το πρόγραμμα αυτό που εφαρμόζεται σε όλο τον κόσμο: δημιουργία πλούτου μέσω της ανάπτυξης, μέσω της προσέλκυσης επενδύσεων, μέσω της στήριξης της επιχειρηματικότητας. Δεν είναι αυτοσκοποί αυτά που είπα. Ούτε η επιχειρηματικότητα, ούτε η προσέλκυση επενδύσεων. Αυτοσκοπός είναι ο άνθρωπος. Αυτή είναι η Νέα Δημοκρατία και ο ιδεολογικός πυρήνας των πιστεύω μας και των αρχών μας. Αλλά εμείς είμαστε ρεαλιστές. Αυτός ο προϋπολογισμός για τον οποίο συζητάμε, κυρίες και κύριοι συνάδελφοι, αισίως σήμερα φτάνει στο τέλος του. Δόθηκε η δυνατότητα σε διακόσιους είκοσι έναν συναδέλφους, όπως είπε ο Πρόεδρος πριν, μαζί με τους εισηγητές και Κοινοβουλευτικούς Εκπροσώπους να τοποθετηθούν χθες το βράδυ πολύ άνετα. Τελειώσαμε νωρίς, στις δέκα. Δόθηκε η δυνατότητα να πουν όλοι τις απόψεις τους. Αυτός ο προϋπολογισμός έχει μια μεγάλη διαφορά από τον περσινό. Το ανέδειξα χτες, το επαναφέρω και σήμερα. Ποια είναι η διαφορά του περυσινού προϋπολογισμού με τον φετινό; Πέρυσι, κυρίες και κύριοι συνάδελφοι, η αντίκρουση όλης της Αντιπολίτευσης στον προϋπολογισμό του 2020 για το 2021 ήταν ότι ο προϋπολογισμός αυτός ήταν εικονικός, ανεφάρμοστος και δεν πρόκειται να γίνει στην πράξη, διότι υπήρχε η πανδημία. Στο τέλος του 2021 -τα θυμάμαι από αυτό το Βήμα και από εκεί που καθόμουν- λέγατε ότι θα έχουμε κατάρρευση της αγοράς εργασίας και χιλιάδες λουκέτα. Όλα αυτά που λέγατε, κυρίες και κύριοι συνάδελφοι, συλλήβδην της Αντιπολίτευσης έπεσαν στο κενό. Όλες σας οι προβλέψεις. Τίποτα από αυτά που λέγατε πέρυσι για τον προϋπολογισμό δεν έγινε. Το αντίθετο. Ο προϋπολογισμός του 2021 εφαρμόστηκε πλήρως και μάλιστα έπεσε και έξω. Με την καλή έννοια του όρου. Έκανα και χθες κριτική στον κ. Σταϊκούρα και στον κ. Σκυλακάκη τώρα ότι είχαν υποεκτιμήσει τους δείκτες της ανάπτυξης και της αποκλιμάκωσης ανεργίας. Είναι δύο σημαντικοί δείκτες. Η αναπτυξιακή διάσταση και η ανάπτυξη που αφορά το κοινωνικό κράτος. Πέσανε έξω. Ήταν πολύ μεγαλύτερη η ανάπτυξη από το 3,5% που είχανε βάλει και κλείνει στο 6,9% τώρα για το 2021. Και στο μεσοπρόθεσμο το 4,5% ανάπτυξη για το 2022 ήταν υποεκτιμημένο. Και πάλι πιστεύω -το είπα και χθες- ότι οι δείκτες ανάπτυξης που λέει ο προϋπολογισμός είναι υποεκτιμημένοι. Σε αυτήν την πλευρά πέφτουν έξω. Σε αυτή την πλευρά έπεσε έξω ο προϋπολογισμός. Όσον αφορά τώρα τις κοινωνικές πολιτικές, επαναλαμβάνω, κυρίες και κύριοι συνάδελφοι, αυτά μετρώνται όχι με λόγια και καλές προθέσεις. Καλές προθέσεις έχουμε όλοι. Στην πράξη ποιες πολιτικές το κάνουν αυτό; Να δούμε, λοιπόν, μερικές πολιτικές; Αναφέρεστε συνέχεια στον κατώτατο μισθό. Κι εμείς θέλουμε να αυξηθεί ο κατώτατος μισθός. Πόσο θα αυξηθεί; Να ένα ερώτημα. Να γίνει 1.000 ευρώ; Να γίνει 2.000 ευρώ; Πείτε ένα νούμερο. Αυθαίρετα θα το υπολογίσουμε; Στη χώρα μας, κύριε Τσακαλώτο, επειδή κάνετε τη συγκεκριμένη αναφορά, για πολλά χρόνια στο παρελθόν υπολογιζόταν με ένα σύστημα και με ένα τρόπο που έχει το στοιχείο της αυθαιρεσίας μέσα. Κι αυτός ο τρόπος δεν ήταν και τόσο πετυχημένος. Γι' αυτό το 2013 ο ν.4972/2013 έφερε ένα νέο σύγχρονο πλαίσιο για τον υπολογισμό του κατώτατου μισθού που αμφισβητήθηκε τότε από σας. Ήταν στοιχείο εντονότατης κριτικής στον νόμο Βρούτση που λέει το ΚΚΕ. Αυτό λέτε. Συνέχεια λέτε νόμο Βρούτση. Ναι, είναι ο νόμος που άλλαξε το πλαίσιο υπολογισμού του κατώτατου μισθού. Γιατί τι έκανε. Έκανε κάτι το αυτονόητο. Για τον υπολογισμό του κατώτατου μισθού θα συμπεριλάβεις στις εκτιμήσεις σου όχι μόνο ως πολιτεία, Υπουργούς και πολιτικό σύστημα, αλλά τους αξιόπιστους, θεσμικούς φορείς: Τράπεζα της Ελλάδος, ΕΛΣΤΑΤ. Όλοι οι επιστημονικοί, αξιόπιστοι, οικονομικοί φορείς της χώρας θα εκτιμούν ποιο είναι το ύψος του κατώτατου μισθού που μπορούμε να δώσουμε συνεκτιμώντας και την ανεργία.
Πες κι άλλους. Γιατί δεν λες; Ο ΣΕΒ…
Και επιστημονικοί φορείς, η ΓΣΕΕ. Βεβαίως, όλοι οι κοινωνικοί εταίροι. Δεν μπορεί να είναι μονόπλευρο από τη μία πλευρά πρέπει να είναι και από την άλλη. Όλοι οι κοινωνικοί εταίροι. Έτσι, λοιπόν, φτιάξαμε τον νόμο αυτόν τον οποίο καταγγείλατε το 2013 και μετά, περήφανα και με χειροκροτήματα εδώ, σε αυτήν την Αίθουσα, επαναφέρατε τον νόμο Βρούτση, ν.4172/13 και αυτός εφαρμόζεται. Και το 11% αύξηση του κατώτατου μισθού που δώσατε το 2019, βάση αυτού του νόμου το δώσατε. Δεν το δώσατε αυθαίρετα. Το δώσατε με αυτόν τον νόμο και έτσι πρέπει να υπολογίζεται ο κατώτατος μισθός. Όχι με λαϊκισμούς, όχι με φωνές, όχι με συνθήματα, γιατί στο τέλος, εάν πέσει έξω το ύψος του κατώτατου μισθού που πρέπει να δώσουμε στους εργαζόμενους, γυρίζει μπούμερανγκ εναντίον των εργαζομένων. Πρέπει να είναι λελογισμένα και ισορροπημένα, εκτιμώντας και την παραγωγικότητα και το ύψος ανεργίας και το διαθέσιμο εισόδημα και την κρίση, όλα. Αυτό έλειπε από τη χώρα και τώρα το έχουμε ως εργαλείο. Άλλες πολιτικές κοινωνικής πολιτικής που εφαρμόσαμε: Εμείς κάναμε το ελάχιστο εγγυημένο εισόδημα, μια σύγχρονη πολιτική που έβαλε τα θεμέλια του σύγχρονου ελληνικού κράτους και την κοινωνική πολιτική. Το 2014 το λοιδορήσατε και το είπατε παγίδα φτώχειας και σήμερα εφαρμόζεται πλήρως. Το στηρίξατε στη συνέχεια, το στηρίζουμε και αποτελεί το σύγχρονο κοινωνικό πρόσωπο της Ελλάδος. Όσον αφορά την κοινωνική πολιτική για τη στήριξη των αδύναμων: το Α21 του 2013 για τα οικογενειακά επιδόματα, μαζί με τον κύριο Τσακλόγλου το είχαμε φτιάξει. Αυτή είναι μια σειρά, λοιπόν, από πολιτικές που αποδεικνύουν στην πράξη ποιος είναι υπέρ της κοινωνικής πολιτικής των εργαζομένων. Και η «ΕΡΓΑΝΗ», που τώρα με τον κ. Χατζηδάκη ψηφίσαμε το «ΕΡΓΑΝΗ 2», είναι ή δεν είναι υπέρ των εργαζομένων; Η «ΕΡΓΑΝΗ 1» δεν χτύπησε την αδήλωτη εργασία που από το 42,3% έχει πέσει κάτω από το 4%; Η «ΕΡΓΑΝΗ 2» δεν θα χτυπήσει τώρα το φαινόμενο της υποδηλωμένης εργασίας; Είναι ή δεν είναι υπέρ των εργαζομένων; Και η «ΕΡΓΑΝΗ 3», που θα είναι η κατάληξη του καινοτόμου αυτού εργαλείου για τη χώρα μας, θα είναι η κατάργηση της αναλυτικής περιοδικής δήλωσης και η υποκατάσταση των εσόδων των ασφαλιστικών ταμείων, μέσα από την «ΕΡΓΑΝΗ» και όχι από την αναλυτική περιοδική δήλωση που δηλώνουν οι επιχειρήσεις. Αυτές είναι οι κοινωνικές πολιτικές που στην πράξη βοηθούν τους εργαζόμενους, όπως επίσης και η μείωση των ασφαλιστικών εισφορών και η μείωση του αφορολόγητου...
Με αυτό κλείνετε, κύριε Βρούτση.
Κλείνω, κύριε Πρόεδρε, ως εξής. Χθες ανέφερα τα στοιχεία της αποκλιμάκωσης της ανεργίας. Είναι περιττό να τα ξαναπώ. Έχουν γραφτεί στον προϋπολογισμό, έχουν ειπωθεί κατά κόρον. Τον Ιούλιο του 2019 ήταν 17,3%, τον Οκτώβριο, τώρα, του 2021 είναι 13,3% τέσσερις μονάδες κάτω. Δεν επιχαίρουμε, είναι υψηλή η ανεργία. Στόχος είναι να μειωθεί περισσότερο. Και κλείνω, κύριε Σκυλακάκη, με κάτι το οποίο είπα και χθες και το θεωρώ πολύ σημαντικό. Κυρίες και κύριοι συνάδελφοι, αυτός ο προϋπολογισμός θα ψηφιστεί και μακάρι να μπορούσατε να τον ψηφίσετε κι εσείς. Καταλαβαίνουμε τις κομματικές αγκυλώσεις. Είναι δική μας υπόθεση, όμως και να τον ψηφίσουμε -και θα το κάνουμε- και να το εφαρμόσουμε και να τον υλοποιήσουμε. Οι μεγάλες προκλήσεις που ανοίγονται μπροστά για τη χώρα μας είναι το 2022 και το 2023. Και επιτρέψτε μου να τις αναφέρω σε τίτλους: Πρώτον, κύριε Σκυλακάκη, Υπουργέ Οικονομικών, είναι η διατήρηση των μειωμένων ασφαλιστικών εισφορών και η μονιμοποίηση του μέτρου. Δεύτερον, είναι η επέκταση της κατάργησης της εισφοράς αλληλεγγύης και στο δημόσιο και η μονιμοποίηση του μέτρου. Είναι η επαναφορά του ειδικού καθεστώτος, μειωμένου ΦΠΑ, συντελεστών σε όλο το Αιγαίο. Τρίτον, είναι η γενναία αύξηση του κατώτατου μισθού. Τέταρτον, είναι η αντιμετώπιση της πανδημίας, η αντιμετώπιση της ενεργειακής κρίσης. Με αυτά τα λόγια, κυρίες και κύριοι συνάδελφοι, προσπάθησα συνοπτικά στα εννέα λεπτά που είχα -τα είπα και χθες- να αποδείξω ότι περίσσευμα ευαισθησίας υπέρ μιας παράταξης άλλης δεν υπάρχει, αλλά μετριόμαστε με όρους ρεαλισμού, υπευθυνότητας και συνέπειας. Να είστε καλά.
Κύριε Υπουργέ, εάν θέλετε να μιλήσετε από τη θέση σας, θα το κάνετε με μάσκα, εάν θέλετε να μιλήσετε χωρίς μάσκα, θα πρέπει να ανεβείτε στο Βήμα.
Προτιμώ χωρίς μάσκα από το Βήμα.
Ωραία, έχετε τον λόγο για πέντε λεπτά να απαντήσετε. Και μετά ξεκινάει ο κύκλος των Προέδρων των Κοινοβουλευτικών Ομάδων κατά ανάστροφη φορά, όπως προείπα.
Ευχαριστώ πολύ, κύριε Πρόεδρε. Θα προσπαθήσω να είμαι σύντομος. Θα ξεκινήσω από την αγαπητή κυρία Γιαννακοπούλου, η οποία έθεσε το ερώτημα γιατί θα αυξηθούν τα έσοδα παραπάνω από το ποσοστό αύξησης του ΑΕΠ. Ο λόγος είναι απλός. Είχαμε κάποιες μειώσεις στη φορολογία που είναι εφάπαξ, όπως είναι η προκαταβολή φόρου εισοδήματος, μεγάλες μειώσεις, συν κάποιες αναστολές φορολογικών υποχρεώσεων, οπότε τα έσοδα που θα έχουμε είναι μεγαλύτερα και νομίζω ότι πρέπει να είμαστε προσεκτικοί. Ξέρετε πολύ καλά ότι δεν έχουμε κάνει καμμία αύξηση φορολογικών συντελεστών. Συνεπώς δεν μπορείτε να υπονοείτε ότι κάποια αύξηση φορολογικών συντελεστών εμπεριέχεται στην αύξηση των εσόδων. Είναι σαφές. Αντίθετα, θα ισχύσουν σοβαρές μειώσεις φορολογικών συντελεστών όπως για το ΦΠΑ, για το πρώτο εξάμηνο σε μια σειρά κατηγορίες και άλλα. Επίσης, θέσατε το ερώτημα πόσο είναι το κοινωνικό κράτος. Στη σελίδα 52 του προϋπολογισμού, για πρώτη φορά, καταγράφεται πόσο είναι το κοινωνικό κράτος σε δαπάνες γενικής κυβέρνησης, είναι 57 δισεκατομμύρια ευρώ σε δαπάνες του 2022. Είναι 39 δισεκατομμύρια για συντάξεις και κοινωνική προστασία, είναι 12 δισεκατομμύρια για την υγεία -νοσοκομεία, ΕΟΠΥΥ κ.λπ., καθαρά από ενδοκυβερνητικές συναλλαγές- και είναι 6 δισεκατομμύρια για την παιδεία. Τα νούμερα σας τα λέω χονδρικά. Συνεπώς έχουμε, περίπου, 30% του ΑΕΠ να πηγαίνει σε αυτό που ονομάζουμε κοινωνικό κράτος και θα έχει μεγάλη σημασία στα επόμενα χρόνια, όλες οι πτέρυγες αυτής της Αίθουσας να ασχοληθούν και με το πώς αυτές οι δαπάνες θα πιάνουν πολύ περισσότερο τόπο. Θα σας πω ένα παράδειγμα. Δίνουμε πάρα πολλά χρήματα με εισοδηματικά κριτήρια και ξέρουμε ότι ένας μεγάλος αριθμός ανθρώπων μάς δηλώνουν πολύ λιγότερα εισοδήματα από αυτά που έχουν. Συνεπώς μπαίνουν στα εισοδηματικά κριτήρια, δηλαδή, παίρνουν χρήματα από το κοινωνικό κράτος, ενώ στην πράξη ο λόγος που συμβαίνει αυτό είναι ότι κάνουν φοροδιαφυγή. Τέτοιου είδους θέματα που δεν συζητούμε σε αυτή την Αίθουσα, θα έπρεπε να μας απασχολήσουν, για να βελτιώσουμε την αποτελεσματικότητα των κοινωνικών δαπανών, για να έχουν οι άνθρωποι περισσότερο αποτέλεσμα για τους φόρους που δίνουν. Αυτή είναι η έννοια της μεταρρύθμισης, να είσαι πιο αποτελεσματικός. Ο κ. Τσακαλώτος δεν αναφέρθηκε πολύ στον προϋπολογισμό, αναφέρθηκε πολύ στις συμμαχίες της Αριστεράς. Θυμήθηκα, ακούγοντάς τον, μία φράση του Λένιν, που έλεγε ότι στις συμμαχίες -αυτή ήταν η λενινιστική άποψη- υπάρχει πάντα κάποιος που κάνει το άλογο και κάποιος κάνει τον καβαλάρη. Αυτή ήταν η φράση του Λένιν. Όταν ο ΣΥΡΙΖΑ είχε τη δυνατότητα να κάνει συμμαχίες, τον Φεβρουάριο του 2015, επέλεξε τον κ. Καμμένο και όχι την Αριστερά. Αυτή ήταν μια στρατηγική επιλογή του ΣΥΡΙΖΑ, που φοβάμαι ότι θα την πληρώνει στα επόμενα χρόνια. Θα πάω τώρα αντίστροφα με αυτά που μας είπε ο κ. Μυλωνάκης. Κύριε Μυλωνάκη, δεν μπορείτε να κάνετε κριτική και για το ίδιο και για το αντίθετό του. Να υπονοείτε ότι πρέπει να δώσουμε περισσότερα λεφτά και να λέτε ότι δίνουμε υπερβολικά λεφτά. Αυτή είναι μία αδυναμία των μικρότερων κομμάτων, τα οποία δεν έχουν ασκήσει κυβερνητική εξουσία. Για το ΜέΡΑ25 δεν θα κάνω ιδιαίτερες αναφορές. Άλλωστε, αναφέρεται στο πώς θα αλλάξει ο πλανήτης κατά κύριο λόγο και όχι στο τι συμβαίνει στην Ελλάδα. Σε ό,τι αφορά τον κ. Βρούτση, κύριε Βρούτση, πράγματι είναι αυτές οι προκλήσεις, αλλά για εμένα η μεγαλύτερη πρόκληση του 2021 είναι οι τιμές των καυσίμων και του φυσικού αερίου ειδικότερα. Αυτό είναι η μεγαλύτερη δυσκολία που έχουμε, γιατί όταν αυξάνονται οι τιμές των καυσίμων, τότε η χώρα χάνει πλούτο, μειώνεται το ΑΕΠ της. Το 2015-2017 είχε την τύχη η προηγούμενη Κυβέρνηση να έχει πάρα πολύ χαμηλό φυσικό αέριο και για τα καύσιμα όπως το πετρέλαιο στα 50 περίπου δολάρια το βαρέλι. Αυτό έδωσε μια τεράστια ευκαιρία στη χώρα, την οποία την απώλεσε. Εμείς, δυστυχώς, δεν έχουμε αυτή την τύχη. Εφέτος έχουμε ένα πολύ ακριβό φυσικό αέριο, που πιέζει όλη την Ευρώπη - το πετρέλαιο είναι πιο λογικό, είναι κοντά σε αυτά που ήταν, 18 με 19 δολάρια- και αυτό που κυρίως μας απασχολεί, γιατί πρέπει να το αντιμετωπίσουμε, είναι οι επιπτώσεις που έχει στα νοικοκυριά, στο βαθμό που μπορούμε. Παρ' όλα αυτά, είμαι πολύ αισιόδοξος για το 2022. Είναι μία χρονιά που η Ελλάδα θα σηκωθεί και πάλι όρθια κυρίως με επενδύσεις και εξαγωγές. Αυτή είναι η πολιτική της Κυβέρνησης. Έχουμε ακόμα φουρτούνες μπροστά μας, αλλά βλέπω και το λιμάνι στον ορίζοντα. Σας ευχαριστώ.
Ωραία. Παρακαλώ να καθαριστεί το Βήμα στο οποίο καλείται ο Πρόεδρος της Κοινοβουλευτικής Ομάδας του ΜέΡΑ25 κ. Ιωάννης Βαρουφάκης. Ορίστε, κύριε Πρόεδρε, έχετε τον λόγο.
Κυρίες και κύριοι συνάδελφοι, κρατικός προϋπολογισμός 2022, ελπίζω ότι στην ομιλία του τόσο ο Υπουργός Οικονομικών όσο και ο Πρωθυπουργός θα υπερασπιστούν τη θεμέλια λίθο του προϋπολογισμού της Κυβέρνησης. Η θεμέλια λίθος κάθε προϋπολογισμού είναι οι βασικές παραδοχές για τα δεδομένα, τα πιο βασικά, για παράδειγμα πληθωρισμός, ακρίβεια, η μεγάλη απειλή των ημερών. Θα ήθελα να δω τον κ. Μητσοτάκη από αυτό το Βήμα να σταθεί όρθιος και να κοιτάξει εσάς, τους Βουλευτές του, τον ελληνικό λαό και να του πει ποια είναι η βασική παραδοχή του προϋπολογισμού σας -και θα σας διαβάσω από το δελτίο Τύπου της ΕΛΣΤΑΤ της 10ης Δεκεμβρίου τώρα- ότι ο μέσος δείκτης τιμών καταναλωτή το τελευταίο δωδεκάμηνο ανέβηκε σε σχέση με το προηγούμενο κατά 0,6%. Ας σηκωθεί ο κ. Σταϊκούρας, ας σηκωθεί ο κ. Μητσοτάκης και να πουν στον ελληνικό λαό ότι αυτά που έκαναν 100 ευρώ πέρυσι κατά μέσο όρο σήμερα κάνουν 100,6 ευρώ, 100 ευρώ και 60 λεπτά. Να πείτε, κύριε Σταϊκούρα, να πείτε, κύριε Μητσοτάκη, όταν έρθετε στην Ολομέλεια, αυτό που ουσιαστικά είναι βασική παραδοχή, θεμέλια λίθος του προϋπολογισμού σας, το εξωφρενικό, ότι λέει -δήθεν- το 2022 ο τιμάριθμος, το μέσο κόστος ζωής θα είναι 2%. Πότε; Το 2022. Ο τιμάριθμος -θα το πω άλλη μία φορά, είναι τόσο εξωφρενικό που πρέπει και εγώ να το χωνέψω- θα είναι -λέει- το 2022 κατά 2% χαμηλότερος από ό,τι ήταν το 2011. Αυτή είναι η παραδοχή σας, αυτό είναι το σαθρό θεμέλιο πάνω στο οποίο χτίζετε τον προϋπολογισμό, ο οποίος -και εσείς οι ίδιοι το παραδέχεστε- απειλείται από την αύξηση της τιμής των καυσίμων, της ακρίβειας. Θα σηκωθεί ο κ. Μητσοτάκης εδώ σε αυτό το Βήμα να κοιτάξει τριακόσιες εξήντα μία χιλιάδες πολίτες, που είναι εγγεγραμμένοι στον ΟΑΕΔ ως άνεργοι και να τους πει: «Δεν είστε άνεργοι, γιατί η ΕΛΣΤΑΤ θεωρεί ότι τριακόσιες εξήντα μία χιλιάδες άνθρωποί μας που είναι εγγεγραμμένοι στον ΟΑΕΔ ως άνεργοι δεν είναι άνεργοι». Διότι από το 2016 και μετά, από τότε που παραδόθηκε η ΕΛΣΤΑΤ στην τρόικα, είναι η πρώτη φορά που η ΕΛΣΤΑΤ κάνει το αντίθετο από αυτό που συνέβαινε τα προηγούμενα χρόνια. Τα προηγούμενα χρόνια αναφέρονταν περισσότεροι άνεργοι από την ΕΛΣΤΑΤ από ό,τι ήταν εγγεγραμμένοι στον ΟΑΕΔ. Τώρα έχουμε τριακόσιες εξήντα μία χιλιάδες άτομα εγγεγραμμένα στον ΟΑΕΔ, που η ΕΛΣΤΑΤ θεωρεί ότι δεν είναι άνεργοι. Γι' αυτό ο κ. Σκυλακάκης ζητάει να τον δοξάσουμε που μειώθηκε η ανεργία. Ας τη μειώσετε και άλλο! Ας πείτε στην ΕΛΣΤΑΤ να βάλουν αρνητική την ανεργία! Δεν έχει καμμία διαφορά. Κυρίες και κύριοι συνάδελφοι, για να είμαστε ξεκάθαροι, από το Βήμα της Βουλής στο πλαίσιο της συζήτησης του κρατικού προϋπολογισμού καταγγέλλω επισήμως την ΕΛΣΤΑΤ -που, βέβαια, δεν απαντάει σε μας, κύριε Πρόεδρε, στο Κοινοβούλιο, στην τρόικα απαντάει- για εσκεμμένη παραπλάνηση της κοινής γνώμης. Καταγγέλλω τον Πρωθυπουργό και το οικονομικό του επιτελείο για περαιτέρω βασανισμό των ήδη βασανισμένων αριθμών της ΕΛΣΤΑΤ, αριθμών που βασανίζατε έως ότου ομολογήσουν ότι πάμε τέλεια, την ώρα που οι άνθρωποί μας βασανίζονται για να τα βγάλουν πέρα. Όσο για τον κ. Τσίπρα, τον Αρχηγό της Αξιωματικής Αντιπολίτευσης, τι να πω; Τις προάλλες τον εξανάγκασε ο Πρωθυπουργός να ψελλίσει ότι δεν αμφισβητεί την αξιοπιστία των αριθμών της ΕΛΣΤΑΤ. Τι άλλο, βέβαια, να κάνει, από τη στιγμή που ο ίδιος και η Κυβέρνησή του παρέδωσαν την ΕΛΣΤΑΤ στην τρόικα; Ό,τι και να πει τώρα ο ΣΥΡΙΖΑ είναι αργά. Η συνθηκολόγηση προ εξαετίας επέτρεψε σ' αυτούς τους κυρίους και τις κυρίες να κουνάνε το δάκτυλο στον ελληνικό λαό, την ώρα που τον παραπλανούν και τον λεηλατούν. Έχουμε έναν Πρωθυπουργό που επικαλείται την επιστήμη, όταν και αν τον συμφέρει. Έχουμε έναν Πρωθυπουργό που όταν δεν τον συμφέρει η επιστήμη, την φιμώνει, διαστρεβλώνει τους αριθμούς της, προσποιείται ότι οι μελέτες των δικών της επιστημόνων δεν υπήρξαν, δεν την διάβασαν, δεν γνώριζαν. Ο κ. Μητσοτάκης αυτός είναι, κυρίες και κύριοι συνάδελφοι. Συμπεριφέρεται ως εάν οι κανόνες της επιστήμης δεν τον αφορούν. Συμπεριφέρεται ως εάν οι κανόνες της οικονομίας να μην ισχύουν για εκείνους. Δεν ερυθριάζουν όταν αραδιάζουν αριθμούς που θίγουν τη νοημοσύνη των απλών ανθρώπων εκεί έξω, ανθρώπων που υποφέρουν από τα δικά τους καμώματα, είτε είναι για το Εθνικό Σύστημα Υγείας στο μέτωπο ενός ύπουλου ιού, είτε στην οικονομία, την ώρα που η λιτότητα χτυπάει ξανά και πιο ύπουλα από ποτέ μεταμφιεσμένη ως πληθωρισμός. Γιατί, κυρίες και κύριοι συνάδελφοι, μην κάνετε λάθος, αυτό κάνει η λιτότητα. Η λιτότητα εν μέσω υπερχρέωσης των ανθρώπων μας, πετυχαίνει ακριβώς εκείνο που πετύχαιναν οι μειώσεις των μισθών και των συντάξεων το 2011, το 2012, το 2013. Μειώνει κι άλλο το εισόδημα των πιο αδύναμων και δυσανάλογα, όσο πιο αδύναμος, όσο πιο ευάλωτος είσαι, τόσο πιο βάναυσα σε κτυπάει ο σημερινός πληθωρισμός, που δεν είναι 0,6% το τελευταίο δωδεκάμηνο, κύριε Σταϊκούρα. Η λιτότητα αυτή, με τη νέα μορφή του πληθωρισμού, μετατρέπει τους λογαριασμούς της ΔΕΗ σε λουκέτα των μικρομεσαίων επιχειρήσεων. Το καταλαβαίνετε αυτό; Ακόμα και μικρομεσαίες επιχειρήσεις που δεν είχαν χρέη, θα κλείσουν τώρα, γιατί δημιουργούν χρέη στη ΔΕΗ τα οποία είναι απολύτως δυσβάστακτα, την ώρα που οι μέτοχοι, οι προμηθευτές, ο περίγυρος της καλής εταιρείας «Μητσοτάκης Α.Ε.» τρώτε με χρυσά κουτάλια. [[Χειροκροτήματα από την πτέρυγα του ΜέΡΑ25]] Κυρίες και κύριοι συνάδελφοι, είμαστε στον δέκατο τρίτο προς δέκατο τέταρτο χρόνο της συρρίκνωσης των μισθών. Το συνειδητοποιείτε αυτό; Με τα δικά σας στοιχεία -χωρίς να λάβουμε υπ' όψιν τον πληθωρισμό- σε ευρώ, σε ευρώ από αυτά που έχει ο κόσμος στην τσέπη του, αν έχει, σας παραθέτω τα εξής: Το 2011 το μερίδιο του ΑΕΠ, του εθνικού εισοδήματος που πήγε για τους μισθούς -με τα δικά σας στοιχεία- ήταν 54,9%, το οποίο ουσιαστικά ήταν 112 δισεκατομμύρια. Το 2011, γύρω στο 55% του ΑΕΠ, 112 δισεκατομμύρια κατέληγαν στους μισθωτούς. Το 2014, το ποσοστό του ΑΕΠ που πήγαινε στους μισθωτούς έπεσε από το 54,9% στο 52,4%. Και επειδή, βέβαια, η πίτα είχε συρρικνωθεί το 2014, μιλάμε για 93 δισεκατομμύρια. Από τα 112 δισεκατομμύρια έπεσε 93 δισεκατομμύρια. Το 2022, σύμφωνα με τις δικές σας παραδοχές, θα έχει μειωθεί το μερίδιο των μισθών στο 49,5%, για πρώτη φορά κάτω από το 50% του ΑΕΠ. Δηλαδή, σύμφωνα και με τα δικά σας στοιχεία -ακόμα και τη μεγέθυνση στην ανάπτυξη που λέτε εσείς, κύριε Σταϊκούρα και κ. Μητσοτάκη ότι θα έχουμε-, συνολικά οι μισθοί θα πέσουν στα 92 δισεκατομμύρια σε σχέση με τα 93 δισεκατομμύρια που ήταν το 2014, με τιμές πολύ υψηλότερες, όπως ξέρετε πάρα πολύ καλά, αλλά δεν το παραδέχεστε, εσείς με την ΕΛΣΤΑΤ μαζί. Αυτή τη στιγμή έχετε απέναντί σας, κυρίες και κύριοι Βουλευτές της Νέας Δημοκρατίας, έναν λαό όπου, σύμφωνα με τα επίσημα στοιχεία, το 82% δεν έχει ούτε ένα ευρώ αποταμίευσης. Το συνειδητοποιείτε αυτό; Το 82% των Ελλήνων εκεί έξω δεν έχουν ούτε ένα ευρώ αποταμίευσης. Σύμφωνα με πρόσφατη έρευνα της ΓΣΕΒΕΕ, το 43,4% του ελληνικού λαού, σχεδόν δηλαδή ο μισός ελληνικός λαός, η σύνταξη του, ο μισθός του τελειώνει τη δέκατη ένατη μέρα του κάθε μήνα. Σύμφωνα με την ΑΑΔΕ, ένα εκατομμύριο τριακόσιες δεκαέξι χιλιάδες άνθρωποι, φορολογούμενοι, έρχονται αντιμέτωποι σήμερα με αναγκαστικά μέτρα είσπραξης. Σύμφωνα με την Ευρωπαϊκή Στατιστική Αρχή, τη EUROSTAT, το 2019, πριν αρχίσει η πανδημία, το κατά κεφαλήν εισόδημα στη χώρα μας σε όρους αγοραστικής δύναμης, το «Purchasing Power Standard», ήταν το 66% του μέσου ευρωπαϊκού όρου. Πέρυσι, όλη η Ευρώπη υπέφερε από την πανδημία, αλλά για μας μεγάλωσε η απόσταση από τον μέσο όρο, από το 66% πέσαμε στο 62%. Μόνο η Βουλγαρία ήταν χειρότερα, αλλά ακόμα και η Βουλγαρία είχε άνοδο από το 52% στο 55%. Αυτή είναι η πραγματικότητα, όχι η εικονική, όχι η πλασματική που βιώνει ο κ. Μητσοτάκης στο δικό του «Μήτσοverse». Αυτή είναι η πραγματικότητα εκεί έξω, ένας λαός που βουλιάζει στην ανέχεια. Αυτή την ώρα εσείς τι του λέτε; Καλά, αυτό ήταν αμίμητο. Άκουσα τον κ. Μητσοτάκη εδώ να λέει ότι πρέπει να τους δοξάσουμε, επειδή μοιράζει κοινωνικό μέρισμα από το πλεόνασμα που πέτυχε! Ποιο πλεόνασμα, κύριε Σταϊκούρα; Το ΑΕΠ είναι χαμηλότερο απ' ό,τι ήταν το 2019. Ελπίζουμε να το ξαναφτάσουμε το ΑΕΠ του 2019. Πρωτογενές έλλειμμα έχετε! Οι μισθοί -μόνοι σας το είπατε- θα είναι το 2022 ένα δισεκατομμύριο λιγότεροι σε σχέση με το 2014, με τα δικά σας στοιχεία, την ώρα που τα ενοίκια, τα τρόφιμα και βεβαίως το ρεύμα έχουν γίνει φωτιά! Ποιον κοροϊδεύετε; Για ανόητους τους περνάτε τους πολίτες, όταν σας ακούν να τους λέτε ότι θα τους μοιράσετε μέρισμα από το πλεόνασμα και ξέρουν ότι το πλεόνασμα είναι αρνητικό; Ξέρετε, το μέρισμα του αρνητικού πλεονάσματος είναι αρνητικό. Αρνητικό μέρισμα σημαίνει περικοπές, φόροι, λιτότητα. Αυτό σημαίνει. Κυρίες και κύριοι συνάδελφοι, αν σας ένοιαζε να ανακουφίσετε τους πολίτες από την ακρίβεια, θα κάνατε τρία πράγματα. Άκουσα τον κ. Βρούτση να μιλάει για κατώτατο μισθό. Τι λέει ότι θα γίνει; Θα ανακοινώσει ο πολυχρονεμένος μας βεζίρης κάποια στιγμή αύξηση του κατώτατου μισθού. Κάθε μέρα που δεν αυξάνετε τον κατώτατο μισθό την ώρα που οι τιμές αυξάνονται, μειώνετε τον πραγματικό κατώτατο μισθό. Δεν σας αναγνωρίζουμε το δικαίωμα -δεν αναγνωρίζουμε το δικαίωμα σε κανέναν κυβερνήτη- να μειώνετε τον πραγματικό μισθό, με την κυβέρνηση να περιμένει πότε ο πολυχρονεμένος βεζίρης θα αποφασίσει την αύξηση του κατώτατου μισθού. Εμείς μιλάμε για αυτόματη τιμαριθμητική αναπροσαρμογή του κατώτατου μισθού, δηλαδή να μην είναι θέμα στη διακριτική ευχέρεια του κυβερνήτη. Με τον υπολογισμό της τιμαριθμικής αναπροσαρμογής, να προσδιορίζεται από νέους δείκτες πληθωρισμού, έναν δείκτη ανά ευάλωτη ομάδα. Είναι απλό αυτό που θα σας πω και ελπίζω να το καταλάβετε. Κάθε ευάλωτη ομάδα έχει τον δικό της πληθωρισμό. Άλλον πληθωρισμό έχουν τα ΑΜΕΑ που έχουν ειδικές ανάγκες για συγκεκριμένα αγαθά για να μπορέσουν να λειτουργήσουν στην κοινωνία, άλλον πληθωρισμό έχει ο συνταξιούχος που ζει στο Πέραμα, άλλον πληθωρισμό έχει ο εισοδηματίας που ζει στην Εκάλη. Ως προς το ηλεκτρικό ρεύμα, σας το έχουμε ξαναπεί και θα το πούμε άλλη μια φορά. Ανησυχείτε για τα τιμολόγια; Καταργήστε την οριακή τιμολόγηση. Είναι σκάνδαλο να πληρώνουν οι άνθρωποί μας εκεί έξω ανάλογα με το κόστος της πιο ακριβής κιλοβατώρας, την ώρα που το κόστος της μέσης κιλοβατώρας είναι πολύ πιο χαμηλό. Αυτό σημαίνει κατάργηση ταυτόχρονα αυτού του κατάπτυστου δήθεν χρηματιστηρίου ενέργειας. Να αποφασίσουμε ως κοινωνία ποιο κομμάτι της αύξησης της εισαγόμενης ενέργειας θα το απορροφήσει το κράτος, ποιο κομμάτι θα το απορροφήσουν οι πλούσιοι και ποιο κομμάτι -εμείς λέμε κανένα κομμάτι- θα πλήξει τους φτωχότερους. Κυρίες και κύριοι συνάδελφοι, ένα από τα μεγαλύτερα προβλήματα των ανθρώπων μας εκεί έξω, είτε είναι Νέα Δημοκρατία, είτε είναι ΣΥΡΙΖΑ, είτε είναι ΜέΡΑ25, είτε είναι ΚΚΕ, είναι τα ενοίκια, η στέγη. Εσείς του ΠΑΣΟΚ, λείπετε. Πάντα απόντες. Δεν ήσασταν απόντες, όμως, εσείς του ΠΑΣΟΚ όταν στο δεύτερο μνημόνιο τον Φλεβάρη του 2012 με τον γνωστό ν.4046 καταργήσατε τον Οργανισμό Εργατικής Κατοικίας. Είμαστε η μοναδική χώρα που δεν έχουμε πρόγραμμα κοινωνικής στέγης και δεν εννοώ επιδόματα ενοικίων, εννοώ το μόνο πράγμα το οποίο μπορεί να μειώσει πραγματικά το κόστος της στέγης που είναι η αύξηση της προσφοράς στέγης μέσα από το χτίσιμο, την οικοδόμηση κοινωνικών κατοικιών. Το ΜέΡΑ25, εμείς, θα συστήσουμε τον οργανισμό κοινωνικής κατοικίας που δεν υπάρχει και είναι σκανδαλώδες ότι δεν υπάρχει σε αυτήν τη χώρα. [[Χειροκροτήματα από την πτέρυγα του ΜέΡΑ25]] Και ας μας πει ο κ. Πλεύρης κομμουνιστές, δεν μας πειράζει. Αν και σας θυμίζουμε ότι και τον Κωνσταντίνο Καραμανλή ο κ. Πλεύρης κομμουνιστή θα τον αποκαλούσε, γιατί μην ξεχνάμε ότι τόλμησε να εξαγοράσει τις ιδιωτικές ηλεκτρικές εταιρείες σε τιμή που αποφάσισε ο ίδιος, τόλμησε στον πρώτο του προϋπολογισμό ο Κωνσταντίνος Καραμανλής το 1955 να χρηματοδοτήσει τον Οργανισμό Εργατικής Κατοικίας, αυτόν που εσείς καταργήσατε. Βέβαια, τίποτα από αυτά που λέμε ούτε για το ρεύμα ούτε για τη στέγη δεν θα κάνετε. Και να θέλετε τόσο εσείς - όσο και εσείς έχετε δεσμεύσεις στην τρόικα. Η νέα λιτότητα, δηλαδή ο πληθωρισμός δεν μπορεί να καταπολεμηθεί χωρίς ρήξη. Να, λοιπόν, κυρίες και κύριοι συνάδελφοι, πώς χτίζεται λίγο-λίγο το υπόκωφο, το σιωπηρό, το ύπουλο, το αόρατο πέμπτο μνημόνιο. Ξεκινήσατε με το πρόγραμμα «ΗΡΑΚΛΗΣ», πήγατε στον πτωχευτικό, ιδιωτικοποιήσατε τις επικουρικές συντάξεις, τώρα έρχεται λιτότητα μέσω της ακρίβειας και μετά τη νέα λιτότητα θα έχουμε τη νέα λεηλασία. Μην κάνετε κανένα λάθος! Μην αφήνετε να σας κοιμίζουν από το Βερολίνο και από τη Φρανκφούρτη με απατηλές υποσχέσεις. Κάποια στιγμή σύντομα Φρανκφούρτη και Βρυξέλλες, αφού το Βερολίνο ισοσκελίσει τον προϋπολογισμό του, θα έρθουν να σας επιβάλλουν νέους όρους για να συνεχίσουν να σας δανείζουν, να μετακυλίουν το βουνό του χρέους. Είναι καταπληκτικό ότι αυτή η Κυβέρνηση ένα επιχείρημα έχει για να πείσει τον κόσμο ότι πάει καλά η οικονομία, λέει: «Μας δανείζουν φθηνά». Καλά, δεν έχετε διδαχθεί τίποτα από την περίοδο 1997 - 2007; Βουλιάζετε τη χώρα ακριβώς όπως την περίοδο εκείνη όταν ΠΑΣΟΚ και Νέα Δημοκρατία χτίζατε φούσκες, το σκάσιμο των οποίων συμπαρέσυρε την ελληνική κοινωνική οικονομία. Μόνο που τώρα, κύριε Σταϊκούρα, κύριε Μητσοτάκη, η νέα υπερχρέωση προστίθεται στο μακράν παγκόσμιο ρεκόρ χρέους και μάλιστα χώρας που και έχει έλλειμμα στο ισοζύγιο πληρωμών πλέον και που βέβαια δεν τυπώνει το χρήμα στο οποίο δανείζεται. Πάτε αυτή τη χώρα κατευθείαν για νέο φούντο. Το συνολικό χρέος αυτής της χώρας, ιδιωτικό και δημόσιο, το 2022 θα είναι γύρω στα 600 δισεκατομμύρια. Το συνειδητοποιείτε αυτό; Εσείς οι ίδιοι παραδέχεστε ότι το 2022 θα έχουμε 355 δισεκατομμύρια δημόσιο χρέος. Ο κ. Τσακαλώτος ήθελε να κάνει και ένα ευφυολόγημα και να πει ότι για εμάς το χρέος είναι ότι είναι για το ΚΚΕ ο σοσιαλισμός. Κατ' αρχάς, δεν δούλεψε το ευφυολόγημα. Δεύτερον, ο σοσιαλισμός δυστυχώς είναι ακόμα άπιαστος. Το χρέος όχι μόνο είναι χειροπιαστό, αλλά βουλιάζει χρόνια τώρα αυτήν τη χώρα στην εξάρτηση, στη χρεοδουλοπαροικία. Είναι παγκόσμιο ρεκόρ του χρέους 600 δισεκατομμύρια. Να τα βάλουμε κάτω; Έχουμε 355 δισεκατομμύρια. Τα 21 δισεκατομμύρια που έχετε υποσχεθεί στα αρπακτικά ταμεία για το πρόγραμμα «ΗΡΑΚΛΗΣ» η EUROSTAT ξέρετε πολύ καλά ότι σας πιέζει να τα εγγράψετε στο χρέος. Αυτά θα εγγραφούν και πάμε στα 376 δισεκατομμύρια. Ακόμα και αν έχουμε τη μεγέθυνση που εσείς προβλέπετε μιλάμε για 212% χρέος. Δεν μου λέτε τα χρήματα του προγράμματος «SURE» δεν τα χρωστάτε; Δεν πρέπει να τα ξεπληρώσετε; Τα χρήματα για το Ταμείο Ανάκαμψης, γιατί το Ταμείο Ανάκαμψης χρηματοδοτήθηκε με χρέος της Ευρωπαϊκής Επιτροπής, η οποία δεν έχει δεκάρα δικιά της, όλα τα κράτη τσοντάρουμε, δίνουμε εγγυήσεις, θα τα πληρώσουμε κάποια στιγμή αυτά, είναι γύρω στα 10 δισεκατομμύρια, σε βάθος χρόνου το 2030, 2040, 2050 δεν έχει σημασία, αλλά προστίθενται στο δημόσιο χρέος. Και πότε; Σε περίοδο που, το ξέρετε πολύ καλά, διαβάστε οποιαδήποτε οικονομική εφημερίδα θέλετε, αυξάνονται τα επιτόκια. Κανένα, λοιπόν, δίδαγμα η Κυβέρνηση από την περίοδο 1997 - 2010, καμία συναίσθηση ότι τα επιτόκια μόνο προς τα πάνω θα πάνε γιγαντώνοντας ακόμα περισσότερο το ήδη κολοσσιαίο χρέος, το οποίο βέβαια δεν θα αποπληρωθεί ποτέ, γιατί ουκ αν λάβοις παρά του μη έχοντος. Αυτό που κάνει η συσσώρευση του χρέους είναι ότι αυξάνει, γιγαντώνει την εξάρτηση της χώρας. Βαθαίνει την χρεοδουλοπαροικία. Μιλάτε για ανάπτυξη και για μεγέθυνση του ΑΕΠ. Πώς το καταφέρνετε αυτό, χωρίς να κοκκινίζετε, δεν το καταλαβαίνω αυτό. Κύριε Σταϊκούρα, πριν δύο χρόνια ήμασταν εδώ. Καταθέσατε τον πρώτο σας προϋπολογισμό, Δεκέμβριος του ΄19. Σας παραπέμπω στη σελίδα τριάντα έξι, στο κεφάλαιο 2, στον πίνακα 2.1., όπου προβλέπατε ότι το 2019 θα κλείσει με ένα ΑΕΠ 192 δισεκατομμυρίων, για την ακρίβεια 192.749.000.000. Αυτό προβλέπατε εσείς στον προϋπολογισμό του Δεκέμβρη του ΄19. Τον Γενάρη του '20, που ακολούθησε, λίγο πριν αρχίσει η πανδημία, το μειώσετε λίγο, είπατε το ΑΕΠ του ΄19 έκλεισε στα 187,5. Αυτό λέγατε όλο το ΄20, μέχρι τον Σεπτέμβρη του ΄20. Αυτό μέχρι που είδατε -ήταν τότε η περίοδος, που μου λέγατε, θυμάστε, εδώ ήμασταν όταν ξεκίνησε η πανδημία η πρόβλεψη σας ήταν- ότι δεν θα έχουμε ύφεση το ΄20, όταν εγώ μιλούσα για μείον δέκα, τουλάχιστον μείον δέκα. Μετά από λίγο, το πήγατε στο μείον δύο, στο μείον τρία. Κάποια στιγμή, το είδατε να έρχεται το μείον δέκα, και τι κάνατε; Τι κάνατε εσείς με την ΕΛΣΤΑΤ; Τον Σεπτέμβρη του '20 μειώσατε το ΑΕΠ του '19, το πήγατε από τα 187,5 στα 183,5, για να φανεί μικρότερη η ύφεση του '20. Για να μην φανεί ότι τελικά ήταν όντως πάνω από 10% η ύφεση. Φίλοι του ΣΥΡΙΖΑ, καταλαβαίνετε τι έκαναν; Για να ρίξουν το ΑΕΠ του '19, τεχνητά, έτσι ώστε να φαίνεται η ύφεση του '20 μικρότερη από αυτή που ήταν, σας έκλεψαν εσάς -σοβαρά το λέω αυτό, σας έκλεψαν- γύρω στα 5 δισεκατομμύρια από το ΑΕΠ του 2018, γιατί μείωσαν το ΑΕΠ και του '18 -για να μην φανεί ότι το '19 είχε ύφεση σε σχέση με το '18- οπότε μείωσαν και του '18 και του '17 κι έφτασαν μέχρι το '10. Δεν είναι εδώ οι φίλοι του ΠΑΣΟΚ, να τους πω ότι και αυτοί έχουν λόγο να θυμώσουν. Το 2010-2011 ήταν μια περίοδος τραγική, όσον αφορά την ύφεση. Είχαμε 30,5 δισεκατομμύρια ύφεση, μείωση του ΑΕΠ, την περίοδο αυτή, τη διετία 2010-2011. Όμως, εσείς τους φορτώσατε άλλα 4 δισεκατομμύρια, έτσι ώστε να μειώσετε το ΑΕΠ του '19, για να μην φαίνεται πάρα πολύ «χοντρά», για να μειώσετε την επικεφαλίδα ως προς το ποια θα ήταν η ύφεση του '20. Δεν πειράζει! Ακόμα και μετά το «troiko-greek statistics» -γιατί εγώ το λέω «troiko-greek statistics»- ακόμα και έτσι, η ύφεση σε τρέχουσες τιμές, το ΑΕΠ το 2020 ήταν 9,58 από 183,4 -αυτό το πλασματικό ΑΕΠ του '19- στα 165,8. Ωραία. Φέτος, ευτυχώς, λόγω εμβολιασμών, λόγω του ότι έχουμε λιγότερα lockdown, έχουμε ανάκαμψη. Ποια πρέπει να είναι η ανάκαμψη το 2021, έτσι ώστε να φτάσουμε εκεί που ήμασταν -εσείς μας λέτε, τώρα ότι ήμασταν- το 2019; Η απάντηση είναι 11% τουλάχιστον. Ακόμα και να έχουμε 11% ανάπτυξη το 2021 και να επιστρέψουμε εκεί που ήμασταν το '19, θα επιστρέψουμε με ένα τεράστιο νέο χρέος και ακόμα με αρνητικές καθαρές επενδύσεις. Ξέρω την καραμέλα που θα μασήσετε τώρα, που ακούσατε τη λέξη «επενδύσεις»: Ταμείο Ανάκαμψης. Δεν μου λέτε; Ακούσατε τι είπε ο νέος κ. Σόιμπλε, ονόματι Λίντνερ, ο νέος Υπουργός Οικονομικών της Γερμανίας; Ακούσατε τι είπε; [[Θόρυβος από την πτέρυγα της Νέας Δημοκρατίας]] Δεν σας άκουσα. Δεν ξέρω αν τον ακούσατε. Είπε κάτι πολύ συγκεκριμένο. Και θα σας το πω πρώτα αγγλικά, για να σας το μεταφράσω και ελληνικά: «The price of the recovery fund is fiscal discipline». «Το αντίτιμο του Ταμείου Ανάκαμψης», σας μήνυσε, «είναι η δημοσιονομική πειθαρχία». Ξέρετε τι σημαίνει αυτό, έτσι; Δεν μιλάει για τον εαυτό του, για εσάς μιλάει, όπερ μεθερμηνευόμενο: Το πέμπτο μνημόνιο είναι εδώ, ενωμένο δυνατό και η εξάρτηση και το μέλλον του ελληνικού λαού θα εξαρτηθεί από το ποσοστό του χρέους με τα δηλωθέντα στην εφορία μας εισοδήματα. Αυτό έχει σημασία. Θέλετε να κάνουμε μια σύγκριση με το 2015; Ξέρετε γιατί σας το λέω αυτό; Γιατί ξέρω, θα σηκωθεί ο κ. Σταϊκούρας, θα σηκωθεί ο κ. Μητσοτάκης και θα προσπαθήσουν να πετάξουν πάλι την μπάλα στην εξέδρα του 2015. Να μην κουράζεστε, θα σας το κάνω εγώ. Το 2015 τα δηλωθέντα εισοδήματα στην Ελλάδα μας ήταν 76 δισεκατομμύρια. Το 2015. Το 2019 ξέρετε ότι ήταν λιγότερα; 75,2 δισεκατομμύρια. Δικά σας στοιχεία, στοιχεία του Υπουργείου Οικονομικών. Για το 2022 πόσα λέτε ότι θα είναι τα δηλωθέντα εισοδήματα; Εσείς οι ίδιοι, οι δικές σας υπηρεσίες λένε ότι θα πάμε στα 76 δισεκατομμύρια. Δηλαδή, τι λέτε; Ότι τα δηλωθέντα εισοδήματα του 2022, που λέτε «ταρατατζούμ, θα πάνε όλα τέλεια!», θα είναι αυτά που ήταν το 2015. Το 2015, κυρίες και κύριοι συνάδελφοι, για κάθε 1.000 ευρώ που δηλώθηκαν στην εφορία το κράτος χρώσταγε 4.070 ευρώ. Το 2022, με τα δικά σας στοιχεία, θα χρωστάει 4.950 ευρώ, 22% πιο πολλά. Για κάθε χιλιάρικο που δηλώνεται στην εφορία θα χρωστάει το κράτος 22% περισσότερα. Αν προσθέσουμε τις κόκκινες οφειλές των ιδιωτών, τα ασφαλιστικά ταμεία, καταλήγουμε ότι εκεί που το 2015 για κάθε 1.000 ευρώ που δηλώνονταν στην εφορία το κράτος και οι πολίτες μαζί χρώσταγαν 6.928 ευρώ, το 2022 για κάθε 1.000 ευρώ που θα δηλώνονται του χρόνου κράτος και πολίτες θα χρωστούν 7.888 ευρώ. Πείτε μου, κύριε Σταϊκούρα, πείτε μου, κύριε Μητσοτάκη, σε ποια χώρα του κόσμου οι πολίτες είναι πιο χρεωμένοι; Θα σας απαντήσω. Σε καμμία. Δεκατρία χρόνια συνεχώς νέο χρέος. Δεκατρία χρόνια αρνητικές επενδύσεις. Το 2007 είχαμε 63 δισεκατομμύρια ακαθάριστες επενδύσεις. Το 2015 λίγο παραπάνω από το 2014. Σας το θυμίζω αυτό. Το 2014 είχαμε 21 δισεκατομμύρια, το 2015 είχαμε κάτι ελάχιστα παραπάνω επενδύσεις ακαθάριστες. Το 2020 είχαμε φτάσει τα 24 και κάτι δισεκατομμύρια. Ακόμα, όμως, οι αποσβέσεις είναι μεγαλύτερες, ακόμα έχουμε αρνητικές επενδύσεις. Και του χρόνου μάλιστα ως ποσοστό του ΑΕΠ οι ακαθάριστες επενδύσεις φαίνεται θα είναι μικρότερες απ' ό,τι ήταν ακόμα και το 2015. Την περίοδο 2009-2020 εκεί που η Γερμανία είχε αύξηση στις ακαθάριστες επενδύσεις κατά 45%, το Βέλγιο 36%, χώρες όπως η Ιταλία και Ισπανία που συμπάσχουν με εμάς ως χώρες του νότου μείον 7% η Ιταλία, μείον 20%, μείον 70% η Ελλάδα. Δεκατρία χρόνια που η χρεοδουλοπαροικία ανδρώνεται, βαθαίνει και τα «τείχη» της ψηλώνουν. Επειδή πάλι θα πείτε για το 2015, επιτρέψτε μου να πω πρώτος ότι είναι μεγάλη μου τιμή, κυρίες και κύριοι συνάδελφοι, που ήμουνα ο μόνος Υπουργός Οικονομικών που δεν δανείστηκε ένα ευρώ, που άφησα το Υπουργείο με 11 δισεκατομμύρια μικρότερο χρέος απ' αυτό που βρήκα, που με μίσησαν οι δανειστές επειδή αρνιόμουν να δανειστώ και άλλο, για να τους επιτρέψω να προσποιούνται ότι τους αποπληρώνουμε, την ώρα που μας λεηλατούν, την ώρα που τα παιδιά μας φεύγουν για το εξωτερικό. [[Χειροκροτήματα από την πτέρυγα του ΜέΡΑ25]] Ακούω τον κ. Μητσοτάκη συχνά να μιλάει για το brain drain. Ποιοι; Εσείς; Πότε έγινε το brain drain; Κοιτάξτε τα δικά σας τα στοιχεία. Μέχρι το '14 φύγανε εκατοντάδες χιλιάδες παιδιά μας στο εξωτερικό. Εσείς είστε υπεύθυνοι για το brain drain και τολμάτε να μιλάτε σήμερα για brain gain, την ώρα που φεύγουν όλο και περισσότερα παιδιά των μη προνομιούχων τάξεων; Αλλά, βεβαίως, βεβαίως, επιστρέφουν τα παιδιά της ολιγαρχίας, ώστε να συμμετάσχουν στο φαγοπότι της «Μητσοτάκης Α.Ε.». Σας κοτάει να μιλήσετε για το ΄15; εξεταστική επιτροπή. Και θέλετε να το κάνουμε μόνο για το ΄15, μόνο για τη δική μου περίοδο στο Υπουργείο Οικονομικών; Κάντε το. Δεν σας κοτάει. [[Χειροκροτήματα από την πτέρυγα του ΜέΡΑ25]] Την αλήθεια την αντιστρέφετε, την παραποιείτε, τη διαστρεβλώνετε, όπως κάνετε και με τα στοιχεία της πανδημίας και με τα στοιχεία του ΕΣΥ και με τα στοιχεία του πληθωρισμού. Από μια μεριά, βέβαια, τίποτα το καινούργιο. Κυρίες και κύριοι συνάδελφοι, θα υποκύψω στον πειρασμό να μοιραστώ μαζί σας ένα κείμενο που έχει γραφτεί για όλα αυτά πριν από εκατό εβδομήντα ένα χρόνια. Το διαβάζω: «Η ομάδα της αστικής τάξης που κυβερνά και νομοθετεί στα κοινοβούλια έχει άμεσο συμφέρον στην καταχρέωση του κράτους. Το κρατικό έλλειμμα αυτό ήταν ίσα-ίσα το καθαυτό αντικείμενο της κερδοσκοπίας της και η κύρια πηγή του πλουτισμού της. Κάθε χρόνο νέο έλλειμμα. Ύστερα από κάθε τέσσερα-πέντε χρόνια και από ένα νέο δάνειο και κάθε νέο δάνειο προσφέρει στη χρηματική αριστοκρατία μια καινούργια ευκαιρία να κατακλέβει το κράτος που κρατιέται τεχνικά στο χείλος της χρεοκοπίας και που είναι υποχρεωμένο να διαπραγματεύεται με τους τραπεζίτες κάτω από τους πιο δυσμενείς όρους. Τα τεράστια ποσά που κινούν έτσι μέσα από τα χέρια του κράτους δίνουν επιπλέον ευκαιρίες για δόλια συμβόλαια προμηθειών, δωροδοκίες, καταχρήσεις και για κάθε λογής μπαγαποντιές. Η εξαπάτηση του κράτους, όπως γίνεται χοντρικά με τα δάνεια, επαναλαμβάνεται και λιανικά στα δημόσια έργα. Οι σχέσεις ανάμεσα στη Βουλή και στην κυβέρνηση πολλαπλασιάζονται σαν σχέσεις ανάμεσα σε ξεχωριστές διαχειρίσεις και σε ξεχωριστούς εργολάβους». Το κείμενο αυτό γράφτηκε το 1850 από τον Κάρολο Μαρξ, «Οι ταξικοί αγώνες στη Γαλλία 1848-1850». Έτσι είναι, κυρίες και κύριοι συνάδελφοι. Όσο περισσότερο τα πράγματα αλλάζουν τόσο πιο ίδια γίνονται. Σας πάω στην 1η Νοεμβρίου του 2021 τώρα. Ο Πρωθυπουργός μας -ο Πρωθυπουργός σας- πήγε στη Γλασκώβη ένα ταξιδάκι στην Διεθνή Σύνοδο του ΟΗΕ για την καταπολέμηση της κλιματικής αλλαγής, το COP 26. Εκείνη τη Δευτέρα 1η Νοεμβρίου ο κ. Μητσοτάκης δέσμευσε τη χώρα σε ένα πραγματικά αξιοθαύμαστο στόχο, τη μείωση των ρύπων των αερίων του θερμοκηπίου κατά 65% μέχρι το 2030. Δεν μου λέτε, εσάς σας το είπε αυτό πριν το κάνει; Πήρε την έγκρισή σας; Έγινε κάποιος προϋπολογισμός; Γιατί, ξέρετε, σύμφωνα με το δικό μας υπολογισμό, αυτό θα κοστίσει ένα ΑΕΠ μεταξύ του σήμερα του 2030. Πού είναι στον προϋπολογισμό σας, κύριε Σταϊκούρα, όλα αυτά; Θα μειώσετε κατά 65% τους ρύπους τα επόμενα χρόνια και δεν έχετε προϋπολογίσει πώς θα το κάνετε ή και αυτό θα το ρίξετε στο Ταμείο Ανάκαμψης; [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Ο μόνος τρόπος για να γίνει κάτι τέτοιο είναι να υπάρξει ένας νέος φόρος άνθρακα που θα δώσει ξεκάθαρα κίνητρα τόσο στους καταναλωτές όσο και στους παραγωγούς να στραφούν σε αγαθά και μεθόδους παραγωγής που μειώνουν τους ρύπους. Και για να γίνει αυτό χρειάζεται κοινωνική και λαϊκή αποδοχή, το οποίο σημαίνει ότι δεν θα πρέπει να πληρώσουν οι φτωχοί. Σημαίνει ότι από τα νέα έσοδα αυτού του φόρου άνθρακα θα πρέπει να μην κρατηθεί ούτε ένα ευρώ από την κυβέρνηση, να μπουν σε ένα κουμπαρά, να αναδιανεμηθούν, έτσι ώστε οι φτωχότεροι να μπορούν να αγοράσουν ηλεκτρικά αυτοκίνητα, φωτοβολταϊκά στις ταράτσες, να ενισχύσουν τις επιχειρήσεις τους. Την 4η Νοεμβρίου, τρεις μέρες μετά το ταξίδι του κ. Μητσοτάκη στη Γλασκώβη, έκανα μία επίκαιρη ερώτηση -βέβαια, δεν μου απάντησε ποτέ, έτσι συνηθίζει να σέβεται ή να μην σέβεται το Κοινοβούλιο- και του είχα θέσει το ερώτημα: Θα συμπεριλάβετε έναν τέτοιο αναδιανεμητικό περιβαλλοντικό φόρο στον προϋπολογισμό του 2022; Σήμερα παίρνουμε την απάντηση. Μπα, δεν θα το κάνετε. Η «Μητσοτάκης Α.Ε.», κυρίες και κύριοι συνάδελφοι, προτιμά να δει τα δάση μας να γίνονται στάχτη, τον πλανήτη να απανθρακώνεται, παρά να εφαρμόσει έναν τέτοιο αναδιανεμητικό φόρο, ο οποίος θα επιβάλλει στους έχοντες να πληρώσουν για την πράσινη μετάβαση. Έτσι είτε θα καταλήξετε να ξεκληρίσετε τους πολλούς είτε θα αθετήσετε τις δεσμεύσεις σας, του κ. Μητσοτάκη, στη διεθνή κοινότητα ή λίγο και από τα δύο. Αυτός, όμως, είναι ο κ. Μητσοτάκης. Κάλπικους λόγους στο εξωτερικό, διασύρει την αξιοπιστία της χώρας αναλαμβάνοντας δεσμεύσεις τις οποίες δεν έχει σκοπό να εκπληρώσει. Κύριε Πρωθυπουργέ, κύριε Μητσοτάκη, -δεν είστε εδώ να ακούσετε, όμως, θα σας το πω- δεν υπονομεύετε μόνο την οικονομική βιωσιμότητα της πατρίδας. Με την εξοικονόμηση της αλήθειας, στην οποία είστε ταγμένος, υπονομεύετε τον πολιτικό πολιτισμό. Είτε με τα «greek statistics» της ΕΛΣΤΑΤ και του οικονομικού σας επιτελείου, με τα οποία αποκρύπτετε από τον ελληνικό λαό τη νέα λιτότητα που ζει καθημερινά ο ελληνικός λαός στο πετσί του, είτε εμμένοντας, κόντρα στις μελέτες των δικών σας επιστημονικών συμβούλων, ότι το ΕΣΥ δεν χρειάζεται -λέει- ενίσχυση, τι σημασία έχει αν ο διασωληνωμένος είναι σε ΜΕΘ ή εκτός ΜΕΘ, είτε αποκρύπτοντας από τον ελληνικό λαό από τούτο εδώ το Κοινοβούλιο το τεράστιο κόστος των πράσινων δεσμεύσεών σας στην Γλασκώβη, που δεν εμπεριέχονται σε αυτόν τον προϋπολογισμό, είτε αποκρύπτοντας χρέη υπέρ της ολιγαρχίας που τα φορτώνετε στον υπερχρεωμένο μικρομεσαίο, αποκαλύπτεστε ως κυβερνήτης που πραγματικά θεωρείτε ότι αυτή η χώρα είναι ιδιοκτησία σας. Θεωρείτε -και το δείχνετε καθημερινά- ότι για σας δεν ισχύουν οι κανόνες ούτε της επιστήμης, ούτε της λογικής, ούτε των αριθμών, ούτε της οικονομίας. Κυρίες και κύριοι συνάδελφοι, αυτή η Κυβέρνηση, αυτός ο Πρωθυπουργός με κάνει να σκέφτομαι ότι μεταξύ των αρχουσών τάξεων διεθνώς μόνο στη Λατινική Αμερική μπορεί να συναντήσει κανείς πολιτικό πρόσωπο πιο απομονωμένο από τους πολίτες. Πληρώνετε τα κανάλια της λίστας Πέτσα να σας παρουσιάζουν, κύριε Μητσοτάκη, όπως θα έλεγε ο Σωκράτης, ως ισόθεο και έτσι κάθε φορά που βγαίνετε σε ξένο κανάλι -όπως έγινε τις προάλλες με την Κριστιάν Αμανπούρ στο «CNN»- διασύρεστε. Το καταλαβαίνετε ότι διασύρεστε; Δεν έχετε προπονηθεί να έχετε δημοσιογράφους που σας θέτουν σκληρά ερωτήματα. Πώς τα είπατε; «Ευθεία ερωτήματα». Περιφέρεστε ως ένας πορφυρογέννητος Πρωθυπουργός που έξω εκλιπαρεί τους πολυχρονεμένους μας αφέντες να συνεχίσουν να σας δανείζουν. Τους λέτε, «για τα δικά μας παιδιά είναι, εμείς θα λεηλατήσουμε τους κολίγους της χρεοδουλοπαροικίας και μη φοβάστε, θα συγκρατήσουμε την οργή γιατί όλο και κάποιες παροχές θα δώσουμε, κάποια φιλοδωρήματα στους συνταξιούχους». Κυρίες και κύριοι Βουλευτές, αυτός ο προϋπολογισμός είναι μια ιδανική ευκαιρία για εμάς τους Βουλευτές και τις Βουλεύτριες του ελληνικού Κοινοβουλίου να αναλάβουμε την ευθύνη μας απέναντι στο μέλλον καταθέτοντας μομφή σε αυτήν την επικίνδυνη Κυβέρνηση, μομφή για τα troika-greek statistics, μομφή που με πρόθεση αφήσατε ανοχύρωτο το Εθνικό Σύστημα Υγείας, μομφή για τη νέα λιτότητα που φέρνει η ακρίβεια, μομφή για τη νέα έξαρση της κρίσης χρέους που είναι προ των πυλών, μομφή για την παράδοση κομβικών Υπουργείων, όπως το Υγείας, στην ακροδεξιά, μομφή για τη σπατάλη μεγάλων ευκαιριών μας για μια φιλολαϊκή πράσινη βιομηχανική επανάσταση, μομφή, εντέλει, για την αισθητική σας, κύριε Μητσοτάκη. Κύριε Τσίπρα, εμείς, το ΜέΡΑ25, δεν έχουμε τον αριθμό που επιβάλλεται, που χρειάζεται, που απαιτείται για να καταθέσουμε πρόταση δυσπιστίας στην Κυβέρνηση, πρόταση μομφής. Εσείς τον έχετε. Αν όχι τώρα, πότε;
Ευχαριστούμε τον κ. Βαρουφάκη. Τον λόγο έχει τώρα ο Πρόεδρος της Ελληνικής Λύσης κ. Κυριάκος Βελόπουλος.
Κύριε Πρόεδρε, να καταθέσετε και εσείς πρόταση μομφής, να σας πάμε σε εκλογές…
Αυτό λέγεται και αλαζονεία του δήθεν ισχυρού, διότι οι ισχυροί όταν πέφτουν από ψηλά, κάνουν μεγάλο «μπαμ», κύριε ναύαρχε. Οπότε, προσέξτε. Το να καβαλάς καλάμι, καλό είναι. Το να μπορείς να το ιππεύεις είναι το δύσκολο, γιατί ξεθαρρεύεις πολύ μετά. Και αυτό φαίνεται και από τη σημερινή απουσία του Πρωθυπουργού. Δεν είναι δυνατόν να συζητάμε τον προϋπολογισμό και να απουσιάζει ο Έλληνας Πρωθυπουργός. Είναι αδιανόητο! Αδιανόητο! Είναι τραγικό αυτό που συμβαίνει! Αν εσάς σας τιμά αυτό, φαντάζομαι ότι τον Κωνσταντίνο Καραμανλή, τον γενάρχη σας, δεν το τιμάει αυτή η συμπεριφορά. Δεν τον τιμάει πραγματικά! [[Χειροκροτήματα από την πτέρυγα της Ελληνικής Λύσης]] Κι εδώ φαίνεται η συμπαιγνία των τριών. Ούτε ο κ. Τσίπρας -καλά, εντάξει τώρα, το δεκανίκι είναι έτοιμο- ούτε ο κύριος Πρωθυπουργός. Έρχεται συγκυβέρνηση ολοταχώς. Και το χειρότερο -και θέλω να με διαψεύσει ο Πρόεδρος της Βουλής- είναι το εξής: Άκουσα τον κ. Κακλαμάνη από το Βήμα της Βουλής να λέει ότι τη σημερινή μέρα την αποφάσισε μόνος του ο κ. Τασούλας χωρίς καν να ενημερωθεί η Διάσκεψη των Προέδρων. Αδιανόητα πράγματα για ένα Κοινοβούλιο, για μια Ελλάδα η οποία ζει υπό την πτώχευση, υπό την επιτροπεία ένας άνδρας να αποφασίζει για το πώς λειτουργεί η Βουλή όταν υπάρχει η Διάσκεψη των Προέδρων. Απαράδεκτα πράγματα, αντισυμβατικά, αντιδημοκρατικά! Δυστυχώς, αυτοί είστε στη Νέα Δημοκρατία! Και πάμε τώρα -εγώ θα ομιλώ στον Πρωθυπουργό, δεν πειράζει ας απουσιάζει, έτσι κι αλλιώς είτε είναι, είτε δεν είναι στη διακυβέρνηση της χώρας πάμε κατά μην πω πού- στα υπόλοιπα. Κύριε Πρωθυπουργέ, όλα τα κόμματα από το 1974 μέχρι και σήμερα έχετε ταυτίσει το κράτος με το κόμμα. Είναι μία στρεβλή αντίληψη η οποία αποτυπώνεται στην καθημερινότητά σας. Κράτος και κόμμα το ίδιο ακριβώς πράγμα, χωρίς καμμία διαφοροποίηση. Και εδώ έχουμε ακριβώς την ερμηνεία του Ησιόδου -αν ξέρετε, αν έχετε διαβάσει λίγο μυθολογία όσοι διαβάσατε- για τον Κράτο. Ξέρετε ποιος ήταν ο Κράτος; Ήταν αυτός που δεν είχε συναίσθημα, δεν είχε συμπόνια, δεν είχε αντίληψη, δεν είχε άποψη και ό,τι του έλεγε ο Δίας έκανε. Και τι έκανε ο Κράτος; Πήρε τον Προμηθέα που είχε δώσει τη φωτιά στον άνθρωπο για να ζεσταίνεται και κάρφωσε στον Καύκασο τον Προμηθέα ο Κράτος, ο αναίσθητος, ο χωρίς συναίσθημα, ο χωρίς -πολύ απλά να το πω- συμπόνοια. Έτσι είστε και εσείς σήμερα, το κόμμα σας, το κράτος σας, χωρίς οίκτο, χωρίς συμπόνια, χωρίς αίσθηση, χωρίς ανθρωπιά που χτυπάει τον Έλληνα. Αυτό είναι το πρόβλημα. Όλα τα κόμματα το κάνετε αυτό. Μόνο το κομματικό σας ακροατήριο εξυπηρετείτε. Μόνο τους δικούς σας. Δέκα χιλιάδες πραιτοριανοί της Νέας Δημοκρατίας διορισμένοι παντού γραμματείς, νοσοκομεία. Από εκατόν πενήντα, διακόσιους, πεντακόσιους ψήφους βάλτε το νούμερο κάτω. Έτσι εκλέγεστε, με λαθροχειρία, με κλοπή παίρνετε την ψήφο του ελληνικού λαού. Αυτή είναι η αλήθεια. [[Χειροκροτήματα από την πτέρυγα της Ελληνικής Λύσης]] Γιατί αν δεν υπήρχαν αυτοί, δεν θα υπήρχατε εσείς. Είστε συγκοινωνούντα δοχεία και εσείς και τα υπόλοιπα κόμματα εξουσίας. Έτσι κάνετε και σήμερα στον Έλληνα. Όποιος δεν είναι δικός σας, τον κυνηγάτε, του επιβάλλετε πρόστιμα. Τον κυνηγάτε με άλλον τρόπο. Επιβάλλεστε στους απείθαρχους. Επιβάλλεστε. Αυτό δεν είναι δημοκρατία. Η επιβολή δεν είναι δημοκρατία. Για τα ίδια αδικήματα, όμως, δεν επιβάλλεστε στους δικούς σας. Μπορεί ο Έλληνας να χρωστάει 10.000 ευρώ, θα του πάρετε το σπίτι, θα του πάρετε το αυτοκίνητο. Μπορεί να χρωστά ο κολλητός σας, ο τραπεζίτης όμως, εκατομμύρια ευρώ, αλλά του κάνετε ακαταδίωκτο και ασυλία. Μπορεί, επίσης, να χρωστάει ο άλλος ο κολλητός σας ο οποιοσδήποτε επώνυμος και του κάνετε μια τροπολογία. Μπορεί να χρωστάει το κόμμα σας -ΠΑΣΟΚ και Νέα Δημοκρατία 600 εκατομμύρια ευρώ- αλλά κατάσχεση δεν βλέπω πουθενά. Για ποιο κράτος μιλάτε, κύριοι της Νέας Δημοκρατίας; Έτσι το οραματίστηκε ο γενάρχης σας Κωνσταντίνος Καραμανλής; Αυτό το κράτος ήθελε; Απλά αναπαράγετε ένα φαύλο, κομματικό, αυταρχικό κράτος. Αυτό το κράτος θα το κατεδαφίσουμε, θέλετε δεν θέλετε. [[Χειροκροτήματα από την πτέρυγα της Ελληνικής Λύσης]] Πάμε, λοιπόν, στον στόχο σας. Στόχος σας, λοιπόν, είναι η τελική επικράτηση. Δεν σας ενδιαφέρει ο τρόπος. Μπορεί να είναι ανήθικος, μπορεί να είναι πρόστυχος, μπορεί να είναι με επιβολή, μπορεί να είναι -και θα το πω ευθέως- με άκομψο τρόπο, αλλά θέλετε να επιβληθείτε, όπως έκανε ο Κράτος στον Προμηθέα. Έβλεπα τα στοιχεία από τα ΑΕΙ. Ακούστε τι κράτος φτιάξαμε και θέλουμε παιδεία και θέλουμε εν πάση περιπτώσει να ανανήψει ο τόπος. Δεν πρόκειται με τη δική σας αντίληψη αυτή η χώρα να πάει ψηλά. Την έχετε καθηλώσει στη γη, την έχετε αλυσοδέσει την Ελλάδα και δεν αφήνετε την Ελλάδα και τον Έλληνα να πετάξει. Ακούστε στην Ιατρική Αθηνών έχει πεντακόσια πενήντα μέλη ΔΕΠ όπου το 30% των καθηγητών έχουν συγγενική σχέση. Νομικές, φιλολογικές, μαθηματικών, είναι από 10% έως 20% συγγενική σχέση, επαγγελματική, κομματική ή ιδεολογική. Είστε η επιτομή της κομματικοποίησης σε κάθε πτυχή της λειτουργίας του κράτους. Εάν δεν ξεριζώσουμε την κομματικοποίηση αυτή, το κόμμα από το κράτος, δεν πρόκειται ποτέ η Ελλάδα να πάει μπροστά. Αλλά όταν το κράτος είναι λάφυρο αυτού που κάνει πλιάτσικο στο δημόσιο πλούτο των Ελλήνων, τι περιμένει κανείς; Ως λάφυρο έχετε το κράτος, ως λάφυρο έχετε την Ελλάδα. Το κράτος που λέγεται Ελλάδα δεν είναι λάφυρο κανενός, είναι περιουσία του ελληνικού λαού, είναι περιουσία των Ελλήνων καταλάβετέ το! [[Χειροκροτήματα από την πτέρυγα της Ελληνικής Λύσης]] Και ξεκινάω έτσι για να καταλάβετε την αποτυχία σας στον προϋπολογισμό. Βαρέθηκα τα ψέματά σας. Θα συμφωνήσω με τον κ. Βρούτση, δεν ξέρω εάν είναι εδώ. Είπε συγκεκριμένα πράγματα -όλα τα υπόλοιπα ήταν πομφόλυγες- στην τελευταία του παράγραφο. Θα συμφωνήσουμε με αυτά το 2022. Παραθέτω, λοιπόν, κύριε Υπουργέ και κύριε Πρωθυπουργέ, δώδεκα αποδείξεις της αποτυχίας σας. Πρώτον, έλλειμμα τρεχουσών συναλλαγών επιδείνωση 7,9% το 2020. Πάμε για χειρότερα φέτος. Δεύτερον, το χρέος της γενικής κυβερνήσεως, υπολογίζεται -και αυτό είναι το τραγικό εν πάση περιπτώσει- στο 206% στο ΑΕΠ. Τρίτον, ενοποιημένο χρέος ιδιωτικού τομέα χρεόγραφα και δάνεια, αύξηση 14,8%. Τέταρτον, κόκκινο ιδιωτικό χρέος στα 244 δισεκατομμύρια ευρώ τον Ιούλιο του 2021. Πέμπτον, η καθαρή διεθνής θέση Ελλάδας επιδεινώθηκε κατά 20,8% του ΑΕΠ δηλαδή, στο 175% ή 290 δισεκατομμύρια ευρώ. Έκτον, το έλλειμμα τρεχουσών συναλλαγών θα καταγράψει τη δεύτερη χειρότερη επίδοση από το 2011. Έβδομον, εξωτερικό χρέος στα 526 δισεκατομμύρια ευρώ, Ιούλιος του 2021, από τα 400 δισεκατομμύρια ευρώ. Όγδοον, το δημοσιονομικό έλλειμμα κεντρικού κράτους προβλέπεται στα μείον 10,17 δισεκατομμύρια ευρώ το 2022. Ένατον, σε τρία χρόνια χάθηκαν 41,1 δισεκατομμύρια ευρώ, το 25% του ΑΕΠ του '20 από ζημιές. Δέκατον, είχαμε τη δεύτερη μεγαλύτερη ύφεση στην Ευρώπη. Ενδέκατον, οι τόκοι των swaps 2017-2022 είναι 6,77 δισεκατομμύρια ευρώ. Δωδέκατον, προβλέπεται αύξηση φόρων στα 50 δισεκατομμύρια ευρώ το 2022 από 46,5 δισεκατομμύρια ευρώ το 2021. Είναι δείκτες που προκαλούν μεγαλύτερη ανησυχία τώρα. Αυτά είναι τα πεπραγμένα σας, τα πεπραγμένα της Νέας Δημοκρατίας, της επιτυχημένης Κυβέρνησης του κ. Σταϊκούρα και του κ. Μητσοτάκη και θα οδηγήσουν πραγματικά στην καταστροφή. Ξέρετε, εγώ δεν είμαι οικονομολόγος, αλλά έχουμε ένα εκλεκτό επιτελείο οικονομολόγων οι οποίοι δουλεύουν νυχθημερόν για συγκεκριμένα πράγματα. Δημοσιονομικό έλλειμμα και έλλειμμα εξωτερικού ισοζυγίου, πληθωρισμός και πορεία χρέους. Τρομακτικό πρόβλημα. ΕΛΣΤΑΤ: Εμπορικό έλλειμμα διογκωμένο κατά 23,8% σε ετήσια βάση. Περίοδος Ιανουάριος '21 έως Οκτώβριος '21: Ο πληθωρισμός τους τελευταίους μήνες επιταχύνεται. Αν συνεχιστεί και το '22, τότε θα μετατρέψει μεγάλο μέρος του οικονομικού σχεδιασμού σε αποτυχία. Έχει τελειώσει. Θα κάνει αναπόφευκτη τη σύνδεση μισθού - τιμών με μισθούς αγοράς. Θα συμπαρασύρει και τις αποδόσεις των ομολόγων. Πάμε στον γκρεμό, το καταλαβαίνετε; Έρχεται πείνα, το καταλαβαίνετε; Θα πεινάσει ο Έλληνας. Ήδη πεινάει ο Έλληνας. Το έχετε αντιληφθεί αυτό; Το έχω πει πριν από ενάμιση χρόνο στον Πρωθυπουργό. Εδώ ήταν. «Πάνε πάρε πετρέλαιο τώρα που είναι 20 δολάρια το βαρέλι». Δεν πήγε να πάρει και τώρα εκλιπαρεί την Ευρωπαϊκή Ένωση να κάνουμε κοινή πολιτική -λέει- αποθήκευσης πετρελαίου. Μα, δεν ντρεπόμαστε λίγο; Και μιλάτε για επιτυχία; Ένα δισεκατομμύριο ευρώ να αγοράζατε τότε, σήμερα θα είχαμε κερδίσει 4,5 δισεκατομμύρια ευρώ σε ενάμιση ή σ' έναν χρόνο. Αυτό σημαίνει «ασκώ χρηστή διοίκηση, διακυβέρνηση, κυβερνητική πολιτική και κάνω αντιπολίτευση». Προτάσεις. Εδώ ήλθα με προτάσεις. Θα τις καταθέσω σε λίγο. [[Χειροκροτήματα από την πτέρυγα της Ελληνικής Λύσης]] Ο Φρίντμαν, για όσους τον ξέρετε, έλεγε κάτι συγκεκριμένο: «Ο πληθωρισμός είναι μια μορφή φορολογίας που επιβάλλεται χωρίς νόμο». Αυτό κάνετε. Συμπληρώνω εγώ ότι σκοτώνει την οικονομία και τους φτωχούς. Εδώ μου λέτε για πληθωρισμό. Θα σκοτώσετε περαιτέρω τον Έλληνα φτωχό και τον Έλληνα μικρομεσαίο. Πάμε, λοιπόν, στα υπόλοιπα, γιατί η ελληνική οικονομία δεν είναι μακράν της παγκόσμιας οικονομίας. Δυστυχώς, αυτή η χώρα από το 1974 και μετά δεν είχε άξια ηγεσία να αναλάβει την ενεργειακή απεξάρτηση της χώρας από τα αλλότρια συμφέροντα. Παραδείγματος χάριν δεν κάναμε ποτέ εξόρυξη φυσικού αερίου και πετρελαίου. Η Ελλάς είναι γεμάτη από υδρογονάνθρακες. Το τονίζω και το λέω εγώ; Όχι. Το λένε οι ειδικοί, αλλά έχουμε έναν Πρωθυπουργό ο οποίος και πετρέλαιο δεν θέλει και φυσικό αέριο δεν θέλει και πυρηνική ενέργεια δεν θέλει, αλλά θέλει σώνει και καλά να καταργήσει τους λιγνίτες. Σε λίγο θα ανάβουμε αναπτήρα για να ζεσταθούμε στο σπίτι μας. Εκεί θα καταντήσετε την Ελλάδα. Ακούστε, λοιπόν. Ενεργειακό όπλο. Το χρησιμοποιεί η Ρωσία. Η Ελλάς έχει και δεν θέλει ο Πρωθυπουργός. Ενεργειακό όπλο ή όπλο η τροφική αλυσίδα από την Κίνα. Το χρησιμοποιεί η Κίνα καθημερινά. Ενεργειακό «όπλο» ή υβριδικό «όπλο» -για να το καταλάβετε καλύτερα- οι μετανάστες από την Τουρκία ή οι λαθρομετανάστες ή οι πρόσφυγες, όπως θέλετε πείτε τους, οι οποίοι χρησιμοποιούνται υβριδικά. Έχουμε παγκοσμίως έναν υβριδικό πόλεμο, ο οποίος εξελίσσεται υπόγεια και θα βγούμε και πάλι εμείς χαμένοι γιατί κάνετε λάθος γεωοικονομικές επιλογές. Προβλήματα και παθογένειες δεκαετιών που εσείς τις κάνατε, εσείς τις συνεχίσατε και αυτοί τις ρίζωσαν, που δεν τις ακουμπήσατε. Αυξάνετε -λέτε- το ΑΕΠ. Πώς αυξάνετε το ΑΕΠ, αφού αυξάνετε ταυτόχρονα και το εμπορικό μας έλλειμμα; Δηλαδή, έχω στο ταμείο μου παραπάνω χρήματα, αλλά έχω και περισσότερα έξοδα, αφού κάνω εισαγωγές προϊόντων. Όλα εισαγόμενα. Η οικονομία μας χάνει από την ανταγωνιστικότητά της 125 δισεκατομμύρια ευρώ, το εξωτερικό χρέος, σε τρία έτη. Καταλαβαίνετε τι λέμε; Έχετε καταλάβει πραγματικά τι συμβαίνει στον τόπο μας; Δεν θα πω για τα ομόλογα που εκτινάχθηκαν, δεν θα πω για το ότι είχαν υποχωρήσει εκατόν δέκα μονάδες βάσης το καλοκαίρι και τώρα είναι τα spreads στις εκατόν εβδομήντα δύο μονάδες βάσης. Δεν θα πω αυτά. Τα αποφεύγω. Είναι νούμερα, δεν ενδιαφέρουν τον κόσμο τα νούμερα. Εμένα αυτό που με ενδιαφέρει, φίλες και φίλοι -και θα το πω για ακόμα μία φορά- είναι αυτό που διαφεύγει της προσοχής σας. Έχουμε τους χαμηλότερους μισθούς στην Ευρώπη. Δεν μπορούν να αγοράσουν. Έχω το γράφημα εδώ με τους χαμηλότερους μισθούς. Εδώ είναι ο κ. Σταϊκούρας, λείπει ο κύριος Πρωθυπουργός. Πώς να ζήσει ένας άνθρωπος που έχει εισόδημα πεντακόσια ευρώ; Το έχετε καταλάβει; Ο Χριστός! Λίγο μυαλό να βάλουμε και να πούμε, με εξακόσια ευρώ μπορεί να ζήσει ένας άνθρωπος σήμερα, ο οποίος μπορεί να νοικιάζει κιόλας, να μην έχει σπίτι; Μπορεί να επιβιώσει; Δεν γίνεται να επιβιώσει. Σε μένα, ήρθε το ρεύμα μου 780 ευρώ. Εγώ έχω να τα πληρώσω. Ο άλλος που του δίνει 200 ευρώ, 300 ευρώ τον μήνα ή το δίμηνο, πώς θα τα πληρώσει; Το κατά κεφαλήν ΑΕΠ στην Ελλάδα σε όρους αγοραστικής δύναμης αντιστοιχούσε στο 62% του μέσου όρου της Ευρωπαϊκής Ένωσης. Είμαστε -ακούστε- λίγο πιο πάνω από τη Βουλγαρία. Καταντήσαμε την Ελλάδα κομμουνιστική Βουλγαρία. Το καταλαβαίνετε; Αυτοί που πεινούσαν πριν δέκα, δεκαπέντε χρόνια και φτάσαμε στο σημείο να μας αγγίζει η Βουλγαρία και μου λέτε για επιτυχίες και θριαμβολογείτε εδώ μέσα; Κάθε χρόνο το ίδιο παραμύθι ακούω εδώ και κάθε χρόνο τα ίδια φυσικά πρόσωπα που εγκληματούν, με οικονομικά εγκλήματα, να θριαμβεύουν και να θριαμβολογούν. Ακούστε και θα το πω για να το καταλάβετε, έλεγε ο Adam Smith, που είστε οπαδοί του εσείς της Νέας Δημοκρατίας: «Αποκλειστικός στόχος της παραγωγής είναι η κατανάλωση». Όταν, λοιπόν, θέλει να παράγει πλούτο -δεν είναι ο κ. Βρούτσης εδώ- η χώρα, πρέπει να έχει και τη δυνατότητα καταναλώσεως ο πολίτης. Δεν έχει δυνατότητα να καταναλώσει ο πολίτης. Δεν παράγει η χώρα, κάνουμε εισαγωγές, αυξάνουμε το χρέος. Τι πιο απλό; Δηλαδή, δεν τα καταλαβαίνετε αυτά; Φωνάζω δυόμισι χρόνια εδώ «παραγωγή πλούτου» και οι προτάσεις είναι συγκεκριμένες. Να σας πω πού αποτύχατε ακόμη. Δεν πατάξατε ποτέ τη γραφειοκρατία. Μέχρι σήμερα εκκρεμούν τρεισήμισι χιλιάδες επενδύσεις που λέτε -δεν είναι ο Υπουργός Ανάπτυξης εδώ- και για να πάρεις μια επένδυση θες επτακόσιες τριάντα έξι ημέρες. Ολέθρια λάθη. Δεν στελεχώσατε την περιφέρεια ώστε να υπάρχουν υπάλληλοι για να κάνουν γρήγορα τις διαδικασίες. Φορολογικό σύστημα; Εδώ είναι ο κ. Σταϊκούρας. Πραγματικά, κύριε Σταϊκούρα, αν ήμουν Υπουργός Οικονομικών προσωπικά -και το λέω ευθέως- η Ελληνική Λύση αντιγράφοντας το μοντέλο της Γερμανίας θα «ξήλωνε» όλους τους εφοριακούς που λυμαίνονται τους επιχειρηματίες. Σας το λέω εντίμως. Αντιγράψτε το γερμανικό μοντέλο. Ούτε φοροδιαφυγή θα υπάρχει όπως νομίζετε, ούτε θα τα παίρνουν κάποιοι κακοί εφοριακοί. [[Χειροκροτήματα από την πτέρυγα της Ελληνικής Λύσης]] Επιτέλους πια, πώς να επενδύσει κάποιος όταν πάει ο υπάλληλος του Υπουργείου και του λέει: «Δώσε μου 10.000 ευρώ, 20,000 ευρώ να τρέξω παραπάνω». Ή δεν τα ξέρετε αυτά, ε; Δεν τα ξέρετε; Αποκλείεται. Εμείς είμαστε σε άλλον κόσμο. Δεν τα γνωρίζουμε αυτά! Ή δεν ξέρουμε τους εφοριακούς, τους κακούς -δεν είναι όλοι- οι οποίοι κάποιοι εξ αυτών εκβιάζουν ανθρώπους, «θα σου βρω παραπάνω, δώσε μου κάτι εμένα». Πώς να επενδύσει ο άλλος βρε, ο Γερμανός ή ο Ιταλός ή ο Γάλλος ή ο Αμερικανός στην Ελλάδα, όταν τα ξέρει όλα αυτά; Προσωπικά, σας το λέω ευθέως, είμαι έτοιμος να αποσυρθώ από την Ελλάδα επιχειρηματικά. Θα αποσύρω όλες μου τις εταιρείες και έτσι όπως πηγαίνει η δουλειά θα τις πάω στο εξωτερικό. Γιατί; Και η εφορία με κυνηγάει και το Σ.τ.Ε με κυνηγάει και το ΕΣΡ με κυνηγάει, γιατί κάποιοι από πίσω κινούν τα νήματα, αλλά κυρίως δεν μπορώ να λειτουργήσω με όρους -θα το πω ευθέως- Τιχουάνα ή όρους Σιναλόα. Δεν μπορώ! Ακούστε τώρα, κύριε Σταϊκούρα και κύριε Πρωθυπουργέ. Κάνατε τραγικά λάθη. Πρώτον, δεν κρατήσατε σταθερά τα επενδυτικά προγράμματα και τη φορολογία. Βγείτε, ρε παιδί μου, εσείς, κύριε Υπουργέ μου, και πείτε: «Τα επόμενα δεκαπέντε χρόνια θα είναι έτσι η φορολογία». Να συμφωνήσουμε όλοι, όμως. Να μην ακουμπήσει κανείς αυτό το σχέδιο της φορολόγησης των επιχειρήσεων. Αλλά τι κάνετε; Θα σας πω εγώ. «Βλέποντας και κάνοντας» προχωράμε. «Θα δούμε αύριο, του χρόνου». Αλλάζω έναν φορολογικό κώδικα, κάνω έναν άλλο, κάνω έναν άλλον. Δεν γίνεται δουλειά έτσι. Δεύτερον, δεν επένδυσε ποτέ αυτή η Κυβέρνηση στους βέλτιστους τομείς της οικονομίας μας, συγκεκριμένους τομείς. Πρωτογενής τομέας. Η Ολλανδία, κύριε Σταϊκούρα, έχει μαλλιάσει η γλώσσα μου να το λέω, είναι ίση με την Πελοπόννησο και λίγο μεγαλύτερη. Δεν είναι παραπάνω. Έχει 170 δισεκατομμύρια ευρώ πρωτογενή τομέα. Η Πελοπόννησος μας, 170 δισεκατομμύρια ευρώ! Τρίτον, δεν κρατήσατε τους νέους πτυχιούχους στη χώρα. Brain drain. Το λέμε όλοι. Ξέρετε πόσο έχει κοστίσει; 100 δισεκατομμύρια ευρώ σε δαπάνες εκπαιδεύσεως και 30 δισεκατομμύρια ευρώ σε ετήσιο ΑΕΠ. Τα χάσαμε τα παιδιά μας. Δεν είναι μόνο τα φυσικά πρόσωπα που έφυγαν, τα αδέρφια μας, οι συγγενείς μας, τα Ελληνόπουλα, το δημογραφικό μας πρόβλημα. Είναι ότι χάσαμε, τους εκπαιδεύσαμε και τους στείλαμε να δουλέψουν αλλού. Τέταρτον, χαμηλή απασχόληση από τις start-up εταιρείες στην Ελλάδα. Ψάξτε το λιγάκι. Μεταξύ του 2010 και 2020 χρηματοδοτήθηκαν με 1,34 δισεκατομμύρια ευρώ μόνο τριακόσιες πενήντα εννιά ελληνόκτητες start-up. Πέμπτον, με τη χρηματοδότηση των τραπεζών -και το λέω με πόνο ψυχής- αφήσατε να λεηλατήσουν άλλοι τα αεροδρόμια και το Ελληνικό. Το Ελληνικό είναι η κατάρρευση του κυβερνητικού αφηγήματος. Φιλέτα, γίνονται κομμάτια και τα πουλάει ο Λάτσης. Με δανεικά, ελληνικά, λεφτά το πήρε και πουλάει οικόπεδα και δεν ντρέπεστε, δεν παραιτείστε, που το κάνατε σημαία και φέρατε νομοσχέδια εδώ για το Ελληνικό και το ψηφίσατε όλοι σας. [[Χειροκροτήματα από την πτέρυγα της Ελληνικής Λύσης]] Τώρα ο Λάτσης τι κάνει; Τα κάνει οικοπεδάκια, φιλετάκια. Με 7 εκατομμύρια ευρώ όποιος παίρνει το οικόπεδο κτίζει ό,τι θέλει. Μπορώ να κτίσω εγώ ένα τζαμί αν θέλω. Μπορώ να κτίσω ό,τι θέλω. Αυτές είναι οι επενδύσεις σας; Δεν ντρεπόμαστε λιγάκι; Έκτον. Καμμία επένδυση στον πρωτογενή τομέα. Έβδομον, είμαστε η μοναδική χώρα της Ευρώπης, εσείς το πετύχατε -αυτοί που απουσιάζουν μια ζωή απουσίαζαν έτσι κι αλλιώς-, έτσι κι αλλιώς ετοιμάζεστε να συγκυβερνήσετε με το ΚΙΝΑΛ, και ο ΣΥΡΙΖΑ που κυβέρνησε τεσσεράμισι χρόνια. Είμαστε η μοναδική χώρα στην Ευρώπη που δεν παράγει ούτε βίδα γι' αυτοκίνητο ούτε μπουλόνι για αυτοκίνητο. Όλες οι ευρωπαϊκές χώρες κάτι κατασκευάζουν. Ανταλλακτικό, κάτι συγκεκριμένο. Τίποτα. Πού πάμε έτσι; Πού πηγαίνουμε έτσι; Όγδοον, φτιάχνετε νόμους στο πόδι, ρε παιδί μου. Του ποδαριού και ανεφάρμοστους. Παραδείγματος χάριν, πτωχευτικός εξωδικαστικός συμβιβασμός. Χιλιάδες θα μπορούσαν να προσφύγουν. Η ρύθμιση έγινε μόνο σε σαράντα. Απέτυχε. Δόσεις για εφορία, 4,3 δισεκατομμύρια ευρώ απλήρωτοι φόροι τους δέκα μήνες. Δεν έχουν λεφτά να πληρώσουν οι Έλληνες. Αποτύχατε και στην ενέργεια. Το μεγαλύτερό σας έγκλημα. Και αυτό θα σας κατατρέχει μια ζωή ως Κυβέρνηση. Και τους προηγούμενους. Καταργήσατε τους λιγνίτες. Καταργείτε το φυσικό αέριο, καταργείτε έρευνες πετρελαίου. Προχθές, ο Πρωθυπουργός. Σας λέμε πυρηνική ενέργεια και μας λέτε «όχι». Εσείς λέτε «όχι». Άντε, αυτοί να πω ότι το παίζουν οικολόγοι. Σας διαβάζω τι λέει ο Υπουργός Οικολογικής Μετάβασης της Ιταλίας ο Ρομπέρτο Τσινγκολάνι. Αυτό που κρύβουν τα μέσα που χρυσοπληρώνετε για να μην τα λένε. Σας διαψεύδει όλους. «Είναι βέβαιο ότι τα πυρηνικά θα είναι μέρος της ευρωπαϊκής ταξινόμησης της βιώσιμης χρηματοδότησης. Το έχουν ήδη προβλέψει. Είναι μια πηγή που δεν παράγει διοξείδιο του άνθρακα. Πριν μια εβδομάδα η Ευρωπαϊκή Ένωση συμπεριέλαβε την πυρηνική ενέργεια και το φυσικό αέριο μεταξύ των πηγών ενεργείας που είναι χρήσιμες για την πράσινη μετάβαση». Ως πότε θα λέει ψέματα ο Πρωθυπουργός ή ο Υπουργός; Ως πότε θα λέτε ψέματα στον ελληνικό λαό. Συζητήθηκε στην Ευρωπαϊκή Ένωση. Το κρύβουν οι Έλληνες δημοσιογράφοι και για την πυρηνική ενέργεια και για το φυσικό αέριο. Κι ακόμα στηρίζετε αυτή τη Κυβέρνηση; Ακόμα και τώρα στηρίζετε αυτή την Κυβέρνηση, αυτούς τους Υπουργούς; Σοβαρά; Σοβαρά μιλάμε τώρα; Ο Ιταλός Υπουργός Οικολογικής Μετάβασης μιλάει για φυσικό αέριο και πυρηνική ενέργεια. Κι εμείς έχουμε τον Πρωθυπουργό, έχουμε τον Υπουργό που δεν θέλει ούτε φυσικό αέριο, ούτε λιγνίτες, ούτε πετρέλαιο, ούτε πυρηνική φυσική, ούτε ενέργεια, τίποτα. Θα ζεσταινόμαστε με αναπτήρες. Το κακό είναι ότι και ο αναπτήρας χρειάζεται ενέργεια για να γίνει. Ούτε αναπτήρες παράγουμε. Ούτε σπίρτα παράγουμε πλέον. Αυτή είναι η κατάντια της ελληνικής οικονομίας. Ερχόμαστε να μιλήσουμε για τον προϋπολογισμό που είναι προϋπολογισμός των δανεικών και της υπερχρέωσης της χώρας. Αυτή είναι η αλήθεια. Όλοι οι προϋπολογισμοί των τελευταίων ετών είναι η υπερφορολόγηση της χώρας. Είναι η υπερχρέωση της χώρας. Ακούστε τον. Πραγματικά. Οι Βουλευτές της Νέας Δημοκρατίας δεν φταίνε σε τίποτα. Οι Βουλευτές δεν φταίνε σε τίποτα. Και το λέω ευθέως. Οι Βουλευτές τηρούν απαρέγκλιτα την κομματική γραμμή. Κάποιοι μιλούν. Βγαίνουν οι Υπουργοί και όχι απλώς μιλούν, ζουν εκτός Ελλάδας, πραγματικά. Ακούω. Διαβάζω πρώτη δήλωση Υπουργού. «Το 2022 θα είναι εξαιρετικά καλή οικονομική χρονιά. Και ίσως η καλύτερη που έχουμε ζήσει. Έχουμε τη μεγαλύτερη ανάκαμψη της ιστορίας». Υπουργός της Νέας Δημοκρατίας σε κανάλι. Ποια είναι η αλήθεια; Έσπασε ρεκόρ δεκαετίας ο πληθωρισμός στο 4,8%, 180% αύξηση στο φυσικό αέριο, 45% στο πετρέλαιο, 37% στο ηλεκτρικό ρεύμα και ένα σωρό αυξήσεις καταναλωτικών αγαθών. Δηλαδή, πού ζει αυτός ο άνθρωπος; Δεύτερη δήλωση. Είναι και προκλητικός. Έλεγε «οι ανατιμήσεις θα διαρκέσουν ως τις γιορτές». Πού το ξέρει και το λέει στην τηλεόραση και το ακούει ο κόσμος; Θα πάρει τηλέφωνο και θα δώσει εντολή στις αγορές «κοιτάξτε μην ανεβάσετε παραπάνω το φυσικό αέριο;». Είμαστε σοβαροί; Είναι σοβαρή πολιτική αυτή; Τρίτη δήλωση Υπουργού: «αν εξαιρέσεις το κόστος ενέργειας δεν υπάρχει καμμία πραγματική αύξηση σε κανένα προϊόν στην Ελλάδα». Αλήθεια; Ούτε βασικές γνώσεις οικονομίας δεν έχει ο άνθρωπος αυτός; Και είναι Υπουργός του κ. Μητσοτάκη; Διότι η βασική γνώση σου λέει «αυξάνεται η ενέργεια, αυξάνονται τα αγαθά». Τι πιο απλό απ' αυτό; Κι, όμως, βγαίνουν στα κανάλια. Τους φιλοξενούν οι γνωστοί αργυρώνητοι δημοσιογράφοι, οι οποίοι τα παίρνουν έτσι κι αλλιώς απ' τα αφεντικά τους ή τ' αφεντικά τους τα παίρνουν από την Κυβέρνηση για διάφορα προγραμματάκια. Τέταρτη δήλωση. Project Ελληνικού. Ήρθε εδώ ο κ. Γεωργιάδης και ο κ. Σταϊκούρας και μας έλεγαν «εδώ το Ελληνικό. Ουρανοξύστες. Θα κάνουμε αυτό, θα κάνουμε εκείνο». Και δεν ντρεπόμαστε λιγάκι. Το κόβει σε φιλέτα και τα πουλάει σε ιδιώτες; Το ξέρατε αυτό εσείς; Έβγαλε ανακοίνωση η εταιρεία χθες. Έβγαλε ανακοίνωση. Ας το διαψεύσει ο Υπουργός ότι δεν θα γίνουν οικόπεδα. Ας πει εδώ, επωνύμως: «Δεν θα γίνει οικόπεδα το ελληνικό». Μα, ακόμα με αυτά; Έτσι -επαναλαμβάνω- θα στηρίξετε την οικονομία; Δεν ξέρω. Πραγματικά απορώ. Η δημόσια περιουσία του ελληνικού λαού πουλήθηκε για το εμβληματικό project -σχέδιο, δηλαδή- και καταλήγει να γίνεται οικόπεδα δι' αντιπαροχή. Οικόπεδα στη θάλασσα που λέγαμε παλιά, τη δεκαετία του '70 και του ‘60 και ήταν πάνω στα βουνά και έπαιρνε ο κάθε Έλληνας ένα οικοπεδάκι. Πέμπτη επιλογή και δήλωση. Θα σας πω ένα απλό παράδειγμα: Για υγειονομικούς λόγους, λέει, τα χιονοδρομικά στη βόρεια Ελλάδα θα είναι κλειστά. Χιονίζει ήδη. Το Φαλακρό, ας πούμε, στη Δράμα το κλείσανε. Εντάξει, υπάρχει πανδημία. Και το Μπάνσκο δίπλα θησαυρίζει από Έλληνες. Είναι γεμάτο Έλληνες τουρίστες που πάνε και τα ακουμπάνε εκεί. Μα, μιλάμε για φαιδρότητες τώρα. Είμαστε στην Ευρωπαϊκή Ένωση; Να ληφθούν τα ίδια μέτρα για όλους. Όχι να 'κονομάνε οι Βούλγαροι στο Μπάνσκο και ο Έλληνας στο Φαλακρό, ο Έλληνας στο Καϊμακτσαλάν, ο Έλληνας στα Τρία Πάντε Πηγάδια ή εδώ κάτω στην Αθήνα ή όπου έχει χιόνι, να μην μπορεί να βγάλει ένα μεροκάματο. Μα, είναι γελοίες οι επιλογές σας. Η ανάπτυξη του χειμερινού τουρισμού. Τι να πω; Εδώ δείτε, για να καταλάβετε ποιοι είστε. Διότι μιλάω με στοιχεία και πραγματικά απορώ. Ερώτησή μας, για ένα σχέδιο στο ΑΠΘ για τα drones, σε αρμόδιο Υπουργό. Ακούστε, σε αρμόδιο Υπουργό. Δεν θα σας πω ποιον, δεν έχει σημασία. Ο άνθρωπος έχει πέντε συνεργάτες. Του λέμε τα στοιχεία, κανονικά, και μας λέει «εξαιρετικά αυτά που μας λέτε, δεν ξέρουμε τι εννοείτε». Στο Αριστοτέλειο Πανεπιστήμιο Θεσσαλονίκης φτιάχνουν drones, κανονικά drones και πολεμικά drones και ο Υπουργός μας απαντά -είναι στα Πρακτικά αυτό- ότι «δεν ξέρουμε, δεν το γνωρίζουμε το θέμα». Τόσους τεμπελχανάδες έχετε στα Υπουργεία, αργόμισθους, τόσους μετακλητούς που έχετε προσλάβει, ένας δεν μπορεί να τα βρει αυτά; Μα είναι σοβαρό κράτος αυτό; Πάμε στις προτάσεις μας, τώρα. Μάλλον όχι, θα πάμε λίγο στα δάνεια. Κύριε Σταϊκούρα, ξέρετε -τη διαδρομή σας την προσωπική δεν τη γνωρίζω στη δουλειά σας-, σας τιμώ ως προσωπικότητα, αλλά έχω μάθει στη ζωή μου ότι αυτός που δανείζεται συνεχώς είναι ανίκανος να παράγει πλούτο. Και είστε μια Κυβέρνηση που συνεχώς δανείζεστε, όπως και οι προηγούμενες κυβερνήσεις. Κυβέρνηση η οποία συνεχώς δανείζεται οδηγεί σε υπερχρέωση όλη τη χώρα, τα παιδιά, τα εγγόνια μας και τα δισέγγονα μας. Δεν κάνετε το παραμικρό για να παράγετε πλούτο. Το μόνο που παράγετε -θα σας το πω ευθέως- είναι ελλείμματα. Συνεχώς παράγετε ελλείμματα. Δεν έχετε πρόγραμμα. Το μόνο που έχετε διάθεση να κάνετε είναι δανεισμός, όχι διάθεση για σχεδιασμό, όμως. Και θέλετε απόδειξη; Έρχονται δύσκολες μέρες. Την αποφύγαμε τη λακκούβα με τον δανεισμό μας. Ήδη η Ευρωπαϊκή Ένωση φαίνεται ότι θα μας αφήσει να δανειζόμαστε για άλλους μερικούς μήνες. Μετά; Μας βγάζουν από το QE. Πώς θα δανείζεται η χώρα εκτός QE; Για πείτε μου εσείς, με τι επιτόκιο, κύριε Σταϊκούρα μου, αν βγούμε σε έναν χρόνο; Πείτε στον ελληνικό λαό να μάθει. Με τι επιτόκιο θα δανείζεται η Ελλάς και πώς θα δανειστεί αν μας βγάλουν από το QE. Αν η Ευρωπαϊκή Κεντρική Τράπεζα, δηλαδή, συνολικά -λέω εγώ-, δεν δεσμεύεται να μας βοηθήσει; Πείτε μου. Για να καταλάβει ο ελληνικός λαός τι επιτόκιο θα πληρώσει στην πορεία και με τον πληθωρισμό μαζί, ταυτόχρονα και με τη δήλωση του υπευθύνου της FED ότι θα έχουμε άνοδο επιτοκίων τον επόμενο χρόνο. Το είπε προχθές. Η Κυβέρνηση, λοιπόν, του κ. Σταϊκούρα και του κυρίου Πρωθυπουργού δανείστηκε 42.000.000.000 ευρώ με τους εξής στόχους: Να απορροφηθούν οι κραδασμοί από την πανδημία. Σωστό; Σωστό. Δεύτερον, να αποτραπεί ο κίνδυνος για χρηματοπιστωτική σταθερότητα. Τρίτον, οι τράπεζες να στηρίξουν επιχειρήσεις και νοικοκυριά κατά την κρίση και κατά την επανεκκίνηση της οικονομίας. Όλοι οι στόχοι απέτυχαν. Έχουμε νεκρούς στην πανδημία, δεν έχουμε ΜΕΘ, δεν έχουμε πρωτοβάθμια περίθαλψη, οι εταιρείες κινδυνεύουν με κλείσιμο και το χειρότερο απ' όλα; Το ελληνικό τραπεζικό σύστημα, που θα μπορούσε να είναι ο «αιμοδότης» των επιχειρήσεων, έχει αφελληνιστεί. Είναι στα όρια της χρεοκοπίας. Εξυπηρετείτε ως Κυβέρνηση -για να το πω ωμά-, όχι τους Έλληνες πολίτες, αλλά μόνο τους φίλους σας τους τραπεζίτες. Δεν εξυπηρετείτε τους Έλληνες πολίτες και τους Έλληνες επιχειρηματίες. Και θα σας το αποδείξω για να το καταλάβετε. Ακούστε τώρα τι γίνεται. Το βασικό πελατολόγιο των συστημικών τραπεζών είναι δύο χιλιάδες μεγάλες επιχειρήσεις. Όλες οι ελληνικές τράπεζες έχουν δύο χιλιάδες επιχειρήσεις που δανείζουν. Οι μικροί; Δεν υπάρχουν. Δεν υπάρχουν για τις τράπεζες! Πάει ο άλλος να πάρει ένα δάνειο 50.000 ευρώ, 100.000 ευρώ για να κάνει μια, αναχρηματοδότηση θέλετε, μια επέκταση θέλετε, και δεν του δίνουν δάνειο. Πάει ο αεριτζής ο φίλος σας, χωρίς εγγύηση, χωρίς τίποτα, του τραβάνε κι ένα κούρεμα κι ας είναι και στα Panama Papers ο κύριος γραμμένος. Φιλαράκια σας είναι. [[Χειροκροτήματα από την πτέρυγα της Ελληνικής Λύσης]] [[Θόρυβος στην Αίθουσα]] Ποιος ρώτησε; Στα Panama Papers; Σε ποιον έκανε εσχάτως κούρεμα η Τράπεζα -αν δεν κάνω λάθος- Πειραιώς; Αρχίζει από «Π» και τελειώνει σε «Σ». Θέλετε να σας πω και το όνομα; Πηλαδάκης. Εμείς δεν φοβόμαστε να λέμε ονόματα. Κολλητοί σας είναι όλοι αυτοί. Κολλητοί σας! Απλά πραγματάκια. Είναι και άλλοι, δεν είναι μόνο αυτός. Προς θεού! Αυτός είναι ένας από τους πολλούς φίλους σας, που εξυπηρετούνται, αλλά οι πολλοί Έλληνες δεν εξυπηρετούνται. Σε αυτό, λοιπόν, θα σταθούμε απέναντι, θα υπηρετείτε τον Έλληνα πολίτη και όχι τον ολιγάρχη. Σταματήστε το πια! [[Χειροκροτήματα από την πτέρυγα της Ελληνικής Λύσης]] Ποιο κούρεμα; Το καζίνο που διέθετε ο κύριος. Καζινάρχης είναι. Για να μη σας κουράζω περισσότερο. Η Ελλάδα, φίλες και φίλοι, πήρε επιδοτήσεις 120 δισεκατομμύρια ευρώ τα τελευταία χρόνια από την Ευρωπαϊκή Ένωση. Για να καταλάβετε τη λάθος τακτική σας, τα 120 δισεκατομμύρια ευρώ που πήραμε ξέρετε πού πήγαν; Τα 51,3 δισεκατομμύρια ευρώ πήγαν στο εξωτερικό, στη Γερμανία κυρίως, γιατί πήγαν για αγορά εξοπλισμού μηχανημάτων και πρώτων υλών. Δηλαδή, παίρνουμε 120 δισεκατομμύρια ευρώ και τα 51 δισεκατομμύρια ευρώ τα δίνουμε πάλι πίσω σε αυτούς. Το έχετε καταλάβει ότι κάνετε λάθος; Για να μείνουν εδώ τα 120 δισεκατομμύρια ευρώ, πρέπει η Ελλάδα να παράγει, πρέπει η Ελλάδα να δημιουργήσει πλούτο. Αν δεν δημιουργεί πλούτο, δημιουργεί χρέος. Πόσο πιο απλά να το πω; Από τις εκατό αιτήσεις, κύριε Σταϊκούρα, χρηματοδοτήσεως των μικρομεσαίων επιχειρήσεων, οι ογδόντα δεν εγκρίνονται, οι εξήντα είναι ζημιογόνες γι' αυτό, δεκαέξι δεν έχουν βιώσιμα σχέδια και τέσσερις έχουν αρνητική εικόνα. Στοιχεία από έρευνα του SAFE από την Κομισιόν, Ευρωπαϊκή Κεντρική Τράπεζα: το 81% των ελληνικών επιχειρήσεων βρήκαν στήριξη από κρατικά προγράμματα. Δηλαδή, δανείζεται η χώρα μας για να δώσει δάνεια -καλή επιλογή, κύριε Σταϊκούρα, έπρεπε να βοηθηθούν οι επιχειρήσεις- αλλά δανείζεται πάλι η Ελλάδα, τα δίνει και στους τραπεζίτες. Δηλαδή, τα λεφτά των τραπεζιτών που δανείζομαι εγώ ως Έλληνας πολίτης τα παίρνουν οι τραπεζίτες και τα κάνουν ό, τι θέλουν. Όχι, δεν είναι έτσι. Αν η Ελλάδα, αν η Κυβέρνηση, αν εμείς εγγυόμαστε στους τραπεζίτες ότι θα έχουν ρευστότητα, θα τους υποχρεώσουμε αυτή τη ρευστότητα να τη διοχετεύσουν στην πραγματική οικονομία, στην πραγματική αγορά, όχι στα φιλαράκια τους. Για να τελειώνει το παραμύθι! [[Χειροκροτήματα από την πτέρυγα της Ελληνικής Λύσης]] Οι ελληνικές τράπεζες χρεώνουν τις υψηλότερες προμήθειες. Δεν υπάρχει αυτό! Έχουν τα μεγαλύτερα spreads, δηλαδή, μιλάμε για ένα τραπεζικό σύστημα προβληματικό, με τεράστιες παθογένειες και όταν το τραπεζικό σύστημα έχει πρόβλημα, κύριε Υπουργέ -επειδή ξέρετε οικονομικά-, ξέρετε τι σημαίνει αυτό. Να σας πω εγώ τι σημαίνει. Σημαίνει κατάρρευση. Οι τράπεζες είναι οι χρηματοδότες πραγματικά όλων αυτών που θα μπορούσε να κάνει μία χώρα για να έχει ανάπτυξη. Δεν θα πω για το πετρέλαιο, κουράστηκα. Σας διέψευσε ο Υπουργός της Ιταλίας και λέω για ακόμη μία φορά στον ελληνικό λαό ότι η Νέα Δημοκρατία λέει ψέματα για το ενεργειακό κόστος. Θα μπορούσε να έχει φθηνό τιμολόγιο ο Έλληνας, φθηνό τιμολόγιο ο έμπορος, φθηνό τιμολόγιο ο άνθρωπος που έχει ένα μαγαζί. Λέει ψέματα συνεχώς για την ενέργεια και συνεχίζει το ψέμα! Ο Ιταλός σάς αποκάλυψε χθες, τα είπε. Αφού, λοιπόν, δεν είστε ικανοί, θα πω κάτι πολύ απλό για να τελειώσει αυτή η ιστορία. Μπροστά μου, κύριε Υπουργέ, επειδή δεν έχετε το σχέδιο, το πρόγραμμα, έφερα μία από τις δώδεκα προτάσεις που σας κάναμε εδώ και πάρα πολύ καιρό. Για να μη σας κουράζω, θα τις καταθέσω στα Πρακτικά της Βουλής. Πρώτη πρόταση για την ενεργειακή λύση και πώς μπορεί να κατέβει στο 70% κάτω το ενεργειακό κόστος στη χώρα μας, για να βοηθήσουμε την οικονομία. Το δεύτερο είναι η τουριστική ανάπτυξη, πώς μπορεί η Ελλάδα, κύριε Υπουργέ μου, να αναπτυχθεί τουριστικά. Όχι όπως το κάνατε, είναι λάθος. Και θα σας το εξηγούσα αν είχα περισσότερο χρόνο. Εδώ είναι ολόκληρη μελέτη. Εμπειρογνώμονες την έκαναν. Όχι αυτοί οι δικοί μας, οι κομματικοί, που τους μαζεύετε από εδώ και από εκεί, τους δίνετε μισθούς, δήθεν εμπειρογνώμονες, αλλά είναι άσχετοι. Μελέτη διαχείρισης υδάτινων πόρων στον αγροτικό τομέα. Είναι το άλφα και το ωμέγα. Υδάτινοι πόροι. Την καταθέτω στα Πρακτικά. Μελέτη για την αναβάθμιση του εθνικού σχεδίου πολιτικής προστασίας. Άλλες επτά μελέτες έχω καταθέσει κατά καιρούς στα Πρακτικά της Βουλής. Τις δίνω στην Κυβέρνηση για έναν και μόνο λόγο. Γιατί δεν έχει σχέδιο, δεν έχει πρόγραμμα και εύχομαι να τις πάρει, να τις αντιγράψει, για να πάει μπροστά ο τόπος, αλλιώς πάμε στον Καιάδα, πάμε στον γκρεμό. [[Χειροκροτήματα από την πτέρυγα της Ελληνικής Λύσης]] Επειδή επιμένω πάρα πολύν καιρό ότι θα συγκυβερνήσετε, θα σας πω κάτι, κύριε Σταϊκούρα και κύριε Πρωθυπουργέ. Σας λέγαμε να πάμε να κάνουμε εξεταστική για την προδοσία των Σκοπίων. «Προδότες» τους λέγατε τους κυρίους. Έτσι τους λέγατε εσείς. Πάμε σε εξεταστική. Δεν την κάνατε. Σας λέγαμε για το Μάτι, που λέγατε «τους κάψατε, τους δολοφονήσατε, τους κάνατε τους ανθρώπους, τους αφήσατε εκεί», πάμε για εξεταστική. Δεν την κάνατε, τους καλύψατε. Σας λέγαμε για τα 100 δισεκατομμύρια ευρώ που είπε και ο κ. Βαρουφάκης, πάμε για εξεταστική, δεν κάνατε, τους καλύψατε. Μα, εσείς δεν είστε Κυβέρνηση, είστε -θα το πω ευθέως- οι άνθρωποι που συγκαλύπτετε τα εγκλήματα των άλλων, άρα, είστε ηθικοί αυτουργοί των εγκλημάτων των Σκοπίων, στο Μάτι και φυσικοί αυτουργοί είναι οι άλλοι. [[Χειροκροτήματα από την πτέρυγα της Ελληνικής Λύσης]] Και θα πω και κάτι άλλο, για να το ολοκληρώσω, για να καταλάβει ο ελληνικός λαός ότι έχετε συγκυβέρνηση, φαίνεται. Είχαμε θέμα με τις ΜΕΘ τώρα τελευταία. Εγώ δεν θα πω αν ήξερε ή δεν ήξερε ο Πρωθυπουργός, για μένα είναι -επαναλαμβάνω- γνωστό ότι ήξερε ο Πρωθυπουργός και το ξέρουμε όλοι μας, αλλά αυτό που δεν έχω καταλάβει ακόμα είναι γιατί συνεχίζετε να κάνετε δηλώσεις για ένα θέμα το οποίο εκθέτει την Κυβέρνηση. Και θα κάνω μία μικρότερη ανάλυση αργότερα. Κύριε Σταϊκούρα, θέλετε να πετύχετε οικονομικά ως Υπουργός Οικονομικών; Αντιγράψτε πετυχημένα μοντέλα, Ρωσία, Πολωνία, Ουγγαρία! Εφαρμόζουν συγκεκριμένα μοντέλα. Ποια είναι τα μοντέλα αυτά; Είχαν βιομηχανία, εμείς δεν έχουμε βιομηχανία, αλλά για να φτάσουν να κάνουν βιομηχανία είχαν τον πατριωτικό εθνικό προστατευτισμό. Προστατεύστε τα ελληνικά προϊόντα! Προστατεύστε την ελληνική παραγωγή! Επιβάλλετε δασμούς! Επιβάλλετε -και θα το πω ευθέως- απαγορεύσεις σε εισαγόμενα ομοειδή προϊόντα! Γίνεται με ποιοτικό έλεγχο -το έχω πει χίλιες φορές- στα προϊόντα. Το έκανε η Ολλανδία με τη σταφίδα. Η Ολλανδία σταμάτησε τη σταφίδα από την Τουρκία γιατί είχε φυτοφάρμακα. Σας δίνουμε και προτάσεις, αλλά, δυστυχώς για σας, δεν ακούτε. Και επίσης, θα σας πω τώρα πώς πας να ανταγωνιστείς ως χώρα, κύριε Υπουργέ, ποιον; Την Ολλανδία. Ακούστε: Παράγει, η παραγωγή της είναι 29 δισεκατομμύρια ευρώ, εξάγει 117 δισεκατομμύρια ευρώ. Ακούστε τι κάνει η Ολλανδία, η Πελοπόννησος η μικρή, η ελληνική -λίγο μεγαλύτερη, βέβαια- 29 δισεκατομμύρια ευρώ παραγωγή, 117 δισεκατομμύρια ευρώ εξαγωγές. Κάνει 117 δισεκατομμύρια ευρώ, δεύτερη στον κόσμο σε εξαγωγές τροφίμων η Ολλανδία, η Πελοπόννησός μας! Ποιος απέτυχε; Πείτε μου ποιος απέτυχε να γίνει μια μικρή Ολλανδία η Ελλάδα! Πείτε μου εσείς! Εσείς από εδώ, εσείς από εκεί λιγότερο και αυτοί εδώ περισσότερο, Κίνημα Αλλαγής, Νέα Δημοκρατία και λίγο ΣΥΡΙΖΑ τεσσεράμισι χρόνια! Αυτή είναι η αλήθεια και εμείς θα λέμε την αλήθεια. Θα μπορούσαμε να εξάγουμε δισεκατομμυρίων ευρώ προϊόντα ως χώρα, το καλύτερο νερό διαθέτουμε, το καλύτερο κλίμα, λιγότερη ατμοσφαιρική ρύπανση. Έχουμε στρατηγικά πλεονεκτήματα τεράστια, αλλά έχουμε να κάνουμε και με ανθρώπους οι οποίοι κοιτούν μόνο το πώς θα πάρει ανεμογεννήτριες η Ελλάδα. Τι να πω; Δεν ξέρω. Ακούστε για τον τουρισμό: Η Ελλάδα καλύπτει το 15% των αναγκών στον τουρισμό, η Ιταλία 75%. Ποιος απέτυχε, κύριε Υπουργέ μου; Ποιος απέτυχε και σε αυτό; Γιατί δεν συνδέσατε ποτέ τον τουρισμό με τον ποιοτικό τουρισμό. Κάθε ξυπόλητος με το νύχι -να μην πω- απ' έξω από την κάλτσα έρχεται στην Ελλάδα και τον θεωρείτε τουρίστα. Γελάτε, κύριε Σταϊκούρα, αλλά έτσι είναι, 200 ευρώ, επτά, οκτώ μέρες! Πηγαίνετε στην Ιταλία, έχετε πάει, φαντάζομαι, έτσι; Αυτή είναι η πρόκλησή σας, ξέρω! Έχω χορτάσει από προκλήσεις στη Νέα Δημοκρατία, όλα είναι «η πρόκλησή μας, η πρόκλησή μας!». Μα, δεν είναι η πρόκλησή σας. Είστε προκλητικοί στην ανικανότητά σας, όμως, αυτό είναι το πρόβλημα, να εφαρμόσετε ένα σχέδιο. Ο τουρισμός, η ναυτιλία, είναι ένας μεγάλος τομέας. Κοιτάξτε, κύριε Σταϊκούρα, προτάσεις: Πώς εγώ, κύριε Σταϊκούρα μου, να ανταγωνιστώ άλλες χώρες; Εδώ είναι το μεγάλο, το πολύ μεγάλο ζήτημα για μένα. Ακούστε: Πολωνία, το κράτος έχει κεντρικό ρόλο στην οικονομική ανάπτυξη, δρομολόγησε στοχευμένη προβολή είκοσι επιλεγμένων κλάδων, εντόπισε το πρόβλημα του χαμηλού επιπέδου εγχώριων επενδύσεων σε συνδυασμό με τον μικρό αριθμό καινοτόμων εταιρειών, σύμπτωμα εξαρτημένης οικονομίας. Η Πολωνία, λοιπόν, από 440 δισεκατομμύρια ευρώ το 2009 που είχε ΑΕΠ, κύριε Σταϊκούρα, πήγε στα 594 δισεκατομμύρια ευρώ. Το καταλαβαίνετε το νούμερο; Η Ελλάδα από τα 355 δισεκατομμύρια ευρώ πήγε στα 189 δισεκατομμύρια ευρώ. Ποιος φταίει για την κατάρρευση; Να σας πω εγώ: Εσείς, εσείς και εσείς, όλοι σας! Κατάρρευση! Πώς να γίνουν αυτά, όταν για να κάνω εγώ μια εταιρεία, κύριε Σταϊκούρα μου -ακούστε!- με κυνηγάει η εφορία, με κυνηγάει ο υπάλληλος ο όποιος δεν μου δίνει τα χαρτιά, με κυνηγάει ο αστυνομικός, ο πυροσβέστης, με κυνηγούν όλοι. Θέλετε παραδείγματα; Κύπρος. Ευρωπαϊκή Ένωση, κύριε Σταϊκούρα, δεν είναι η Κύπρος; Είναι. Εταιρική φορολογία στο 12,5% επί καθαρών κερδών. Δεν φορολογούνται τα μερίσματα κυπριακών εταιρειών, διανομή κερδών από εταιρείες σε μετόχους και μερίσματα ξένων επενδύσεων. Τα κέρδη από πώληση τίτλων -εξαιρουμένων και μετόχων- εξαιρούνται από οποιονδήποτε φόρο. Φορολογικές ζημιές μεταφέρονται στα επόμενα πέντε έτη. Οι κυπριακές εταιρείες δεν είναι υπεράκτιες. Πάμε στη Ρουμανία. Κύριε Σταϊκούρα, ακούστε, στη Ρουμανία με τζίρο 1 εκατομμύριο ευρώ για κάθε είδους ΚΑΔ, η εταιρεία θεωρείται μικροεταιρεία, φορολογία 1% έως 3%, επί του τζίρου. Εκεί θα πάω! Δεν θα μου τα παίρνετε εσείς τα λεφτά, εκεί θα πάω εγώ! Ένα εκατομμύριο ευρώ, φορολογία 1% έως 3% επί του τζίρου! Και εσείς μου έχετε γίνει, θα το πω ευθέως, οι «νταβατζήδες» των Ελλήνων επιχειρηματιών που τους παίρνετε τα πάντα, όχι εσείς προσωπικά, το σύστημα αυτό. Κακό φορολογικό σύστημα! Ρουμανία, παροχή τζίρου με 1 εκατομμύριο ευρώ φορολογία 1% έως 3% του τζίρου, αν η εταιρεία δεν έχει υπάλληλο, φορολογία 3%. Μιλάμε για απίστευτα πράγματα. Αν έχει υπάλληλο, ακόμα και τον ιδιοκτήτη, 1% φορολογία. Πώς θα ανταγωνιστώ εγώ αυτή τη χώρα; Για πείτε μου εσείς, εσείς, εσείς! Είναι κι άλλα, είναι και η Βουλγαρία. Μπορώ να σας πω πολλά πράγματα. Σας είχαμε πει για bang-bang. Θέλω να ρωτήσω τον Υπουργό της Οικονομίας: Ξέρετε πότε έγινε η bang-bang στην Ελλάδα; Κάτι σαν bang-bang. Ξέρει κάποιος εδώ μέσα; Την έκανε το ΠΑΣΟΚ. Τον θυμάστε τον ΟΑΕ; Το 1978, οι προβληματικές επιχειρήσεις. Έγινε κάτι παρεμφερές. Αλλά τότε βάζατε πρόεδρους και διευθύνοντες συμβούλους κάτι λαμόγια του ΠΑΣΟΚ, οι οποίοι τα κάνανε μαντάρα στο τέλος. Θα μπορούσε να πετύχει η bang-bang. Κάτι παρεμφερές κάντε, bang-bang, ό,τι έκανε η Αμερική το 1930. Μαζέψτε τα κόκκινα δάνεια και μπορούμε να βγάλουμε και κέρδος και ως κράτος και οι άνθρωποι δεν θα χάσουν τα σπίτια τους. Τι να πω; Δεν ξέρω, σας έχουμε κάνει τόσες προτάσεις. Εδώ, λοιπόν, θα σας πω κάτι πολύ απλό για εμάς στην Ελληνική Λύση. Δεν υπάρχει εθνική κυριαρχία χωρίς οικονομική ανεξαρτησία και οδηγήσατε την Ελλάδα ως υποτελή χώρα σε αυτό το πράγμα, στη χρεοκοπία! [[Χειροκροτήματα από την πτέρυγα της Ελληνικής Λύσης]] Σας λέμε, λοιπόν, ότι υπάρχουν λύσεις, υπάρχουν προτάσεις. Σας τις έχω καταθέσει μία προς μία. Θα ήθελα, όμως, κλείνοντας, να μιλήσω και για τον κορωνοϊό. Κάνω μία έκκληση στον ελληνικό λαό. Και για την υπόθεση του κ. Τσιόδρα, ο οποίος ξαφνικά από αμνός έγινε θυσία. Πώς έγινε αυτό το «καλό αρνί» να το κάνετε θυσία και να τον πάτε βορά, μαζί με τον άλλον, τον κ. Λύτρα; Δεν το καταλαβαίνω. Θα το δούμε στην πορεία. Κανάλια και δημοσιογράφοι πλουτίζουν από την πανδημία. Ένας σοβαρός λόγος, λοιπόν, για να μην πιστέψει κάποιος ό,τι λένε τα κανάλια, είναι αυτός. Είναι ότι ζουν από την πανδημία. Οι δημοσιογράφοι και τα κανάλια, τα κοράκια αυτά -όχι όλοι- ζουν από την πανδημία, μέσω των χρημάτων που παίρνουν οι ίδιοι και τα κανάλια τους. Με λίγα λόγια, πρέπει να υπάρχει η πανδημία για να καλυφθεί η κυβερνητική ανυπαρξία και να καλυφθούν τα πλουσιοπάροχα παιδιά που λέγονται δημοσιογράφοι και καναλάρχες. Ξέρετε τι έγινε με την έκθεση Τσιόδρα; Θα σας πω κάτι πολύ απλό. Εγώ διαφωνώ με εκφράσεις τύπου «δολοφόνοι» κ.λπ., προς θεού! Στο ελληνικό Κοινοβούλιο είναι ανεπίτρεπτο να ακούγονται, αλλά τα αντανακλαστικά του κ. Τσίπρα μου προκάλεσαν ένα ιδιαίτερο ενδιαφέρον. Διότι, ξαφνικά, μέσα σε μια μέρα αλλάξαμε την ατζέντα, διαγράψαμε τον Κουρουμπλή, όλα καλά, τελείωσε το θέμα. Όχι, δεν τελείωσε το θέμα. Χάθηκαν ανθρώπινες ψυχές, χάθηκαν άνθρωποι, φίλοι μας, γνωστοί μας. Κάποιος φταίει. Ας ψάξει ο Πρωθυπουργός να βρει ποιος φταίει. Φταίει η επιτροπή; Θα το πω ωμά, αν φταίνε αυτοί που τον συμβούλευαν, να τους ξηλώσει όλους. Αν, όμως, ήξερε και το έκρυβε, κάτι δεν πάει καλά. Συνεχίζει με ψέματα να ασκεί κυβερνητικό έργο. Και λέω το εξής, κύριε Υπουργέ. Γέμισαν οι εντατικές, πραγματικά γέμισαν οι εντατικές και φοβόσαστε να ομολογήσετε το αυτονόητο. Ποιο είναι αυτό; Το πρόβλημα δεν είναι οι πολλοί ασθενείς. Δεν έχουμε πολλούς ασθενείς και πολλά κρούσματα, κάνετε λάθος. Το πρόβλημα είναι ότι οι ΜΕΘ που υπολογίζετε δεν είναι πραγματικές. Γιατί; Θα σας το πω εγώ. Γιατί επτά χιλιάδες ανθρώπους τους διώξατε με αναστολή. Γιατί δεν υπάρχει προσωπικό. Γιατί για να πάει ένας γιατρός σε μια ΜΕΘ, θα πάρει 1.200 ευρώ -έχουμε γιατρό εδώ μέσα;- στο εξωτερικό παίρνει 5.000 ευρώ. Κορόιδο είναι να κάτσει εδώ; Θα φύγει πάλι έξω. Έχω άδικο; Πώς θα βάλεις ΜΕΘ, χωρίς προσωπικό; Βάλτε μου χίλιες ΜΕΘ, χωρίς γιατρούς. Δεν μου λέει τίποτα. Δεν λέει τίποτα. Δεν μιλώ για τα ράντζα που υπάρχουν, έτσι κι αλλιώς. Κοροϊδεύουμε τον κόσμο. Πεθαίνουν διασωληνωμένοι στους διαδρόμους. Αυτό είναι αλήθεια, δεν είναι ψέματα. Το είπε η κ. Παγώνη. Δικιά σας είναι, Νέα Δημοκρατία, κρατούσε τη σημαία της Νέας Δημοκρατίας στο γραφείο του κ. Γεωργιάδη -δεν ξέρω αν το είχατε δει- και η κ. Λινού, του κ. Παπανδρέου. Ωραίοι επιστήμονες παιδιά, ε! Με σημαιούλες! Τι είναι αυτό το πράγμα! Ωραίοι επιστήμονες και θα συμβουλευτώ εγώ αυτούς. Σοβαρά μιλάμε τώρα; Είναι κράτος αυτό; Τιμώ την επιστημονική τους, αν θέλετε, ιδιότητα, αλλά δεν είναι κράτος αυτό. Δεν έχουμε εξοπλισμό, δεν έχουμε επαρκές προσωπικό. Έχουν μεταναστεύσει δεκαεπτά χιλιάδες πεντακόσιοι γιατροί. Το ξέρετε αυτό; Μιλάμε για δεκαεπτά χιλιάδες πεντακόσιους γιατρούς που έφυγαν! Δεν έφυγαν μόνοι τους. Τους διώξατε εσείς, εσείς κι εσείς! Εσείς τους διώξατε! Τους σπουδάσαμε με λεφτά Ελλήνων και τους στείλαμε έξω να δουλέψουν! Με 1.300 ευρώ ποιος θα δουλέψει; Ακούστε. Σταματήστε να προκαλείτε τον ελληνικό λαό. Χθες, από Βήματος Βουλής άκουσα σύμβουλο του Πρωθυπουργού, τον Υπουργό Επικρατείας κ. Σκέρτσο, να προκαλεί. Είναι δυνατόν να λέει «Το αν γνωρίζαμε ή όχι τη μελέτη Τσιόδρα - Λύτρα είναι αδιάφορο»; Λέγεται αυτό; Κύριε Σταϊκούρα, λέγεται αυτό το πράγμα; Είναι αδιάφορο αν γνωρίζαμε τη μελέτη; Το «Μην προσπαθείτε να διογκώσετε ένα ζήτημα που είναι ήσσονος σημασίας» είναι αναλγησία. Μαζέψτε τους! Μαζέψτε τους! Είναι αναλγησία! Είναι, δηλαδή, αδιάφορο να ξέρουμε αν ήξερε ή δεν ήξερε ο Πρωθυπουργός; Εγώ πιστεύω ότι δεν ήξερε. Θέλω να πιστεύω καλοπροαίρετα ότι δεν ήξερε. Να ξηλώσει όλες τις επιτροπές, όλους τους συμβούλους του, για να τον πιστέψουμε. [[Χειροκροτήματα από την πτέρυγα της Ελληνικής Λύσης]] Δεν πάει άλλο! Αν δεν μπορεί να το κάνει αυτό κι έχει προβλήματα, θα το πω ωμά, πηγαίνετε τη χώρα σε εκλογές γιατί είστε όμηροι όλοι σας, και οι Βουλευτές και οι Υπουργοί και ο Πρωθυπουργός! [[Χειροκροτήματα από την πτέρυγα της Ελληνικής Λύσης]] Πηγαίνετε τη χώρα σε εκλογές, για να πάρετε επιτέλους την ψήφο του ελληνικού λαού αν το αξίζετε! Φτάνει πια! Και θα κλείσω εδώ. Κάνατε τους Έλληνες επαίτες. Όπως έλεγε ο Παλαμάς -θα κάνω μία μικρή αναφορά- «Ο γαλανός ουρανός μαύρισε από τα κοράκια, ντόπια και ξένα, που τριγυρίζουν το ετοιμοθάνατο ψοφίμι». «Έτσι τον κατάντησαν αυτόν τον λαό που κάποτε ήταν φλόγα» έγραφε ο Κωστής Παλαμάς πριν πολλές δεκαετίες. Σ' αυτόν τον λαό, λοιπόν, που έχει φλόγα, θα του ξανανάψουμε τη φλόγα και θα κάψει το ψέμα, θα κάψει όλα αυτά τα δυσάρεστα που κάνατε εσείς και οι υπόλοιποι! [[Χειροκροτήματα από την πτέρυγα της Ελληνικής Λύσης]] Και κλείνοντας, κύριοι συνάδελφοι, να πω ότι έχετε μπερδέψει τον πατριωτισμό. Ο πατριωτισμός δεν είναι ιδεολογία. Μην κοροϊδευόμαστε εδώ μέσα. Ο πατριωτισμός είναι συναίσθημα. Ή τον έχεις ή δεν τον έχεις. Είναι αγάπη για την πατρίδα. Ο πατριωτισμός δεν είναι μια αφηρημένη ιδεολογία που την ψάχνουμε να τη βρούμε. Είναι ο ζήλος για να υπερασπιστούμε την ελευθερία και τη δημοκρατία. Για την Ελλάδα είναι υπαρξιακή ανάγκη ο πατριωτισμός. Η άνοδος του πατριωτισμού στην εξουσία είναι μονόδρομος για να πετύχουν η Ελλάδα και οι Έλληνες. Και η Ελληνική Λύση είναι αυτή ακριβώς η λύση, η πραγματική. Πρώτα η Ελλάδα, πρώτα οι Έλληνες! [[Χειροκροτήματα από την πτέρυγα της Ελληνικής Λύσης]] Κι επειδή μιλάτε για ελευθερία στη Νέα Δημοκρατία με τα εμβόλια, θα σας πω το εξής: Έλεγε ο μέγας Θουκυδίδης, αυτός ο μεγάλος ιστορικός, ότι το μυστικό της ευτυχίας είναι η ελευθερία και το μυστικό της ελευθερίας είναι το θάρρος. Εσείς ούτε ευτυχείς κάνατε τους Έλληνες ούτε θάρρος έχετε να αντιμετωπίσετε την αλήθεια! Σας ζητούμε, λοιπόν, εκ νέου να κρατήσετε όρθια την Ελλάδα, να κρατήσετε όρθια την πολιτική σας αξιοπρέπεια, τη δική σας και της παράταξής σας. Εάν, λοιπόν, δεν μπορείτε να κυβερνήσετε, σας ζητούμε εκλογές! Εάν δεν μπορείτε να δώσετε λύσεις, επιτέλους καρατομήστε αυτούς που είπαν ψέματα. Η μόνη λύση είναι οι εκλογές για να φύγετε από τη μέγγενη των προβλημάτων. Η Ελλάδα αλλιώς θα έχει τελειώσει! Σήμερα την καταντήσατε για λύπηση. Μην την τελειώσετε οριστικά! Όλα κατατείνουν στη ρήση του Κιμπράν «Το έθνος να λυπάσθε αν φοράει ρούχο που δεν ύφανε, ψωμί αν τρώει αλλά όχι από τη σοδειά του, κρασί αν πίνει αλλά όχι από το πατητήρι του». Αυτή είναι η Ελλάδα του σήμερα! Κάνατε την Ελλάδα επαίτη, ζητιάνο δανεικών. Δεν της αξίζει αυτό. Εμείς θέλουμε μία Ελλάδα περήφανη, μία Ελλάδα εθνικά ανεξάρτητη, μία Ελλάδα οικονομικά κυρίαρχη, που ξεκινά από την οικονομική ευημερία των Ελλήνων και τρέχει και διανύει όλη την Ελλάδα, μία Ελλάδα που θα ανήκει στους Έλληνες, όπως και η Μακεδονία που δώσατε εσείς! Καταθέτω για τα Πρακτικά τα έγγραφα που σας προανέφερα.
Ευχαριστούμε τον κ. Βελόπουλο. Κύριε Βελόπουλε, θέλω να κάνω μια διευκρίνιση επ' αυτών που είπατε στην αρχή της ομιλίας σας. Η Διάσκεψη των Προέδρων, στην οποία μετέχουν όλα τα κόμματα και το δικό σας κόμμα, είχε αποφασίσει την τελευταία ημέρα, σήμερα δηλαδή, να μιλήσουν μόνο οι Αρχηγοί των Κοινοβουλευτικών Ομάδων με αντίστροφη σειρά. Την πρώτη ημέρα συζήτησης του Προϋπολογισμού πάντα, όπως ξέρετε, ανακοινώνεται η απόφαση της Διάσκεψης των Προέδρων για τη διαδικασία, μετά από την πρόταση που έγινε από τη Διάσκεψη, στην Ολομέλεια. Ο πρώην Πρόεδρος, ο κ. Βούτσης και ο ΣΥΡΙΖΑ ζήτησαν να υπάρξουν και άλλοι ομιλητές την τελευταία ημέρα και ο Προεδρεύων τότε της Βουλής, ήταν ο κ. Κακλαμάνης, πρότεινε στο Σώμα να υπάρξουν και δευτερολογίες των Κοινοβουλευτικών Εκπροσώπων. Το Σώμα εκείνη τη στιγμή, η Ολομέλεια δηλαδή, αποφάσισε τη σημερινή διαδικασία και όχι ο Πρόεδρος της Βουλής ατομικώς. Αυτό έγινε για αποκατάσταση της αλήθειας και επειδή εδώ παρίστανται όλες οι Κοινοβουλευτικές Ομάδες.
Κύριε Πρόεδρε, θα ήθελα τον λόγο.
Ορίστε, κύριε Βελόπουλε, έχετε τον λόγο.
Τότε να διαψεύσετε τον κ. Νικήτα Κακλαμάνη που πριν από εσάς αυτά είπε, που είπα εγώ.
Όχι εγώ δεν έχω…
Σας απαντώ. Αυτά που μετέφερα εγώ είναι αυτά που είπε ο κ. Κακλαμάνης.
Αυτά που είπα εγώ είναι αυτά τα οποία ισχύουν.
Τότε αν το Προεδρείο διαφωνεί μεταξύ του, φανταστείτε τι κάνει η Κυβέρνηση.
Δεν το ξέρω εγώ. Δεν ξέρω τι διημείφθη και δεν νομίζω ότι έτσι έγινε. Απλά ο Προεδρεύων το πρωί είπε ότι η διαδικασία που θα ακολουθηθεί σήμερα είναι αυτή που ακολουθείται για να μην αφήνουμε αιχμές, οι οποίες δεν είναι αληθείς. Τον λόγο τώρα έχει ο Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος Ελλάδας, ο κ. Δημήτριος Κουτσούμπας.
Πρέπει να αναγνωρίσουμε και σε εσάς της Νέας Δημοκρατίας και σε εσάς του ΣΥΡΙΖΑ ότι τόσες μέρες τώρα προσπαθήσατε να φέρετε τη συζήτηση στα μέτρα σας. Ακόμα και μια τέτοια συζήτηση, όπως είναι αυτή για τον κρατικό προϋπολογισμό, η οποία προσφέρεται για να γίνει μια πιο ουσιαστική αντιπαράθεση και ένας κόσμος να βγάλει, ίσως, ορισμένα συμπεράσματα για την πολιτική, τις θέσεις των κομμάτων εσείς προσπαθήσατε να τη φέρετε στα μέτρα της κάλπικη αντιπαράθεσής σας. Εύγε και στους δύο! Εμείς πάντως θα επιμείνουμε στο να αναδείξουμε τα βασικά πολιτικά ζητήματα που αφορούν στον προϋπολογισμό. Θα επιμείνουμε στην ουσιαστική πολιτική αντιπαράθεση με επιχειρήματα και όχι τις λαϊκίστικες κορώνες Μητσοτάκη, Τσίπρα και λοιπών ακολούθων σας εδώ μέσα, σ' αυτόν τον κατήφορο. Πριν από έναν χρόνο η Κυβέρνηση της Νέας Δημοκρατίας έλεγε πως: «Φάγαμε πια τον γάιδαρο, κάντε υπομονή, έρχεται και το εμβόλιο και μετά επιστρέφουμε στην κανονικότητα». Τώρα ποιος έφαγε τον γάιδαρο, το συζητάμε. Πάντως, το εμβόλιο ήρθε, η πανδημία, όμως, δεν έφυγε. Είναι εδώ ακόμα πιο φονική και κάνουμε την ίδια ακριβώς συζήτηση για τα αυτονόητα που αρνείστε. Εμείς, κύριοι της Κυβέρνησης, δεν θεωρούμε ότι ο προϋπολογισμός που καταθέσατε και θα ψηφίσετε σήμερα είναι εκτός τόπου και χρόνου, όπως σας καταλογίζει η Αξιωματική Αντιπολίτευση. Ο κρατικός προϋπολογισμός είναι εντός, πιο εντός δεν γίνεται, των απαιτήσεων που έχουν οι διάφοροι επιχειρηματικοί όμιλοι στην Ελλάδα στη δεδομένη χρονική στιγμή για να κατοχυρώσουν τα τεράστια κέρδη τους, την ώρα που ο λαός υποφέρει. Γι' αυτό άλλωστε περίσσεψαν και οι πανηγυρισμοί σας για τους υψηλούς ρυθμούς ανάπτυξης, αλλά και οι διαβεβαιώσεις ότι αυτοί θα συνεχιστούν. Κλείνετε το μάτι στους λίγους του κεφαλαίου, οι οποίοι προσδοκούν ασφάλεια για τις επενδύσεις τους και άλλες εγγυήσεις για τα κέρδη τους και καλλιεργείτε ταυτόχρονα και ψεύτικες προσδοκίες στους εργαζόμενους, στον λαό ότι αυτή η ανάπτυξη θα είναι για όλους. Σας ακούμε να λέτε ότι η Ελλάδα έχει τη μεγαλύτερη ανάκαμψη στην Ευρώπη, τη μεγαλύτερη μείωση της ανεργίας, τη μεγαλύτερη μείωση της φτώχειας. Για να μην μιλήσουμε για το πώς μετριέται η ανεργία που πλέον αρκεί κάποιος να απασχολείται λίγες ώρες την εβδομάδα και να λογαριάζεται ως κανονικά εργαζόμενος. Για να μην ρωτήσουμε και το ποια μεζούρα έχετε βάλει και μετράτε τη φτώχεια, δηλαδή το όριο της στοιχειώδους επιβίωσης. Ας μιλήσουμε, λοιπόν, για τους υψηλούς ρυθμούς ανάκαμψης που λέτε. Από πού προέκυψαν αυτοί; Η μεγαλύτερη ανάκαμψη στην Ευρώπη, για την οποία κοκορεύεστε, είναι το αποτέλεσμα της συνέχισης, διατήρησης και κλιμάκωσης της αντιλαϊκής επίθεσης. Πιάσατε το νήμα από εκεί που το άφησε η κυβέρνηση ΣΥΡΙΖΑ και συνεχίζετε. Θέλετε να σας θυμίσουμε τους καθηλωμένους μισθούς πείνας; Την απογείωση της ευελιξίας στις εργασιακές σχέσεις; Τις απλήρωτες υπερωρίες; Τη διευθέτηση του χρόνου εργασίας; Την τηλεργασία, αυτή τη νέα μορφή εκμετάλλευσης; Θέλετε, δηλαδή, να μιλήσουμε για όλο το αντεργατικό οπλοστάσιο, που αυξάνει την εκμετάλλευση των εργαζομένων, βασική προϋπόθεση, βέβαια, της καπιταλιστικής σας ανάπτυξης; Ξέρουμε πως δεν σας αρέσουν αυτά τα «ξύλινα», τα επαναλαμβανόμενα, αλλά την εκμετάλλευση πώς αλλιώς να τη πεις; Εκτός κι αν επιλέγεις να το παίζεις χαζοχαρούμενος, όπως κάποια «παπαγαλάκια» σε μέσα ενημέρωσης. Αυτή, η μεγαλύτερη ανάκαμψη στην Ευρώπη που διαφημίζετε είναι το αποτέλεσμα της προκλητικής στήριξης των ισχυρών μερίδων του κεφαλαίου με νέα κίνητρα και νέα προνόμια. Θέλετε να σας θυμίσουμε τις διαδοχικές μειώσεις στη φορολογία των επιχειρήσεων, τις απευθείας επιδοτήσεις μέσα από διάφορα χρηματοδοτικά πακέτα και τους αναπτυξιακούς νόμους, τη μείωση των ασφαλιστικών τους εισφορών; Ο κατάλογος, βέβαια, όταν πρόκειται για τη στήριξη του κεφαλαίου, δεν έχει τέλος. Θέλετε μήπως να μιλήσουμε για τον νόμο Χατζηδάκη; Μπορείτε να υπερηφανεύεστε γι' αυτόν, βέβαια. Πρόκειται για έναν εμβληματικό νόμο σε ό,τι έχει να κάνει και με την κλιμάκωση της αντιλαϊκής επίθεσης και τη στήριξη της ολιγαρχίας του πλούτου. Προσέξτε, όμως. «Γελάει καλά όποιος γελάει τελευταίος» λέει ο λαός μας. Και τελευταία σας έχει κοπεί και λίγο το γέλιο, ιδιαίτερα εκεί που οι εργαζόμενοι με τον αγώνα τους αδρανοποίησαν αυτόν τον κατάπτυστο νόμο. Η μεγαλύτερη, όμως, ανάκαμψη στην Ευρώπη, σύμφωνα και με τις δικές σας εκτιμήσεις, απέχει πάρα πολύ ακόμα για να φτάσει έστω στο προ κρίσης επίπεδο. Στο επίπεδο του 2019 θα φτάσει το πρώτο εξάμηνο του 2022, αν πάλι όλα εξελιχθούν ομαλά. Μάλιστα, οι ίδιες εκτιμήσεις σάς έλεγαν ότι χρειάζεται μια δεκαετία ακόμα για να φτάσει στο επίπεδο του 2008, κάπου στο 2032. Δηλαδή, «ζήσε Μάη μου να φας τριφύλλι». Και όλα αυτά -επαναλαμβάνω- αν όλα εξελιχθούν ομαλά, πράγμα αδύνατο σε αυτό το σύστημα, αδύνατο για τον καπιταλισμό. Γιατί σε ένα σύστημα που είναι γεμάτο μεγάλες αντιθέσεις, ανταγωνισμούς είναι αστείο να μιλάει κανείς για ομαλότητα, πολύ περισσότερο που η ελληνική οικονομία δεν βρίσκεται σε γυάλα. Γι' αυτό κρατηθείτε λίγο. Δεν σας προβληματίζει η επιβράδυνση της Κίνας, η ένταση της διαπάλης ανάμεσα στις ΗΠΑ και την Κίνα, άλλα κέντρα; Μια διαπάλη η οποία πολύ πιθανόν να έχει επιπτώσεις και στα μεγαλεπήβολα επενδυτικά σχέδια τα οποία αναμένετε στην Ελλάδα. Αλήθεια, δεν σας προβληματίζουν οι εκτιμήσεις του Διεθνούς Νομισματικού Ταμείου για νέα επιβράδυνση της οικονομίας και κοινωνική αβεβαιότητα; Δεν σας προβληματίζει η όξυνση στο εσωτερικό της Ευρωπαϊκής Ένωσης, ιδιαίτερα ανάμεσα στη Γερμανία και τη Γαλλία; Η διαπάλη που δυναμώνει για την πορεία του πληθωρισμού και τα επιτόκια; Η αντιπαράθεση με ποιο καύσιμο θα γίνει η περιβόητη «πράσινη» μετάβαση, αλλά και για την αναθεώρηση του Συμφώνου Σταθερότητας και Ανάκαμψης; Κατεβάστε, λοιπόν, λίγο τους τόνους, γιατί όλα αυτά αποτελούν παράγοντες που δημιουργούν σοβαρές επισφάλειες για την επόμενη μέρα, η οποία μόνο ρόδινη δεν προβλέπεται για τους εργαζόμενους. Κυρίες και κύριοι, και ο φετινός κρατικός προϋπολογισμός είναι φτιαγμένος από τα ίδια ή παρεμφερή αντιλαϊκά υλικά που καταρτίστηκαν και όλοι οι προϋπολογισμοί όλων των προηγούμενων κυβερνήσεων. Είναι ένας προϋπολογισμός βαθιά αντιλαϊκός, ταξικός. Άλλωστε, ο εκάστοτε κρατικός προϋπολογισμός αποτελεί το βασικό εργαλείο υλοποίησης της οικονομικής πολιτικής των κυβερνήσεων. Διαχρονικά αποτελεί το μέσο αναδιανομής σε βάρος των πολλών και προς όφελος των λίγων. Και ο προϋπολογισμός, λοιπόν, για το 2022 δεν θα μπορούσε να ξεφύγει από αυτές τις γενικές αρχές. Είναι ένας προϋπολογισμός αντιλαϊκός, γιατί ενώ προβλέπεται ότι τα φορολογικά έσοδα θα αυξηθούν κατά 3,5 δισεκατομμύρια ευρώ και θα φτάσουν τα 50 δισεκατομμύρια, η μερίδα του λέοντος από αυτή την αύξηση θα προέλθει από τους έμμεσους φόρους, οι οποίοι αυξάνονται κατά 2 δισεκατομμύρια. Με δυο λόγια, αυτή η αύξηση των φορολογικών εσόδων, θα βγει κυρίως από τις τσέπες των εργαζομένων, των ανθρώπων του μόχθου. Αυτοί κυρίως επιβαρύνονται από τους έμμεσους, τους πιο άδικους φόρους. Είναι ένας προϋπολογισμός ταξικός, γιατί το σύνολο των φορολογικών εσόδων, δηλαδή των φορολογικών βαρών, ουσιαστικά, φορτώνεται στις πλάτες του λαού, ενώ αντίθετα, για τις μεγάλες επιχειρηματικές μονάδες, παρά την αύξηση των κερδών τους, προβλέπεται φιλική συμμετοχή στα συμβολικά επίπεδα του 5%. Αυτή η φιλική συμμετοχή των μεγάλων εταιρειών στα φορολογικά έσοδα γίνεται ακόμα πιο προκλητική, αν κανείς σκεφτεί ότι οι εργαζόμενοι και τα λαϊκά στρώματα κουβαλάνε στις πλάτες τους τα βάρη που φορτώθηκαν και από την εποχή των μνημονίων, ενώ οι μεγάλες επιχειρήσεις απολαμβάνουν νέες προκλητικές φοροαπαλλαγές, ευεργετούνται με συνεχείς μειώσεις στη φορολογία τους. Είναι ή δεν είναι πρόκληση η συνταγματικά κατοχυρωμένη φοροαπαλλαγή των εφοπλιστών, όλων αυτών δηλαδή που δεν ξέρουν τι έχουν και καταγράφουν φέτος νέο ιστορικό ρεκόρ σε κέρδη, ναυπηγήσεις και αγορές πλοίων; Είναι περιττό, φαντάζομαι, να θυμίσω πως την πρόταση του ΚΚΕ για να καταργηθεί, επιτέλους, αυτή η προκλητική φοροαπαλλαγή -στην πρόσφατη συνταγματική Αναθεώρηση- την απορρίψατε όλοι σας και εσείς της Νέας Δημοκρατίας -αλίμονο!- αλλά και εσείς του ΣΥΡΙΖΑ και εσείς του ΠΑΣΟΚ - ΚΙΝΑΛ. Είναι ή δεν είναι πρόκληση το γεγονός ότι καμμία από τις κυβερνήσεις δεν εφάρμοσε τα άρθρα του νόμου για την επιβολή ειδικού φόρου στα ακίνητα νομικών προσώπων, ο οποίος -σύμφωνα με τις εκθέσεις του Γενικού Λογιστηρίου του Κράτους- θα έβαζε στα κρατικά ταμεία 4 δισεκατομμύρια ευρώ περίπου, ενώ αντίθετα στη θέση του, επιβλήθηκε ο άδικος αντιλαϊκός ΕΝΦΙΑ, τα έσοδα του οποίου κυμαίνονται στα 2,5 δισεκατομμύρια; Και μη μας πείτε πάλι για τις μειώσεις στον ΕΝΦΙΑ, που έκανε η Κυβέρνηση της Νέας Δημοκρατίας! Ένας τρόπος υπάρχει να απαλλαγεί η λαϊκή οικογένεια από τον βραχνά του να πληρώνει νοίκι στο δικό της σπίτι και αυτός είναι μόνο η οριστική κατάργησή του. Ούτε για τους βιοπαλαιστές αγρότες αντέχει η οικονομία, με όσα μας λέτε. Τους δίνετε «ψίχουλα» και τα διαφημίζετε για «καρβέλια», όταν το κόστος παραγωγής είναι στα ύψη και οι τιμές παραγωγού στα τάρταρα. Καμμία αναπλήρωση σε ό,τι τους αρπάξατε με τα μνημόνια και τις επιπτώσεις της πανδημίας. Για την αντιμετώπιση των συνεπειών της πανδημίας στην αγροτική παραγωγή δόθηκε μόλις το 1%, περίπου, του συνολικού πακέτου το 2021 και μηδέν για το 2022. Ως προς τις εκπτώσεις στον ειδικό φόρο κατανάλωσης πετρελαίου προβλέπονται 50 εκατομμύρια μόνο για αγρότες, συνεταιρισμένους και νεοεισερχόμενους, ενώ πριν το 2017 ήταν πάνω από 150 εκατομμύρια. Είστε πολύ πίσω από τις ανάγκες τους! Ούτε, φυσικά, δεχτήκατε το αυτονόητο, να μη φορολογούνται οι μικροί επαγγελματίες από το πρώτο ευρώ και να ενταχθούν στο αφορολόγητο. Αναφέρομαι σε όλους αυτούς τους μικροεπιχειρηματίες που παλεύουν με τα χρέη, παλιά και καινούργια, τώρα με τις πανάκριβες πρώτες ύλες -που «ψαλιδίζουν» το εισόδημα- και την εκτίναξη του κόστους της ενέργειας με λογαριασμούς, που οι αυξήσεις ξεπερνούν αυτό το διάστημα το 50%. Προφανώς, και γι' αυτούς δεν αντέχει η οικονομία! Κυρίες και κύριοι, ο προϋπολογισμός σας είναι αντιλαϊκός-ταξικός και αυτό αποτυπώνεται και στις δαπάνες, που αφορούν παροχές για τους εργαζόμενους, για τις συντάξεις, για την υγεία, την παιδεία. Για πείτε μας, λοιπόν, γιατί παρά την αύξηση του ΑΕΠ, που έχετε κάνει «σημαία» σας, αλλά και την αύξηση και των φορολογικών εσόδων, παραμένουν παγωμένες δαπάνες που αφορούν κρίσιμες λαϊκές ανάγκες. Για τις συντάξεις, τι να πούμε; Βλέπετε, έχει φροντίσει γι' αυτό και ο νόμος Κατρούγκαλου του ΣΥΡΙΖΑ και η συνέχειά του, ο νόμος για το «τζογάρισμα» του ασφαλιστικού. Για την παιδεία, προφανώς, υπολογίζετε στο νέο σχολείο που θέλετε να διαμορφώσετε, όπου όλα θα πουλιούνται και όλα θα αγοράζονται και σταδιακά ευελπιστείτε να σας απαλλάξουν και από την υποχρέωση να χρηματοδοτεί το κράτος την εκπαίδευση των παιδιών του λαού όπως έχει άλλωστε υποχρέωση να κάνει. Για την υγεία, όμως, ποια δικαιολογία έχετε; Όταν σε συνθήκες ενός νέου ακόμα πιο φονικού κύματος πανδημίας, από παντού φωνάζει η ανάγκη ενίσχυση του δημόσιου συστήματος υγείας και εσείς έχετε το θράσος να φέρνετε έναν προϋπολογισμό με μειωμένες δαπάνες για τα νοσοκομεία αλλά και για την πρωτοβάθμια φροντίδα υγείας. Για την ενίσχυση των δημόσιων νοσοκομείων ούτε κουβέντα. Εδώ με το νέο ΕΣΥ τολμήσατε να μιλήσετε ακόμα και για κλείσιμο ορισμένων νοσοκομείων. Η πρωτοβάθμια φροντίδα υγείας που παραμένει ουσιαστικά ανύπαρκτη κατά την άποψή σας δεν πρέπει να ενισχυθεί, αλλά προφανώς για εσάς και αυτό αποτελεί περιττή πολυτέλεια και όλα αυτά, ενώ ξέρετε πάρα πολύ καλά πώς μια στελεχωμένη, εξοπλισμένη, ολοκληρωμένη πρωτοβάθμια φροντίδα υγείας θα μπορούσε να έχει ουσιαστική συμβολή στην αποσυμφόρηση των νοσοκομείων που στενάζουν παντού σε όλη την Ελλάδα και όχι μόνο τώρα με την πανδημία. Δεν λέτε κουβέντα για το ότι θα μπορούσε επίσης να έχει και πολύ μεγάλη συμβολή στην υλοποίηση του εμβολιαστικού προγράμματος, με την ουσιαστική ενημέρωση αλλά και την πρόληψη και την παρακολούθηση των εμβολιασμένων. Και μετά κουνάτε το δάχτυλο της ατομικής ευθύνης. Την κοστολογήσατε κιόλας στα 100 ευρώ το μήνα. Αλήθεια, πόσο λέτε ότι πρέπει να κοστολογήσει ο λαός τις δικές σας ατομικές και συλλογικές ευθύνες; Αργά ή γρήγορα θα έρθει και η σειρά σας! Και μη χασκογελάτε, κυρίες και κύριοι του ΣΥΡΙΖΑ, αφορούν και εσάς αυτές οι ευθύνες. Ό,τι, λοιπόν, έχει να κάνει με τις λαϊκές ανάγκες είναι καθηλωμένο, παγωμένο, μειωμένο. Ό,τι, όμως σχετίζεται με τις ανάγκες των ομίλων, τη λεγόμενη πράσινη ψηφιακή μετάβαση εκεί αντίθετα παρατηρούμε σημαντική αύξηση των δαπανών του κράτους. Θα το δώσω με ένα χαρακτηριστικό παράδειγμα για να γίνει πιο κατανοητή η αντίθεση. Σε ένα από τα πιο κεντρικά νοσοκομεία της Αθήνας, όπως είναι το Νοσοκομείο «Παμμακάριστος», για το οποίο βέβαια δεν έχετε δώσει δεκάρα για να καλυφθούν οι τεράστιες ελλείψεις σε υποδομές, προσωπικό, με υπαρκτό τον κίνδυνο να κλείσουν κλινικές, καθώς προσλήψεις έχουν να γίνουν από το 2010, πρόσφατα εγκρίθηκε κονδύλι του ΕΣΠΑ, ύψους περίπου 3 εκατομμυρίων ευρώ για την ενεργειακή αναβάθμιση του κτηρίου του συγκεκριμένου νοσοκομείου. Με δύο λόγια, λεφτά υπάρχουν για τις πράσινες ενεργειακές μπίζνες που ιεραρχεί το κεφάλαιο για να έχει κέρδη, αλλά για γιατρούς, νοσηλευτές, ιατρικό εξοπλισμό ούτε 1 ευρώ! Αλήθεια, μας λέτε την ώρα που πεθαίνει κόσμος προτεραιότητα είναι η ενεργειακή «πράσινη» αναβάθμιση του κτηρίου και όχι οι προσλήψεις προσωπικού, και η δημιουργία υποδομών για κρεβάτια, ΜΕΘ και άλλα; Είτε, λοιπόν, μιλάμε για τις πράσινες μπίζνες είτε για τη διαχείριση της πανδημίας και τις χρυσές δουλειές που κάνει η ιδιωτική υγεία, οι κλινικάρχες, προτεραιότητά σας είναι τα σχέδια των λίγων ομίλων, η διασφάλιση των κερδών τους. Για αυτά τα πράσινα επιχειρηματικά σχέδια, οι χρηματοδοτήσεις από τα αντίστοιχα Υπουργεία τριπλασιάζονται και τετραπλασιάζονται. Ακούσαμε και ορισμένους Βουλευτές της Κυβέρνησης να πηγαίνουν αυτή την επικίνδυνη λογική παραπέρα. Είπαν και από αυτό εδώ το Βήμα «καλά όλα τα άλλα που λέτε, αλλά τις δαπάνες για τα εξοπλιστικά προγράμματα πρέπει να τις ψηφίσουμε όλα τα κόμματα, όλοι μαζί μωρέ, σαν μια γροθιά, γιατί αφορούν την άμυνα, την προστασία, την ασφάλεια της χώρας». Μάλιστα. Δηλαδή, βαπτίζετε άμυνα και ασφάλεια τους επιθετικούς σχεδιασμούς των συμμάχων σας των Αμερικάνων του ΝΑΤΟ, της Γαλλίας, της Γερμανίας και άλλων. Ποια ασφάλεια και ειρήνη υπερασπίζουν τα πάνω από εβδομήντα επιθετικά ελικόπτερα και σχεδόν χίλια κομμάτια εξοπλισμού των Αμερικάνων και του ΝΑΤΟ που μετακινήθηκαν από το αμερικάνικο πλοίο που έδεσε στο λιμάνι της Αλεξανδρούπολης; Στρατιές Αμερικάνων αποβιβάστηκαν σε ελληνικό έδαφος στην Αλεξανδρούπολη και εσείς μιλάτε λες και ήρθαν για κάποια εκπαιδευτική εκδρομή. Όλως τυχαίως, βέβαια, μετακινούνται προς της Ανατολική Ευρώπη, τα Βαλκάνια, τη Μαύρη Θάλασσα, όπου ξεδιπλώνονται τα νατοϊκά σχέδια περικύκλωσης της Ρωσίας, ρίχνοντας λάδι στη φωτιά των ανταγωνισμών που καίει στην περιοχή και απειλεί τους λαούς. Συνολικά 7,5 δισεκατομμύρια θα δοθούν από τον προϋπολογισμό του 2022 για τις αμερικανονατοϊκές ανάγκες, για τις μεγαλεπήβολες επιδιώξεις σας να αναβαθμιστεί ο ρόλος της άρχουσας τάξης της χώρας, των διαφόρων δηλαδή μεγάλων businessmen, τους ίδιους για τους οποίους μιλούσαμε και πριν, για να γίνουν «περιφερειακοί παίκτες», όπως είπε πρόσφατα ο Πρωθυπουργός. Θα δοθούν 7,5 δισεκατομμύρια! Ας αναρωτηθούν -όχι εσείς αλλά οι εργαζόμενοι που μας ακούν- πόσες προσλήψεις υγειονομικών θα μπορούσαν να γίνουν για να σωθούν ζωές; Πόσες προσλήψεις εκπαιδευτικών θα μπορούσαν να γίνουν για να μη στοιβάζονται τα παιδιά μας σε αίθουσες είκοσι επτά και είκοσι οκτώ μαθητών; Πόσα και πόσα θα μπορούσαν να γίνουν για τις ανάγκες του λαού και των παιδιών του, για αυξήσεις σε συντάξεις, μισθούς, για επαναφορά της δέκατης τρίτης και δέκατης τέταρτης σύνταξης, μισθού και τόσα άλλα. Χτες ήμουν στην Υπηρεσία Μετανάστευσης στην Πέτρου Ράλλη που καλύπτει έναν τεράστιο χώρο του κέντρου και της δυτικής Αθήνας. Οι λίγοι εργαζόμενοι προσπαθούν να εξυπηρετήσουν εκατοντάδες χιλιάδες μετανάστες που ταλαιπωρούνται για να πάρουν τα χαρτιά της νόμιμης άδειας παραμονής ή της ανανέωσής της. Κι αυτό γιατί υπάρχει έλλειψη προσωπικού. Καμμία πρόβλεψη από τον προϋπολογισμό κι εδώ. Και σήμερα είναι και η Παγκόσμια Μέρα Μετανάστη, που υποτίθεται την τιμάτε κι εσείς. Στηρίζουμε το αίτημα των εργαζομένων στο χώρο εκεί στην Υπηρεσία Μετανάστευσης για μονιμοποίηση των συμβασιούχων, για νέες προσλήψεις που έχουν ανάγκη, για βελτίωση του εξοπλισμού, για ηλεκτρονικούς υπολογιστές, για την αντιμετώπιση του προβλήματος με την αρχειοθέτηση των δεκάδων χιλιάδων φακέλων κ.λπ.. Τι θα γίνει, επίσης, με τους ογδόντα χιλιάδες εποχικά εργαζόμενους στον τουρισμό που δεν έχουν πάρει ταμείο ανεργίας γιατί δεν έχουν δοθεί τα ένσημα της αναστολής; Πως θα κάνουν γιορτές αυτοί οι άνθρωποι; Χώρια τις διακόσιες χιλιάδες στον επισιτισμό γιατί δεν προβλέφθηκε καμμία προστασία από τα μέτρα τώρα για τον κορωνοϊό, για την πανδημία. Διακόσιες χιλιάδες συνάνθρωποί μας χωρίς κανένα εισόδημα. Μαζί με όλα τ' άλλα, ο αντιλαϊκός και ταξικός χαρακτήρας του προϋπολογισμού αποκαλύπτεται και από τη σύγκριση δύο μόνο μεγεθών. Τι λέει η Κυβέρνηση; Λέει ότι το 2022 το πραγματικό ΑΕΠ θα αυξηθεί κατά 4,5% σε σχέση με το 2021. Την ίδια ώρα, όμως, ο μέσος πραγματικός μισθός θα παρουσιάσει μια οριακή μεταβολή μόλις 0,2%. Δηλαδή, οι εργαζόμενοι αποσπούν ολοένα και μικρότερο κομμάτι. Άλλη μια απόδειξη ότι οι κοινωνικές ανισότητες διευρύνονται, όπως άλλωστε σε όλον τον καπιταλιστικό κόσμο, είτε κυβερνούν νεοφιλελεύθεροι είτε σοσιαλδημοκράτες είτε κεντροδεξιοί είτε κεντροαριστεροί, όπως κι αν τους λένε, είτε ανήκουν στη Σοσιαλιστική Διεθνή και το Σοσιαλιστικό Ευρωπαϊκό Κόμμα, όπως το ΠΑΣΟΚ και ως παρατηρητής ο ΣΥΡΙΖΑ, είτε στη διεθνή του φιλελευθερισμού και το Ευρωπαϊκό Λαϊκό Κόμμα όπως η Νέα Δημοκρατία. Είναι χαρακτηριστικό ότι ο ετήσιος παγκόσμιος κατάλογος με τους δισεκατομμυριούχους περιλαμβάνει ένα κατάλογο μόλις δύο χιλιάδων επτακοσίων εβδομήντα πέντε ανθρώπων από τα δισεκατομμύρια σε όλον τον κόσμο. Αυτοί οι συγκεκριμένοι έχουν συνολικό πλούτο 13,1 τρισεκατομμύρια δολάρια, το οποίο είναι αυξημένο από πέρυσι κατά 62%. Ακούμε και την κριτική, βέβαια, που σας κάνει ο ΣΥΡΙΖΑ. Δεν έχετε παράπονο. Σας βολεύει γιατί αφήνει στο απυρόβλητο τον πυρήνα της πολιτικής σας με τον οποίο, πέρα βέβαια από επιμέρους διαφορές, ταυτίζεται. Είναι βολική για όλους σας η κριτική του ΣΥΡΙΖΑ ότι η πολιτική σας ευθύνεται για τη διεύρυνση των κοινωνικών ανισοτήτων, τις οποίες υπόσχεται πως θα μειώσει η δική του διακυβέρνηση. Πώς; Μα, με την παραπέρα καπιταλιστική ανάπτυξη, διευκρινίζει, όπως και οι ομοϊδεάτες του στην υπόλοιπη Ευρώπη της προοδευτικής υποτίθεται διακυβέρνησης. Δηλαδή και αυτός παρουσιάζει ως λύση την πηγή του ίδιου του προβλήματος. Ο μύθος ότι από μια καπιταλιστική ανάπτυξη βγαίνουν όλοι κερδισμένοι -και οι βιομήχανοι και οι εργαζόμενοί τους και οι εφοπλιστές και οι τραπεζίτες και τα φτωχά λαϊκά στρώματα- έχει προ πολλού καταρρεύσει. Είναι και αυτό το γνωστό παραμυθάκι που αναμασούν τα εκάστοτε κυβερνητικά στελέχη: να μεγαλώσει η πίτα -δηλαδή ο πλούτος- για να πάρει μεγαλύτερο κομμάτι και ο εργαζόμενος. Η πίτα, όμως, πάρα πολλές φορές μεγάλωσε, αλλά για τους εργαζόμενους προορίζονταν, τελικά, το πολύ, πολύ κάποια ψίχουλα. Η μεγαλύτερη ανισότητα στην ελληνική κοινωνία είναι ανάμεσα σε αυτούς που δουλεύουν για να μεγαλώνει η πίτα, τους παραγωγούς του πλούτου δηλαδή, την πλειοψηφία δηλαδή του λαού, και σε αυτούς που, τελικά, την κλέβουν, δηλαδή μια μικρή μειοψηφία, μια χούφτα παράσιτα. Και αυτή η ανισότητα συνεχώς μεγαλώνει. Η ανησυχία του ΣΥΡΙΖΑ για τις κοινωνικές ανισότητες, την οποία μοιράζεται με διάφορα αστικά επιτελεία, κρύβει και κάτι άλλο. Την ανησυχία του μην τυχόν και απειληθεί η πολιτική σταθερότητα. Δεν είναι, άλλωστε, τυχαίο ότι έχει κάνει σημαία του τη συναίνεση, για να μην απειληθεί, όπως παραδέχεται, η κοινωνική συνοχή. Κύριοι της Κυβέρνησης, σας το θύμισαν πολλές φορές αυτές τις ημέρες οι Βουλευτές της Αξιωματικής Αντιπολίτευσης που μίλησαν. Σας πρόσφεραν απλόχερα συναίνεση και εσείς της Νέας Δημοκρατίας την αρνηθήκατε. Εμάς, βλέπετε, δεν μας μπερδεύουν τα μεγάλα, κούφια λόγια του λαϊκισμού, των προσβολών, της βρισιάς και όλα όσα χρησιμοποιούν για λίγη ώρα δημοσιότητας στελέχη της Αντιπολίτευσης, όπως χθες ο Κουρουμπλής, προερχόμενος και αυτός εκ του βαθέως ΠΑΣΟΚ. Γι' αυτό ο καημός του κ. Τσίπρα και του ΣΥΡΙΖΑ είναι άλλος στην πραγματικότητα: μη τυχόν και διαταραχθεί η κοινωνική συνοχή και απειληθεί η πολιτική σταθερότητα. Και, φυσικά, δεν απευθύνεται σε εσάς. Στους ομίλους δίνει εξετάσεις. Γι' αυτούς νοιάζεται. Γιατί όσο κι αν είναι δύσκολα τα πράγματα και οι συσχετισμοί αρνητικοί, δεν πάψατε ούτε στιγμή να ανησυχείτε όλοι σας, να τρέμετε τη λαϊκή οργή και αγανάκτηση που όσο δυναμώνει, θα γίνεται ποτάμι ορμητικό και θα σας παρασύρει, ιδιαίτερα όταν ο λαός αποφασίσει να παλέψει όχι απλά για αλλαγή διαχειριστή της πολυκατοικίας του συστήματος αυτής ή της άλλης κυβέρνησης, αλλά για αλλαγή συνολικά της άρχουσας, της κυρίαρχης τάξης. Κυρίες και κύριοι, είναι όντως βολική για εσάς η κριτική του ΣΥΡΙΖΑ για την αύξηση του κατώτατου μισθού. Ασφαλώς και είναι επιτακτική και άμεση ανάγκη η γενναία αύξηση του κατώτατου μισθού. Δεν το συζητάμε. Μήπως, όμως, πρέπει να συζητήσουμε, επίσης, και ορισμένα άλλα θέματα που έχουν άμεση σχέση με το τι, τελικά, θα μπαίνει στην τσέπη του εργαζόμενου, τι θα γίνει με τον μέσο μισθό σε κάθε κλάδο, τι θα γίνει με τη μείωση του μη μισθολογικού κόστους που ο ΣΥΡΙΖΑ έχει προτείνει στον ΣΕΒ ως αντιστάθμισμα για την αύξηση του κατώτατου μισθού, δηλαδή τη μείωση των ασφαλιστικών τους εισφορών και άλλων παροχών, όπου από τη μία τσέπη θα μπαίνουν και από την άλλη θα βγαίνουν; Θα μειωθούν, αλήθεια, δραστικά και άμεσα οι έμμεσοι φόροι; Θα καταργηθεί ο ΦΠΑ στα είδη πλατιάς λαϊκής κατανάλωσης; Θα καταργηθούν οι αντεργατικοί νόμοι και οι μεταμνημονιακές δεσμεύσεις που υπονομεύουν τις συλλογικές συμβάσεις και τις αντίστοιχες διαπραγματεύσεις; Θα καταργηθούν οι ελαστικές σχέσεις εργασίας; Τι θα γίνει όταν η Κομισιόν απαιτήσει από την οποιαδήποτε επόμενη κυβέρνηση την τήρηση των μεταμνημονιακών δεσμεύσεων, που, μάλιστα, υπέγραψε και ο ίδιος ο κ. Τσίπρας; Τι θα γίνει όταν αρχίσουν οι αυστηρές συστάσεις για περιορισμό των κρατικών δαπανών κοινωνικής πολιτικής; Όπως ο κάθε εργαζόμενος μπορεί να καταλάβει, μια αύξηση του κατώτατου μισθού θα εξανεμιστεί πολύ εύκολα, αν η απάντηση στα παραπάνω ερωτήματα είναι αρνητική. Τώρα σας έπιασε όλους ο πόνος για την αύξηση του κατώτατου μισθού. Κουβέντα, όμως, δεν λέτε για να καταργηθεί ο άθλιος νόμος με την επωνυμία των Υπουργών σας, του νόμου Βρούτση της Νέας Δημοκρατίας και Αχτσιόγλου του ΣΥΡΙΖΑ για να ξηλωθούν όλα τα μέτρα που απαγορεύουν συλλογικές διαπραγματεύσεις, αλλά και εκείνων που περιορίζουν τη συνδικαλιστική δραστηριότητα, εμποδίζοντας τους εργαζόμενους συλλογικά, οργανωμένα μέσα από τα σωματεία τους να παλεύουν, να πιέζουν, να διεκδικούν ουσιαστικές αυξήσεις. Αν σήμερα ο κατώτατος μισθός βρίσκεται στον πάτο, αυτό συμβαίνει γιατί παραμένει σε ισχύ ο νόμος σας. Αυτός ο νόμος άλλωστε δίνει τώρα τη δυνατότητα στην Κυβέρνηση της Νέας Δημοκρατίας να παρουσιάζει τις αυξήσεις ψίχουλα δηλαδή το 2% για το 2022 -που πρακτικά σημαίνει μηδέν 0,50 λεπτά του ευρώ- ως βελτίωση του πραγματικού εισοδήματος των εργαζομένων σε συνάρτηση πάντα υποτίθεται με τις αντοχές της ανταγωνιστικότητας της οικονομίας, τους δείκτες παραγωγικότητας κ.λπ.. Παρά τις διακηρύξεις σας για αύξηση του κατώτερου μισθού, όσο παραμένει στη θέση του όλο αυτό το αντεργατικό νομικό οπλοστάσιο της κατάργησης συμβάσεων, της πανσπερμίας των εργασιακών σχέσεων, της μερικής ή εκ περιτροπής απασχόλησης, ο μέσος εργατικός μισθός θα συμπιέζεται συνεχώς προς τα κάτω, θα μεγαλώνει η ψαλίδα ανάμεσα στις ανάγκες των εργαζομένων και στο εισόδημά τους. Είναι βολική επίσης η κριτική του ΣΥΡΙΖΑ για το κίνημα της ακρίβειας, τις ανατιμήσεις αφού συσκοτίζει τις ίδιες τις αιτίες που δημιουργούν το πρόβλημα. Τι είναι τελικά η ακρίβεια που έχει γονατίσει τα λαϊκά νοικοκυριά; Μήπως καμμιά ελληνική πρωτοτυπία ή μήπως κανένα νέο φυσικό φαινόμενο, άρα και παροδικό; Για να μην πω για το τι έχουμε ακούσει τους τελευταίους μήνες για τις βραζιλιάνικες φυτείες του καφέ, τα κινέζικα λιμάνια και τα μέτρα της πανδημίας στο Βιετνάμ. Όλα αυτά ξεχάστηκαν μαζί με αυτά που λέγατε πως η ακρίβεια «μπόρα είναι θα περάσει» και ότι σύντομα μάλιστα θα υποχωρήσει. Πού την είδατε την υποχώρηση; Κάντε μια βόλτα στις λαϊκές γειτονιές. Οι αιτίες της ακρίβειας είναι έξω και μακριά από τη λειτουργία του ίδιου αυτού συστήματος; Δηλαδή θέλετε να μας πείτε πως δεν έχει καμμία σχέση με τη διαχείριση της κρίσης, όπου τώρα επιλογή δεν είναι οι οριζόντιες περικοπές στο εισόδημα, η εφαρμογή αυστηρών δημοσιονομικών κανόνων, αλλά η προσωρινή χαλάρωσή τους και μια πιο επεκτατική οικονομική πολιτική στην οποία μάλιστα όλοι σας συγκλίνετε; Είδατε πώς τα φέρνει η ζωή; Θέλετε να μας πείτε πως οι φουσκωμένοι λογαριασμοί του ρεύματος και του ηλεκτρικού ρεύματος είναι άσχετοι με την πολιτική του Green New Deal, που τώρα το έχετε κάνει όλοι σας, μηδενός εξαιρουμένου, ευαγγέλιο. Είναι μήπως άσχετη η εκτίναξη των τιμών στην ηλεκτρική ενέργεια με την πολιτική της απελευθέρωσης του εμπορίου των ρύπων, των μεγάλων αυξήσεων στο φυσικό αέριο, των πανάκριβων ανανεώσιμων πηγών ενέργειας; Είναι άσχετοι με τον εξαγωγικό προσανατολισμό σε μια σειρά προϊόντα που ωθεί τις τιμές προς τα πάνω και στην εσωτερική αγορά; Είναι άσχετοι με τις ιδιωτικοποιήσεις και τα συνεχή κύματα εμπορευματοποίησης στην ενέργεια, στην ύδρευση, στις μεταφορές, στην υγεία, στην παιδεία; Αν σήμερα θέλουμε να μιλάμε για προστασία του λαϊκού εισοδήματος, αυτό σημαίνει ουσιαστικές αυξήσεις μισθών, κατάργηση αντιλαϊκών φόρων, των έμμεσων φόρων και μετακύλιση των φορολογικών βαρών στο μεγάλο κεφάλαιο, αύξηση των συντάξεων και μείωση των ασφαλιστικών εισφορών των εργαζομένων με παράλληλη μετακύλισή του στη μεγάλη εργοδοσία, για να μπει φρένο στις ανατιμήσεις των προϊόντων πλατιάς κατανάλωσης και ουσιαστική παρέμβαση κατά των διαφόρων καρτέλ. Όλα τα υπόλοιπα είναι κουβέντα να γίνεται. Είναι βολική επίσης η κριτική του ΣΥΡΙΖΑ ότι από την Κυβέρνηση σας λείπει η ικανότητα. Πρόκειται για μια κριτική που κρύβει τελικά ότι είστε αποφασισμένοι να εφαρμόσετε μέχρι κεραίας την πιο βάρβαρη αντιλαϊκή πολιτική, πολιτική για σας αναγκαία για να διασφαλίσετε αυτούς τους υψηλούς ρυθμούς ανάπτυξης των κερδών των λίγων, για τους οποίους σήμερα κομπάζετε χωρίς αναστολές ακόμα και με τον αυταρχισμό και την καταστολή απέναντι σε εργαζόμενους, στον λαό και τη νεολαία. Τώρα, πώς γίνεται μετά απ' όλα αυτά που σας «σέρνουν» εδώ μέσα ο ΣΥΡΙΖΑ και το ΚΙΝΑΛ, σήμερα να έχουμε φτάσει στο σημείο το μεν ΠΑΣΟΚ - ΚΙΝΑΛ να έχει ψηφίσει το 70% των νομοσχεδίων σας και ο ΣΥΡΙΖΑ το 50%, αυτό είναι αλήθεια πως μόνο τέτοια κόμματα της αμαρτωλής παλαιόθεν σοσιαλδημοκρατίας μπορούν να το απαντήσουν. Στον πυρήνα αυτής της κάλπικης πολιτικής αντιπαράθεσης δεν είναι βέβαια το Ταμείο Ανάκαμψης που όλοι μαζί χαιρετίσατε, αυτός ο νέος μηχανισμός, το νέο υπερμνημόνιο που δένει χειροπόδαρα πάλι τον λαό μας. Στον πυρήνα αυτής της κάλπικης πολιτικής αντιπαράθεσης δεν είναι η στρατηγική της «πράσινης» μετάβασης, αφού συμφωνείτε ότι γίνεται προκειμένου να δοθεί κάποια διέξοδος στα υπερσυσσωρευμένα κέρδη του κεφαλαίου. Στον πυρήνα της κάλπικης πολιτικής σας αντιπαράθεσης δεν είναι η προώθηση με κάθε κόστος των επιθετικών σχεδίων των ΗΠΑ, του ΝΑΤΟ, των λοιπών ευρωατλαντικών εταίρων. Είστε ταγμένοι αναφανδόν μαζί τους. Ο πυρήνας της πολιτικής όλων σας είναι πώς θα διασφαλιστούν καλύτεροι όροι για την κερδοφορία μονοπωλιακών ομίλων, ιδιαίτερα σε συνθήκες διεθνούς ανταγωνισμού και αστάθειας που προκαλείται από τον φαύλο κύκλο μεταξύ καπιταλιστικής κρίσης και καπιταλιστικής ανάπτυξης. Όλος ο καυγάς γίνεται για το ποια μέθοδος, ποιο εναλλακτικό σχέδιο θα αξιοποιηθεί για να υπηρετήσει ακριβώς αυτό. Εδώ πρέπει να αναγνωρίσουμε πως η εγχώρια, έστω και ετεροφωτισμένη ως έναν μεγάλο βαθμό σοσιαλδημοκρατία με όλες τις παραλλαγές της έχει δοκιμαστεί και στη χώρα μας σε διάφορες φάσεις και έχει αποδείξει ότι έχει ορισμένα επιπλέον προσόντα. Έχει τη δυνατότητα να υλοποιεί τον πυρήνα αυτής της πολιτικής με λιγότερους κραδασμούς για το σύστημα και την εξουσία του, να του μπαλώνει τρύπες, να το εξωραΐζει στα μάτια του λαϊκού παράγοντα, να του δίνει ανάσες και να το παραδίδει μετά στην επάρατο για να συνεχίζεται η ίδια αντιλαϊκή πορεία. Θέλετε να θυμηθούμε τη δεκαετία του '80, όταν το κραταιό ΠΑΣΟΚ τότε με σημαία τα συνθήματα του λαϊκού κινήματος στήριξε το αστικό σύστημα για να σταθεροποιηθεί τα πρώτα χρόνια μετά την πτώση της δικτατορίας, εννοείται βέβαια σε μια άλλη περίοδο κατά την οποία και ο διεθνής συσχετισμός δυνάμεων ήταν διαφορετικός λόγω της ύπαρξης του διεθνούς σοσιαλιστικού συστήματος, ειδικά της Σοβιετικής Ένωσης, αλλά και η καπιταλιστική οικονομία ήταν σε άλλη φάση, με άλλες ανάγκες επίλυσης ζητημάτων του ίδιου του συστήματος, με τις γνωστές μεταρρυθμίσεις και αναδιαρθρώσεις για την εδραίωση και μακροημέρευση πάλι του καπιταλιστικού συστήματος; Θέλετε να πάμε πιο πρόσφατα στον ΣΥΡΙΖΑ το 2015, ο οποίος κατάφερε μέσα σε λίγα χρόνια να πάρει τόσα αντιλαϊκά μέτρα όσα δεν κατάφεραν όλες μαζί οι προηγούμενες κυβερνήσεις και την ίδια ώρα -το χειρότερο- κατάφερε να φέρει χρόνια πίσω το εργατικό, το λαϊκό κίνημα, να ευνουχίσει, να διακορεύσει ριζοσπαστικές έντιμες λαϊκές συνειδήσεις; Θα μπορούσε να προσφέρει μεγαλύτερη υπηρεσία στο σύστημα απ' αυτή; Το ίδιο δυστυχώς κάνει και τώρα ως Αντιπολίτευση. Η σοσιαλδημοκρατία προσφέρει πολύτιμες υπηρεσίες στο κεφάλαιο και την εξουσία παντού στον κόσμο. Αφήστε τώρα αυτά για τον άνεμο της σοσιαλδημοκρατικής αλλαγής που πνέει σε όλη την Ευρώπη. Πολύτιμες υπηρεσίες προσφέρει και η κυβέρνηση του σοσιαλδημοκράτη Σολτς, υπουργού της Μέρκελ -για να μη ξεχνιόμαστε- που προβάλλει τα γνωστά περί σφιχτής δημοσιονομικής πολιτικής, δηλαδή ο λαός στην πείνα. Και αυτός είναι της λογικής «ο γερμανικός ιμπεριαλισμός uber alles». Πολύτιμες υπηρεσίες προσέφερε και η δήθεν προοδευτική κυβέρνηση της Πορτογαλίας. Tο παράδειγμα -για όσο βέβαια κράτησε- είναι αποκαλυπτικό: Διεύρυνση της φτώχειας που ξεπερνά το 20% του πληθυσμού, «ψίχουλα» ως αύξηση στον κατώτατο μισθό, αύξηση ελαστικών συμβάσεων εργασίας, όταν ο πλούτος εξακολουθεί να συσσωρεύεται στις τσέπες λίγων μέσα και από μέτρα ελάφρυνσης της φορολογίας των επιχειρήσεων από το 25% στο 21%. Όχι τυχαία ο ΣΕΒ σε δελτίο του έγραφε «κάντε το όπως στην Πορτογαλία». Σήμερα όλοι σας, ακόμα και η Κυβέρνηση της Νέας Δημοκρατίας στην προσπάθεια να στήσετε νέες παγίδες στον λαό, φορέσατε όλοι τη μάσκα της προόδου, από τη μια ο ΣΥΡΙΖΑ με τη γνωστή «καραμέλα» της προοδευτικής διακυβέρνησης και από την άλλη η Νέα Δημοκρατία, η οποία διεκδικεί και αυτή τον τίτλο του προοδευτικού κόμματος, όπως είπε πρόσφατα ο κ. Μητσοτάκης. Έλεος! Θα ξεχάσουμε κι αυτά που ξέραμε. Πρόοδος, λέει ο Μητσοτάκης, είναι η αλλαγή, η δυνατότητα προσαρμογής σε έναν κόσμο που αλλάζει. Τι σημαίνει, όμως, αυτό που λέει η Νέα Δημοκρατία για τους εργαζόμενους, για τον λαό; Να προσαρμόσουν τα δικαιώματά τους, τις απαιτήσεις τους, τις ανάγκες τους στα μέτρα των κερδών του κεφαλαίου, το οποίο κεφάλαιο έχει ανάγκη και από την ψηφιακή επανάσταση για να προχωρήσουν χωρίς εμπόδια οι επενδύσεις του, αλλά και την ίδια στιγμή να αξιοποιείται αυτή η ψηφιακή επανάσταση και για το φακέλωμα και την καταστολή του λαού. Έχει ανάγκη από το άλλοθι της κλιματικής αλλαγής για να τρέξουν οι πράσινες μπίζνες του, με πρόσχημα πάντα βέβαια την προστασία του περιβάλλοντος. Η πρόοδος σας είναι ταυτισμένη, όμως, μόνο με την καπιταλιστική κερδοφορία. Νέα Δημοκρατία και ΣΥΡΙΖΑ μαλώνουν για το ποιος είναι ο καλύτερος εκφραστής της προοδευτικής διακυβέρνησης, κακοποιώντας την έννοια της προόδου. Όμως πρόοδος είναι να προχωράς μπροστά, να βελτιώνεις τη ζωή σου. Πρόοδος είναι τα παιδιά σου να ζουν καλύτερα από σένα από τις προηγούμενες γενιές.
Σας παρακαλώ, δεν έχετε τον λόγο. Μην πετάγεστε.
Υπάρχει πράγματι -και το εντόπισα και εγώ- ένα ζήτημα στα περιφερειακά νοσοκομεία. Δεν ήμασταν μόνο εμείς που αντιμετωπίσαμε το πρόβλημα αυτό, αλλά και πολλές άλλες χώρες. Τα νοσοκομεία αυτά δεν σχεδιάστηκαν ποτέ για να αντιμετωπίσουν μια τέτοια απότομη αύξηση κρουσμάτων. Κάναμε ό,τι μπορούσαμε για να τα στηρίξουμε, αλλά προφανώς είναι δύσκολο για ένα περιφερειακό νοσοκομείο να έχει τον βαθμό εξειδίκευσης που μπορεί να έχει ένα μεγάλο νοσοκομείο της Αθήνας. Αυτό είναι σίγουρα ένα μάθημα για την επόμενη μέρα. Δεν περίμενα καμμία μελέτη κανενός καθηγητή για να ενισχύσω το σύστημα υγείας και αυξήσω τον αριθμό των ΜΕΘ.
Παρακαλώ! Δεν υπάρχει λόγος να γίνεται όλη αυτή η φασαρία.
Από την πρώτη στιγμή επιβολής του πρώτου lockdown γνωρίζαμε ότι η κυβέρνηση του ΣΥΡΙΖΑ μας παρέδωσε στον τομέα των μονάδων εντατικής θεραπείας μια κατάσταση τραγική και σπεύσαμε να ενισχύσουμε το Εθνικό Σύστημα Υγείας, έτσι ώστε να φτάσουμε σε όλες τις υγειονομικές περιφέρειες να έχουμε σχεδόν διπλασιάσει τον αριθμό των μονάδων εντατικής θεραπείας. Το πρόβλημα, όμως, το είχαμε εντοπίσει από την…
Πριν διαμαρτυρόσασταν για τις διακοπές. Τώρα είστε χειρότεροι. Επιτέλους, ησυχία! Πρέπει να ολοκληρωθεί η συζήτηση. Δεν είναι εικόνα αυτή και δεν πετυχαίνετε και τίποτα. Δεν θα σας ψηφίσει κανείς επειδή ουρλιάζετε. Επιτέλους! Ησυχία! Τα ίδια έλεγα και πριν. Ησυχία, τι εικόνα είναι αυτή;
Είχαμε, λοιπόν, εντοπίσει ότι ο μόνος τρόπος για να μπορέσουμε να φτάσουμε στο σημείο να μην έχουν τα νοσοκομεία μας την πίεση την οποία αντιμετώπισαν στο δεύτερο κύμα, κατά το οποίο, δυστυχώς, πολλά νοσοκομεία, όπως πρώτος εγώ ομολόγησα, δεν μπόρεσαν να ανταποκριθούν στις αυξημένες απαιτήσεις του αριθμού των διασωληνωμένων, ήταν να επιμείνουμε με πολύ μεγάλη ταχύτητα στον εμβολιασμό. Η γενεσιουργός αιτία του προβλήματος της πίεσης στα νοσοκομεία ήταν το γεγονός ότι δεν πετύχαμε στη χώρα μας εμβολιαστική κάλυψη αντίστοιχη με αυτή των ευρωπαϊκών χωρών, που τα κατάφεραν πολύ καλύτερα σε αυτόν τον τομέα. Θέλω στο σημείο αυτό να διαβάσω, γιατί εδώ πρέπει να εξηγήσουμε στην ελληνική κοινωνία ακριβώς τι συμβαίνει, ένα πολύ ενδιαφέρον άρθρο, το οποίο δημοσίευσε σήμερα μια καθηγήτρια, της οποίας -φαντάζομαι- την επιστημονική επάρκεια δεν αμφισβητείτε. Αναφέρομαι στην κ. Κοτανίδου, η οποία είναι μία από τους πλέον έμπειρους επιστήμονες στη χώρα στη διαχείριση των εντατικών. Αφού, λοιπόν, η κ. Κοτανίδου αναγνωρίζει τα σημαντικά βήματα τα οποία έγιναν εν μέσω πανδημίας, λέει τα εξής: «Ας σημειωθεί εδώ, ότι το πρόβλημα της αναμονής για μια κλίνη ΜΕΘ προϋπήρχε της πανδημίας και είναι διαχρονικό. Στο διάστημα που μεσολαβεί μέχρι την ανεύρεση κλίνης ΜΕΘ, προφανώς, οι ασθενείς που βρίσκονται σε λίστα αναμονής λαμβάνουν την καλύτερη δυνατή φροντίδα στον θάλαμο σε συνεργασία με το προσωπικό της εκάστοτε κλινικής. Δεν υπάρχει αμφιβολία, όμως…».
Πού θα πάει αυτή η ιστορία, κύριοι συνάδελφοι;
Θα ακούσετε; «…δεν υπάρχει αμφιβολία, όμως, ότι η ιδανική αντιμετώπιση των απειλητικών για τη ζωή προβλημάτων υγείας των ασθενών γίνεται καλύτερα στο ελεγχόμενο περιβάλλον των μονάδων εντατικής θεραπείας». Για να εξηγήσουμε, λοιπόν, ακριβώς αυτό το οποίο είπαμε και για το οποίο όντως στην προηγούμενή μου ομιλία δεν χρησιμοποίησα την καλύτερη δυνατή διατύπωση, είναι ότι η διασωλήνωση εκτός μονάδας εντατικής θεραπείας είναι πράγματι μια λύση ανάγκης. Είναι μια λύση ανάγκης στην οποία αναγκαζόμαστε να καταφύγουμε όταν η πίεση στο σύστημα υγείας είναι πολύ μεγάλη. Και αναρωτιέμαι, είναι καινούργιο αυτό το πρόβλημα, κύριε Τσίπρα, κύριε Πολάκη και κύριε Ξανθέ; Επί δικών σας ημερών, αναρωτιέμαι, κύριε Τσίπρα, το είχατε αντιμετωπίσει ποτέ το πρόβλημα αυτό; Κύριε Πολάκη, το είχατε αντιμετωπίσει το πρόβλημα αυτό επί των ημερών σας; Για πείτε μου. Σιωπή! Βέβαια τον κ. Κουρουμπλή τον διαγράφετε άνετα, αλλά τον κ. Πολάκη, που είναι το alter ego σας, όταν μιλάει για δολοφόνους; Εδώ πέρα, στην πρώτη γραμμή είναι! [[Χειροκροτήματα από την πτέρυγα της Νέας Δημοκρατίας]] Έχω στα χέρια μου μία έγγραφη αναφορά της ΠΟΕΔΗΝ. Θα την ξέρει ο κ. Πολάκης αυτή την αναφορά της ΠΟΕΔΗΝ, γιατί σε αυτόν αναφέρεται. Τι λέει, λοιπόν, αυτή η αναφορά; «Τραγικές ελλείψεις…», κύριε Τσίπρα, «…στις εντατικές μονάδες του Εθνικού Συστήματος Υγείας…, χίλιοι ασθενείς…, η έλλειψη κλινών ΜΕΘ κοστίζει ανθρώπινες ζωές». Ακούσατε, κύριε Πολάκη; Το 2018 λειτουργούν πεντακόσιες σαράντα κλίνες ΜΕΘ, πεντακόσιες στα δημόσια νοσοκομεία και σαράντα σε ιδιωτικά. Εκατόν πενήντα κλίνες εξοπλισμένες στα δημόσια νοσοκομεία δεν λειτουργούν λόγω έλλειψης προσωπικού. Συνέβαιναν αυτά τα πράγματα επί ημερών σας; Κι εδώ γίνεται ακόμα πιο δραματικό: Χίλιοι ασθενείς κατ' έτος χάνουν τη ζωή τους εξαιτίας της μη λειτουργίας των εκατόν πενήντα εξοπλισμένων κλινών ΜΕΘ. Σαράντα με πενήντα διασωληνωμένοι ασθενείς περιμένουν στη λίστα αναμονής καθημερινά στις ΜΕΘ. Και, τέλος, πέντε χιλιάδες κατ' έτος θα μπορούσαν να ζουν εάν λειτουργούσε επαρκής αριθμός ΜΕΘ! Και όλα αυτά χωρίς COVID! [[Χειροκροτήματα από την πτέρυγα της Νέας Δημοκρατίας]] Σε τι διαφέρει, λοιπόν, αυτό από αυτά τα οποία διαπιστώνουμε σήμερα εν μέσω μιας πρωτοφανούς υγειονομικής κρίσης; Το καταθέτω για τα Πρακτικά. Δείτε το και στείλτε το και στον κ. Πολάκη, να το θυμηθεί λίγο! [[Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Θόρυβος από την πτέρυγα του ΣΥΡΙΖΑ]] Υπό κανονικές συνθήκες, εάν είχαμε σήμερα μια σοβαρή Αξιωματική Αντιπολίτευση θα έπρεπε… [[Θόρυβος - διαμαρτυρίες από την πτέρυγα του ΣΥΡΙΖΑ]] Ο λαϊκισμός έχει επηρεάσει όλη την Κοινοβουλευτική σας Ομάδα βλέπω. Ακολουθείτε όλοι τις ίδιες συνήθειες! Αν είχαμε, λοιπόν, μία σοβαρή Αντιπολίτευση θα έπρεπε να σκύψουμε πάνω στην ουσία του προβλήματος και η ουσία του προβλήματος είναι ότι η στελέχωση των μονάδων εντατικής θεραπείας αποδεικνύεται στην πράξη, όπως σας έχουμε πει πολλές φορές και μαζί με τον κύριο Υπουργό Υγείας, μία άσκηση πολύ πιο σύνθετη και πολύ πιο δύσκολη από το να φτιάξουμε απλά κρεβάτια ΜΕΘ, τα οποία φτιάξαμε με τη μεγαλύτερη δυνατή ταχύτητα. Και θα πρέπει, επίσης, να ήμασταν στοιχειωδώς ειλικρινείς και να αναγνωρίσουμε ότι αυτά τα οποία συνέβησαν στην Ελλάδα συμβαίνουν και σε συστήματα υγείας πολύ πιο ώριμα και σε κοινωνίες πολύ πιο προχωρημένες σε σχέση με την ελληνική. Στη Σουηδία, κύριε Τσίπρα, που είναι υπόδειγμα κοινωνικής συναίνεσης, με ένα σύστημα υγείας εξαιρετικά προχωρημένο, στο πρώτο κύμα της πανδημίας όποιος ήταν άνω των εξήντα πέντε σε οίκο ευγηρίας δεν πήγαινε καν στο νοσοκομείο. Η διαλογή, δηλαδή αυτή η σκληρή απόφαση με ιατρικά κριτήρια του ποιος πρέπει να διασωληνωθεί σε μια μονάδα εντατικής θεραπείας, γιατί έχει παραπάνω πιθανότητες επιτυχίας, έγινε σε αυτό το επίπεδο. Και έχω εδώ πέρα ουκ ολίγες έρευνες από προχωρημένα συστήματα υγείας, όπως του Χονγκ Κονγκ και της Ιαπωνίας που καταδεικνύουν ότι αυτά τα οποία συνέβησαν στην Ελλάδα κάτω από μεγάλη πίεση συμβαίνουν, δυστυχώς, σε όλα τα εθνικά συστήματα υγείας. Εάν είχαμε, λοιπόν, μία σοβαρή Αντιπολίτευση, θα κοιτάζαμε να λύσουμε αυτό το πρόβλημα. Και θέλω να θυμίσω ότι όταν σε μία αποστροφή μου μίλησα με ειλικρίνεια για το γεγονός ότι σήμερα δεν έχουμε ένα, άλλα δύο εθνικά συστήματα υγείας και για το γεγονός ότι τα περιφερειακά νοσοκομεία, δυστυχώς, είναι σε πολύ χειρότερη κατάσταση απ' ό,τι είναι τα νοσοκομεία των μεγάλων πόλεων, όταν μίλησα, λοιπόν, με θάρρος για την ανάγκη αναμόρφωσης του υγειονομικού χάρτη, η λαϊκίστικη αντιπολίτευση του ΣΥΡΙΖΑ έσπευσε να μας ασκήσει κριτική. [[Χειροκροτήματα από την πτέρυγα της Νέας Δημοκρατίας]] Διότι δεν τολμάτε να πάρετε τις τολμηρές πρωτοβουλίες οι οποίες τελικά θα είναι προς όφελος των Ελλήνων και να πούμε: Ναι, δεν μπορούμε να έχουμε ένα νοσοκομείο σε κάθε μικρή πόλη, το οποίο να υπολειτουργεί, γιατί αυτό τελικά είναι χειρότερο για την υγεία των πολιτών από το να μπορέσουμε να συγκεντρώσουμε τις δυνάμεις μας να φτιάξουμε μια σοβαρή πρωτοβάθμια υγεία και να ξέρουμε ότι αν κάποιος τελικά καταλήγει σε ένα νοσοκομείο, θα έχει τη δυνατότητα να έχει την παροχή που του αξίζει. Είπατε, κύριε Τσίπρα, με τεράστιο θράσος, το οποίο σας χαρακτηρίζει, ότι βάλατε… Εμένα κοιτάτε, κύριε Τσίπρα. Μη στέλνετε μηνύματα. Είναι λίγο αγενές την ώρα που μιλάω. Εξάλλου δεν έχετε να δευτερολογήσετε, δεν χρειάζεται να σας ενημερώσει κανείς για το τι πρέπει να πείτε. [[Θόρυβος από την πτέρυγα του ΣΥΡΙΖΑ]] Είπατε με περίσσιο θράσος ότι βάλατε «πλάτη». Δεκαεπτά πρωτοβουλίες της Κυβέρνησης καταψηφίσατε! Δεκαεπτά τον αριθμό! [[Χειροκροτήματα από την πτέρυγα της Νέας Δημοκρατίας]] Πάμε να δούμε, λοιπόν, πόσο «πλάτη» βάλατε! Καταψηφίζατε την υποχρεωτικότητα του εμβολιασμού των υγειονομικών. Καταψηφίσατε τα αυστηρά πρόστιμα για τα πλαστά πιστοποιητικά εμβολιασμού. Καταψηφίσατε τον υποχρεωτικό εμβολιασμό των άνω των εξήντα. Καταψηφίσατε τις αυστηρές ποινές στους αντιεμβολιαστές γονείς που δεν στέλνουν τα παιδιά στο σχολείο. Να τη χαίρεστε τη στήριξη που μας παρείχατε, κύριε Τσίπρα. Να τη χαίρεστε! [[Χειροκροτήματα από την πτέρυγα της Νέας Δημοκρατίας]] Έρχομαι τώρα, κυρίες και κύριοι συνάδελφοι, στη δεύτερη μεγάλη δυσκολία που έχουμε να αντιμετωπίσουμε και λέγεται: ενεργειακή κρίση και πληθωριστικές πιέσεις. Είναι ένα πρόβλημα ολόκληρου του πλανήτη, καθώς συνδέεται ευθέως με τις επιπτώσεις της πανδημίας και των lockdown. Καθώς η ζήτηση αυξήθηκε απότομα διεθνώς, η προσφορά των προϊόντων δεν ήταν ακόμα επαρκής και αυτό οδήγησε σε σημαντικές ανατιμήσεις, ενώ ταυτόχρονα ακρίβυνε η ενέργεια και ειδικά το φυσικό αέριο σε επίπεδα πρωτοφανή. Αυξήθηκαν έτσι οι πρώτες ύλες και οι χρεώσεις των μεταφορών που με τη σειρά τους επιβάρυναν τελικά τις τιμές πολλών προϊόντων και πολλών υπηρεσιών. Αντιδράσαμε με τον καλύτερο δυνατό τρόπο που είχαμε στη διάθεσή μας. Ο πληθωρισμός στην Ελλάδα είναι στο 4% έναντι 4,9% στην Ευρωζώνη και 5,2% στην υπόλοιπη Ευρώπη. Όμως, θα πρέπει να είμαστε ειλικρινείς με τους πολίτες και απολύτως ευαισθητοποιημένοι ως προς τις πολιτικές της Κυβέρνησης. Η ακρίβεια θα είναι μαζί μας ακόμα για ένα διάστημα, θα μας πολιορκεί και γι' αυτό η Κυβέρνηση θα είναι εδώ για να στηρίξει όλους τους Έλληνες πολίτες. Θα τους στηρίξει από τη μία μέσα από τις πρωτοβουλίες του Υπουργείου Ανάπτυξης ελέγχοντας την αισχροκέρδεια, τις περιπτώσεις αδικαιολόγητων ανατιμήσεων στην αγορά, διότι συμβαίνουν και αυτά, δυστυχώς, αλλά και παρεμβαίνοντας, όπου χρειάζεται, από τους λογαριασμούς του ρεύματος μέχρι -εφόσον χρειαστεί- και στα ζητήματα που αφορούν το καλάθι της νοικοκυράς, όπως αυτό διαμορφώνεται στο σουπερμάρκετ. Το κάνουμε χωρίς να πληγώσουμε τη δημοσιονομική ισορροπία, χωρίς, όμως, να αφήσουμε αβοήθητο το νοικοκυριό και τον καταναλωτή, ιδίως τον πιο αδύναμο. Ήδη έχουμε υψώσει ένα σημαντικό τείχος, μια ασπίδα απέναντι στις ανατιμήσεις της ενέργειας και η Ελλάδα πρώτη από τις αρχές Σεπτεμβρίου δημιούργησε ένα Ταμείο Ενεργειακής Μετάβασης, διαθέτοντας πόρους που ξεπέρασαν τα 800 εκατομμύρια ευρώ για τη στήριξη καταναλωτών, νοικοκυριών και επιχειρήσεων που βρίσκονται στη χαμηλή τάση. Αυτοί οι πόροι είναι μόνο ένα μέρος από το 1,35 δισεκατομμύριο ευρώ που θα διατεθεί συνολικά στο μέτωπο αυτό για το 2021. Όμως, πρέπει να είμαστε απολύτως ξεκάθαροι με τους πολίτες. Αυτό που συμβαίνει αυτή τη στιγμή στις διεθνείς αγορές ενέργειας δεν έχει -επαναλαμβάνω, δεν έχει- ιστορικό προηγούμενο, ειδικά αυτό το οποίο συμβαίνει με τις τιμές του φυσικού αερίου. Η δική μας παρέμβαση υπήρξε έγκαιρη, αλλά κυρίως υπήρξε δυναμική ως προς την ανάγκη να προσαρμοστούμε διαρκώς στα νέα δεδομένα των αγορών που αλλάζουν καθημερινά. Μας είπατε σε μια αποστροφή του λόγου σας, κύριε Τσίπρα: «Γιατί δεν προβλέπετε από τώρα τι θα γίνει στην αγορά ενέργειας το 2022;». Αν το ξέρετε, ελάτε πείτε το και σε εμάς να σχεδιάσουμε από κοινού τα μέτρα! [[Χειροκροτήματα από την πτέρυγα της Νέας Δημοκρατίας]] Διότι, δυστυχώς -δυστυχώς!- προς το παρόν οι ανακατατάξεις στην αγορά ενέργειας έχουν πάει προς το χειρότερο και, ναι, οι αυξήσεις στο φυσικό αέριο ήταν έξω από κάθε προβλεπτικό μοντέλο. Τα μέτρα προστασίας αφορούν νοικοκυριά, αφορούν επιχειρήσεις, αφορούν και αγρότες, καλύπτουν λογαριασμούς ρεύματος, δαπάνες θέρμανσης που γίνονται με ρεύμα, φυσικό αέριο και πετρέλαιο και αφορούν φυσικά και τις ρυθμιζόμενες χρεώσεις των δικτύων με ειδικές πρόνοιες και πρόσθετη ενίσχυση για τα ευάλωτα νοικοκυριά. Απαντώντας, συνεπώς, στα νέα δεδομένα θέλω να ανακοινώσω σήμερα τρία νέα πρόσθετα μέτρα, τα οποία αφορούν καταναλωτές και επιχειρήσεις: Πρώτον, θα υπάρχει πρόσθετη αύξηση της κρατικής ενίσχυσης στα τιμολόγια ρεύματος για τον μήνα Δεκέμβριο και, αντίστοιχα, στα κοινωνικά τιμολόγια και στα ευάλωτα νοικοκυριά. [[Χειροκροτήματα από την πτέρυγα της Νέας Δημοκρατίας]] Δεύτερον, θα υπάρχει αύξηση της έκπτωσης στους λογαριασμούς φυσικού αερίου κατά 40% τον μήνα Δεκέμβριο. [[Χειροκροτήματα από την πτέρυγα της Νέας Δημοκρατίας]] Και, τρίτον, όσον αφορά τους αγρότες μας, θα υπάρξει κάλυψη του μεγαλύτερου μέρους από τη ρήτρα αναπροσαρμογής στα αγροτικά τιμολόγια ενέργειας από τον Αύγουστο μέχρι και τον μήνα Δεκέμβριο. [[Χειροκροτήματα από την πτέρυγα της Νέας Δημοκρατίας]] Ξέρω ότι είναι μερικές φορές δύσκολο να εξηγήσει κανείς σε έναν καταναλωτή, ο οποίος βρίσκεται αντιμέτωπος με μια αύξηση στον λογαριασμό του, ότι η αύξηση αυτή θα ήταν πολύ μεγαλύτερη εάν δεν υπήρχε κρατική παρέμβαση. Είναι, όμως, η αλήθεια και αρκεί κανείς να ρίξει μια ματιά σε οποιονδήποτε λογαριασμό ηλεκτρικής ενέργειας, για να διαπιστώσει πόσο μεγαλύτερη θα ήταν η αύξηση σε περίπτωση που δεν είχαμε κάνει την παρέμβαση, την οποία έχουμε ήδη δρομολογήσει. Ναι, υπάρχουν αυξήσεις στα τιμολόγια. Οι αυξήσεις αυτές, όμως, θα ήταν δυσθεώρητες, αδύνατον να τις διαχειριστούν πολλά νοικοκυριά, εάν δεν είχαμε κάνει αυτή την παρέμβαση, η οποία προφανώς και έχει δυναμικό χαρακτήρα, διότι δεν μπορούμε να γνωρίζουμε από τώρα ποια θα είναι η συμπεριφορά των τιμών, ενώ τον ίδιο δυναμικό χαρακτήρα θα έχουν οι παρεμβάσεις μας και για τους πρώτους μήνες του 2022, εφόσον αυτό χρειαστεί και εκτιμώ ότι θα χρειαστεί. Επαναλαμβάνω ότι η κρίση είναι διεθνής. Η Ελλάδα έχει λάβει κατ' αναλογία περισσότερα μέτρα από πολλές άλλες ευρωπαϊκές χώρες. Θα στηρίξουμε τους καταναλωτές, θα στηρίξουμε τους ευάλωτους συμπολίτες μας και θα εξασφαλίσουμε ότι η επιβάρυνση από τις ανατιμήσεις θα είναι η ελάχιστη δυνατή μέχρι που να μπορέσουμε να ξεπεράσουμε αυτή την παγκόσμια κρίση ακρίβειας, κάτι το οποίο τουλάχιστον η Ευρωπαϊκή Κεντρική Τράπεζα εκτιμά ότι θα αρχίσει να συμβαίνει το δεύτερο εξάμηνο του 2022. Κυρίες και κύριοι συνάδελφοι, για όλες τις πλευρές του νέου προϋπολογισμού μίλησε πολύ αναλυτικά ο αρμόδιος Υπουργός, σχεδόν όλοι οι Βουλευτές μας, πολλά μέλη του Υπουργικού Συμβουλίου. Όπως διαπιστώνετε, εγώ περιορίστηκα να συνοψίσω τη γενική εικόνα της χώρας μας το 2021 χωρίς να κρύψω από τους Έλληνες πολίτες τα εμπόδια και τις προκλήσεις για το 2022. Πιστεύω ότι το κάνουμε και το έκανε συνολικά η Κυβέρνηση με μετριοπάθεια, χωρίς πανηγυρισμούς για τις επιτυχίες του ελληνικού λαού, χωρίς, όμως, και εκπτώσεις, για τη μεγάλη προσπάθεια την οποία κατέβαλε η ελληνική Κυβέρνηση, πραγματικά, σε πρωτόγνωρους καιρούς. Το ρήμα, το οποίο προτιμούμε εμείς, είναι, ναι, «προσπαθούμε». Προσπαθούμε συνέχεια να κάνουμε το καλύτερο σε εξαιρετικά δύσκολες συνθήκες και αυτό το ρήμα θα είναι ο οδηγός μας και την επόμενη χρονιά με δύο στόχους: Την ανάπτυξη της χώρας και τη φροντίδα των πολιτών, ειδικά των πιο ευάλωτων. Η Ελλάδα έχει ήδη πάρει το πράσινο φως για το εθνικό σχέδιο «Ελλάδα 2.0». Μίλησε ο Αρχηγός της Αξιωματικής Αντιπολίτευσης για την αδυναμία της χώρας μας δήθεν να παρακολουθήσει τις διεθνείς και ευρωπαϊκές εξελίξεις, επειδή -υποτίθεται- είμαστε προσκολλημένοι σε μια νεοφιλελεύθερη λογική της δεκαετίας του 1980. Αλήθεια, κύριε Τσίπρα, ποιος ήταν αυτός ο οποίος με οκτώ συναδέλφους μου, Αρχηγούς κρατών και κυβερνήσεων, πρώτος διεκδίκησε το Ταμείο Ανάκαμψης; [[Χειροκροτήματα από την πτέρυγα της Νέας Δημοκρατίας]] Εμείς το κάναμε. Εμείς το κάναμε! Εμείς βρεθήκαμε πέντε μέρες στις Βρυξέλλες για να μπορέσουμε να διεκδικήσουμε και να πείσουμε την Ευρωπαϊκή Ένωση ότι το ταμείο αυτό είναι απαραίτητο. Και καταλαβαίνω ότι σας ενοχλεί, σας χαλάει το αφήγημα, όταν μια κεντροδεξιά φιλελεύθερη κυβέρνηση έρχεται και κάνει τη μεγαλύτερη κρατική παρέμβαση που έχει γίνει ποτέ από συστάσεως του ελληνικού κράτους. Συγκρούεται με τις προκαταλήψεις σας. Συγκρούεται με τις λογικές σας. Σας εκπλήσσουμε φαίνεται κάθε φορά που αποδεικνύουμε στην πράξη ότι, ναι, είμαστε κοινωνικά ευαίσθητοι και ότι το μονοπώλιο της κοινωνικής ευαισθησίας δεν το διεκδικεί κανείς σε αυτή την Αίθουσα. Κανείς δεν είναι, κύριε Τσίπρα, κύριοι του ΚΙΝΑΛ-ΠΑΣΟΚ, κύριοι της υπόλοιπης Αντιπολίτευσης, περισσότερο κοινωνικά ευαίσθητος από οποιονδήποτε άλλο. Και γι' αυτό και είμαστε σήμερα στην ευχάριστη θέση να μπορούμε να είμαστε η δεύτερη, ουσιαστικά, χώρα στην Ευρώπη, η οποία θα πάρει σημαντικό ποσό από το Ταμείο Ανάκαμψης έχοντας ήδη εγκρίνει ένα φιλόδοξο σχέδιο μεταρρυθμίσεων και επενδύσεων, το οποίο συνολικά φτάνει στα 32 δισεκατομμύρια ευρώ. Και για ακόμα μια φορά επαναλαμβάνετε αυτή την καραμέλα ότι δεν θα ωφεληθεί κανείς από το Ταμείο Ανάκαμψης παρά μόνο οι μεγάλες επιχειρήσεις. Αυτά δεν είπατε και σήμερα; Δεν μου λέτε, κύριε Τσίπρα, όταν το Ταμείο Ανάκαμψης χρηματοδοτεί ένα πρόγραμμα, όπως το «ΕΞΟΙΚΟΝΟΜΩ - ΑΥΤΟΝΟΜΩ», μόνο οι μεγάλοι ωφελούνται; Δεν ωφελούνται όλα τα νοικοκυριά; Δεν ωφελούνται οι υδραυλικοί, οι άνθρωποι οι οποίοι βάζουν τα κουφώματα, οι μικρομεσαίες ελληνικές εταιρείες δομικών υλικών; Ποιος ωφελείται τελικά από αυτά τα προγράμματα; Όταν έχουμε σήμερα δανειοδοτικά προγράμματα, με επιτόκιο -προσέξτε, θέλω να το ακούσουν αυτό και οι συμπολίτες μας και ειδικά οι επιχειρηματίες- λίγο πάνω από το μηδέν, διότι αυτό το επιτόκιο μάς προσφέρει σήμερα το Ταμείο Ανάκαμψης, όλοι μπορούν να ωφεληθούν. Όλοι οι Έλληνες επιχειρηματίες μικροί, μεσαίοι και μεγάλοι, που έχουν αξιόπιστα επενδυτικά σχέδια, μπορούν να χρηματοδοτηθούν από αυτά τα εργαλεία. [[Χειροκροτήματα από την πτέρυγα της Νέας Δημοκρατίας]] Ή όταν προωθούμε μεγάλα έργα υποδομής, τα οποία χρηματοδοτούνται και αυτά εν μέρει από το Ταμείο Ανάκαμψης, ωφελημένος είναι μόνο ο κατασκευαστής; Εμείς ξεμπλοκάραμε και τον Ε65 και το έργο Πάτρα - Πύργος, το οποίο μας παραδώσατε σε μια τραγική κατάσταση. [[Χειροκροτήματα από την πτέρυγα της Νέας Δημοκρατίας]] Μην τα θυμηθούμε τώρα αυτά! Μην τα θυμηθούμε! Μη θυμηθούμε τη σχέση με τον κ. Καλογρίτσα, το πώς κάνατε το έργο οκτώ κομμάτια για να δώσετε εργολαβίες στους βολικούς φίλους σας, μαζί με τον κ. Παππά. Και, ναι, είχα δεσμευθεί στους πολίτες της δυτικής Ελλάδος ότι το έργο αυτό θα το ξεμπλοκάρουμε και τα καταφέραμε. Τα καταφέραμε, γιατί η χώρα είναι αξιόπιστη σήμερα και η Ευρωπαϊκή Επιτροπή μάς έδωσε την έγκριση και το έργο θα χρηματοδοτηθεί και αυτό εν μέρει από το Ταμείο Ανάκαμψης. Αυτά είναι έργα εθνικής εμβέλειας, με σημαντικό τοπικό αποτύπωμα. Δημιουργούν χιλιάδες θέσεις εργασίας, ωφελείται όλη η χώρα, όπως όλη η χώρα ωφελείται από τις σημαντικές επενδύσεις, οι οποίες θα γίνουν στο ψηφιακό κράτος, το οποίο θα απορροφήσει σημαντικότατους πόρους από το Ταμείο Ανάκαμψης και το οποίο αποτελεί μια εθνική επιτυχία. Είναι ένα εθνικό κεκτημένο, το γεγονός ότι σήμερα έχουμε τη δυνατότητα να μπορούμε να επικοινωνούμε με το κράτος μέσα από την άνεση του υπολογιστή μας ή του κινητού μας χωρίς να ταλαιπωρούμαστε. Το gov.gr είναι ο καθρέφτης της Ελλάδας του μέλλοντος! Είναι η Ελλάδα την οποία θέλουμε, είναι η Ελλάδα για την οποία αγωνιζόμαστε! [[Χειροκροτήματα από την πτέρυγα της Νέας Δημοκρατίας]] Πόσο σχέση, λοιπόν, έχουν όλα αυτά, τα οποία συμβαίνουν, με αυτή την καρικατούρα την οποία επαναλαμβάνετε μονότονα από το 2016 που εκλέχτηκα Αρχηγός της Νέας Δημοκρατίας; Εξακολουθείτε σήμερα να αντιπολιτεύεστε ένα κόμμα και μια κυβέρνηση που υπάρχει μόνο στη δικιά σας φαντασία, μόνο στο δικό σας μυαλό, γιατί αυτή η αντιπαράθεση δήθεν σας βολεύει. Και τελικά, ναι, αυτή η Κυβέρνηση είναι η Κυβέρνηση η οποία διεκδίκησε και θα έχει σημαντικούς πόρους για να στηρίξει το πρόγραμμα «Σπύρος Δοξιάδης» για την πρόληψη για τη δημόσια υγεία. Και αυτό θα χρηματοδοτηθεί από το Ταμείο Ανάκαμψης. Είναι και αυτό πρόγραμμα το οποίο θα πάει σε λίγους επιχειρηματίες; Το να μπορέσουμε να πείσουμε, παραδείγματος χάριν, τις γυναίκες να κάνουν πιο γρήγορο έλεγχο για τον καρκίνο του μαστού; Ονομάζουμε αυτό το πρόγραμμα «Φώφη Γεννηματά». [[Χειροκροτήματα από τις πτέρυγες της Νέας Δημοκρατίας και του Κινήματος Αλλαγής]] Όλα αυτά είναι προγράμματα, τα οποία θα ωφελήσουν τελικά τους επιχειρηματίες μόνο; Οι παρεμβάσεις που κάνουμε στην εκπαίδευση; Αυτή η Κυβέρνηση έκανε για πρώτη φορά μόνιμες προσλήψεις εκπαιδευτικών και γι' αυτό και έχουμε αυξήσει τον προϋπολογισμό κατά 180 εκατομμύρια. [[Χειροκροτήματα από την πτέρυγα της Νέας Δημοκρατίας]] Εμείς οικοδομούμε το νέο σχολείο, ένα σχολείο το οποίο θα διδάσκει στα παιδιά μας όχι απλά γνώσεις αλλά και δεξιότητες, που θα συνδέει τελικά τις γνώσεις με τις πραγματικές ανάγκες στην αγορά εργασίας. Και όταν έχουμε σήμερα μέσα από το Υπουργείο Εργασίας δισεκατομμύρια για την κατάρτιση του προσωπικού μας, για τη διαρκή εκπαίδευση, για τις παρεμβάσεις στην τεχνική εκπαίδευση που τόσο σημαντικές είναι για να μπορέσουν τα νέα μας παιδιά να έχουν και μια άλλη επαγγελματική διέξοδο, μακριά από το πανεπιστήμιο, όλες αυτές οι παρεμβάσεις τελικά ποιον ωφελούν; Δεν ωφελούν την κοινωνία, δεν ωφελούν τους πολλούς, δεν ωφελούν τελικά τους πιο αδύναμους; Τέλος, την κοινωνική μας μέριμνα πλαισιώνει η ειλημμένη απόφασή μας εντός του 2022 να αυξηθεί για δεύτερη φορά ο κατώτατος μισθός. [[Χειροκροτήματα από την πτέρυγα της Νέας Δημοκρατίας]] Δεν είμαι έτοιμος σήμερα να μιλήσω ακόμα για το ακριβές ύψος του, γιατί γνωρίζετε ότι υπάρχει μια πολύ σαφής διαδικασία, προσδιορισμένη από τον νόμο για τη διαδικασία αύξησης του κατώτατου μισθού. [[Θόρυβος από την πτέρυγα του ΣΥΡΙΖΑ]] Ναι, γιατί πιστεύετε ότι πιστεύει κανείς σήμερα, ότι με έναν νόμο και με δύο άρθρα θα αυξήσετε τον κατώτατο μισθό στα 800 ευρώ και θα διαγράψετε τα χρέη; Ναι, δεν το λέω γιατί δεν είμαστε το ίδιο! [[Χειροκροτήματα από την πτέρυγα της Νέας Δημοκρατίας]] Γιατί έχω μάθει να μην κοροϊδεύω τους Έλληνες, όπως τους κοροϊδέψατε εσείς! [[Χειροκροτήματα από την πτέρυγα της Νέας Δημοκρατίας]] Γι' αυτό και δεν είμαι έτοιμος να το πω! Αυτή είναι η διαφορά μας! [[Χειροκροτήματα από την πτέρυγα της Νέας Δημοκρατίας]] Θα αυξηθεί ο κατώτατος μισθός εντός του πρώτου εξαμήνου του 2022 με τέτοιον τρόπον, ώστε να μην τίθεται σε κίνδυνο η ανταγωνιστικότητα των μικρομεσαίων επιχειρήσεων, αλλά ταυτόχρονα να μπορέσουμε να δώσουμε μια σημαντική εισοδηματική στήριξη στους συμπολίτες μας, οι οποίοι σήμερα αντιμετωπίζουν ένα αυξημένο κόστος ζωής και αναζητούν μια αύξηση στους μισθούς τους για να μπορούν να τα βγάλουν πέρα. Γιατί αυτό το οποίο είπαμε, το εννοούμε και είναι αδιαπραγμάτευτο για εμάς. Το μέρισμα ανάπτυξης πρέπει να ωφελεί όλες τις Ελληνίδες και όλους τους Έλληνες. Ο απλός αριθμός της ανάπτυξης του 7%, 8%, 9% δεν λέει κάτι από μόνο του στους συμπολίτες μας. Αυτό το οποίο λέει κάτι στους συμπολίτες μας είναι η αύξηση των μισθών και η δημιουργία νέων θέσεων εργασίας. Σε αυτά επιμένουμε, γι' αυτά θα αγωνιζόμαστε και αυτά θα κάνουμε πράξη. Και όταν έρθει η ώρα, στο τέλος του 2022 να κάνουμε τον απολογισμό, όπως κάνουμε τον απολογισμό φέτος για το 2021, δεν έχω καμμία αμφιβολία ότι και αυτούς τους στόχους μας θα τους έχουμε και πάλι πετύχει. [[Χειροκροτήματα από την πτέρυγα της Νέας Δημοκρατίας]] Τέλος, μια αναφορά στις αμυντικές δαπάνες. Η Ελλάδα με μεθοδικά βήματα επενδύει στην αποτρεπτική της δυνατότητα, παράλληλα με μια ενεργή εξωτερική πολιτική που δυναμώνει τις συμμαχίες μας και ενισχύει το κύρος της χώρας μας. Μέσα στον Ιανουάριο προσγειώνονται στην Τανάγρα τα πρώτα έξι Ραφάλ. [[Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα]] Και εντός των επόμενων εβδομάδων υπογράφεται η τελική συμφωνία για τις τρεις Μπελαρά. Και αυτό θέλω να το ακούσει όλος ο ελληνικός λαός. Δεν απευθύνομαι σε εσάς, απευθύνομαι στους Έλληνες πολίτες οι οποίοι μας παρακολουθούν. Σε αυτή τη συγκυρία, έχοντας κληρονομήσει Ένοπλες Δυνάμεις για τις οποίες για δέκα χρόνια δεν έγιναν, ουσιαστικά, καθόλου επενδύσεις, σε αυτή τη συγκυρία η Αξιωματική Αντιπολίτευση καταψηφίζει τις αμυντικές δαπάνες! [[Χειροκροτήματα από την πτέρυγα της Νέας Δημοκρατίας]] Κι αυτό το κάνει σπάζοντας για ακόμα μία φορά μια παράδοση στο ελληνικό Κοινοβούλιο, η οποία έλεγε ότι παρά τις διαφωνίες μας, πάντα τα κόμματα της Αντιπολίτευσης -το έκανε προς τιμήν του το Κίνημα Αλλαγής- υπερψήφιζε τις αμυντικές δαπάνες της χώρας. Ένα πράγμα θα πω μόνο και τα συμπεράσματα θα τα βγάλει ο ελληνικός λαός: Είστε πάντα παρόντες σε ό,τι διχάζει και μονίμως απόντες σε ό,τι ενώνει! [[Χειροκροτήματα από την πτέρυγα της Νέας Δημοκρατίας]] Ας είναι, κύριε Τσίπρα. Το εθνικό μέτωπο συγκροτείται έστω και χωρίς τη δικιά σας συμμετοχή! [[Χειροκροτήματα από την πτέρυγα της Νέας Δημοκρατίας]] Κύριε Πρόεδρε, κλείνω λέγοντας ότι οι Έλληνες πολίτες γνωρίζουν σήμερα ότι η πατρίδα μας αλλάζει. Η πατρίδα μας είναι πιο ισχυρή σήμερα απ' ό,τι ήταν πριν από είκοσι επτά μήνες. Είναι πιο ισχυρή οικονομικά, είναι πιο ισχυρή γεωπολιτικά, είναι πιο ισχυρή αμυντικά, είναι πιο ισχυρή ως προς την εικόνα της στο εξωτερικό. Είναι μια Ελλάδα της αυτοπεποίθησης και της προόδου. Ο προϋπολογισμός του 2022, που θα ψηφίσουμε σε λίγο, είναι αναπτυξιακός, είναι κοινωνικός, είναι μεταρρυθμιστικός και είναι απολύτως συνεπής με την πολιτική μας, γιατί ευθυγραμμίζεται με την αρχή των νοικοκυρεμένων δημοσιονομικών, γιατί εξακολουθεί και υπηρετεί την κεντρική μας προεκλογική δέσμευση, που δεν είναι άλλη από την ελάφρυνση των πολιτών από τους φόρους που εσείς επιβάλατε στην ελληνική κοινωνία. [[Χειροκροτήματα από την πτέρυγα της Νέας Δημοκρατίας]] Διότι προτάσσει τη δίκαιη αναδιανομή του πλούτου για τη μείωση των ανισοτήτων. Και, για να το πω διαφορετικά, η χώρα σήμερα -και αυτή είναι η μεγάλη πρόκληση- καλείται να αναμετρηθεί με τον καλύτερο και όχι με τον χειρότερο εαυτό της. Όπως είπα και στην αρχή της ομιλίας μου, ο κρατικός προϋπολογισμός αποτελεί ασφαλώς ένα εργαλείο άσκησης οικονομικής πολιτικής. Ταυτόχρονα, όμως, είναι και ένας πολιτικός καθρέφτης στον οποίο αντικατοπτρίζεται με σαφήνεια το σύνολο των προτεραιοτήτων της Κυβέρνησης, αντικατοπτρίζεται όμως και το όραμά μας για τη χώρα. Και η φετινή εικόνα αυτού του καθρέφτη, παρά τις δυσκολίες, παρά τις αντιξοότητες, παρά τις αβεβαιότητες, είναι η εικόνα μιας Ελλάδας πιο αισιόδοξης και σίγουρα μιας Ελλάδας πιο φιλόδοξης, έτοιμης να ξεπεράσει τις αντιξοότητες και να τις μετατρέψει σε ευκαιρίες προόδου. Από το φάσμα της στασιμότητας η Ελλάδα περνάει πια στο ξέφωτο της σταθερότητας. Και αυτή γίνεται το κλειδί για τη μεγαλύτερη ισχύ της πατρίδας. Το υπαινίχθηκα και στην εισαγωγή μου. Αυτή τη στιγμή το μεγάλο πλεονέκτημα της χώρας, τολμώ να πω σε έναν βαθμό και η πηγή της ευημερίας της, είναι η πολιτική σταθερότητα. Χωρίς αυτή -το μάθαμε και το ξέρουμε όλοι καλά δεν θα την εμπιστεύονταν όχι μόνο οι σύμμαχοι και οι εταίροι της, ούτε οι ξένοι επενδυτές ούτε οι επισκέπτες ούτε καν οι ίδιοι οι Έλληνες πολίτες. Και αυτή η πολιτική σταθερότητα βασίζεται σε μια απλή αλλά καθοριστική συνταγή: τις γρήγορες αλλά ζυγισμένες αποφάσεις που φέρνουν απτά αποτελέσματα, στις καθαρές οικονομικές και πολιτικές επιλογές που μας οδηγούν τελικά σε καθαρούς ορίζοντες και σε ένα ασφαλές και παραγωγικό περιβάλλον το οποίο, με τη σειρά του, διαμορφώνει τις προϋποθέσεις για περισσότερη ασφάλεια και περισσότερη ανάπτυξη. Αν, λοιπόν, οι αριθμοί, τα ποσοστά και οι δείκτες του προϋπολογισμού φανερώνουν τους ποσοτικούς στόχους της Κυβέρνησης, η σταθερότητα και το θετικό πολιτικό κλίμα συνθέτουν την ατμόσφαιρα μέσα στην οποία κινείται. Και αυτή είναι μια ποιοτική διάσταση με την οποία αξίζει να ασχοληθούμε γιατί συνδέεται τελικά με πολλές άλλες προκλήσεις, τους σταθερούς εκλογικούς κύκλους, το λειτουργικό εκλογικό σύστημα, την εθνική ευθύνη, την κομματική ωριμότητα, ακόμα και την καθημερινή πολιτική συμπεριφορά. Όλα αυτά είναι ζητούμενα για τη νέα Ελλάδα. Η επιλογή μας, συνεπώς, απόψε το βράδυ θα έχει ξεχωριστή βαρύτητα γιατί δεν αφορά μόνο την έγκριση ενός προϋπολογισμού, αλλά μιας ολοκληρωμένης αντίληψης για τα βήματα που διένυσε η χώρα στη διάρκεια του σημαντικού 2020, αυτού που το διαδέχθηκε ένα πολύ δύσκολο αλλά γόνιμο τελικά 2021, και που είναι στο χέρι μας για να γίνει προάγγελος ενός καλύτερου 2022. Θέλω να ευχαριστήσω την Κοινοβουλευτική μας Ομάδα για την σημαντικότατη συμμετοχή της σε αυτή τη συζήτηση και να ζητήσω τη θετική σας ψήφο για τον προϋπολογισμό του έτους 2022. Σας ευχαριστώ.
Κυρίες και κύριοι συνάδελφοι, η συζήτηση για τον κρατικό προϋπολογισμό του οικονομικού έτους 2022 έφτασε στο τέλος της. Μίλησαν, εκτός από τους έξι γενικούς και δώδεκα ειδικούς εισηγητές, έξι Κοινοβουλευτικοί Εκπρόσωποι και διακόσιοι ένας συνάδελφοι, δηλαδή σύνολο διακόσιοι είκοσι πέντε Βουλευτές. Μίλησαν, επίσης, ο Αντιπρόεδρος της Κυβέρνησης, είκοσι ένας Υπουργοί, πέντε Αναπληρωτές Υπουργοί και εννέα Υφυπουργοί, δηλαδή τριάντα έξι μέλη της Κυβέρνησης, καθώς και οι έξι Πρόεδροι των Κοινοβουλευτικών Ομάδων. Οι πέντε συνεδριάσεις διήρκεσαν περισσότερο από εξήντα μία ώρες. Στη συζήτηση του κρατικού προϋπολογισμού του 2022 δεν έγινε καμμία σύντμηση χρόνου ομιλίας και όλοι μίλησαν με ανοχή χρόνου. Επίσης, έλαβαν τον λόγο οι Κοινοβουλευτικοί Εκπρόσωποι όσες φορές το ζήτησαν, πολύ δε περισσότερο από τον προβλεπόμενο χρόνο. Κηρύσσεται, συνεπώς, περαιωμένη η συζήτηση επί του κρατικού προϋπολογισμού του οικονομικού έτους 2022 και θα προχωρήσουμε στην ψηφοφορία. Η ψήφιση του προϋπολογισμού για τα έσοδα και τις δαπάνες της Προεδρίας της Δημοκρατίας, της Προεδρίας της Κυβέρνησης και κάθε Υπουργείου θα γίνει με ονομαστική ηλεκτρονική ψηφοφορία, με την κάρτα σας δηλαδή. Όπως είναι γνωστό, όλα τα Υπουργεία και η Προεδρία της Δημοκρατίας, καθώς και η Προεδρία της Κυβερνήσεως έχουν μόνο έξοδα, εκτός από το Υπουργείο Οικονομικών που έχει και έσοδα με τον προϋπολογισμό. Στον κρατικό προϋπολογισμό περιλαμβάνεται και ο Προϋπολογισμός της Βουλής, ο οποίος δεν θα τεθεί και πάλι υπ' όψιν του Σώματος, δεδομένου ότι ο Προϋπολογισμός της Βουλής, όπως ήδη εγκρίθηκε από την Ολομέλεια του Σώματος στη συνεδρίαση ΚΕ΄ της 16ης Νοεμβρίου του 2021, είναι κατά τον Κανονισμό υποχρεωτικά εκτελεστός και έχει καταχωριστεί χωρίς καμμία μεταβολή στον γενικό προϋπολογισμό του κράτους. Κυρίες και κύριοι συνάδελφοι, θα ήθελα να σας ενημερώσω ότι, σύμφωνα με τον Κανονισμό της Βουλής, η ψηφοφορία επί του Προϋπολογισμού Δημοσίων Επενδύσεων και Προσαρτημένων Προϋπολογισμών, καθώς και επί των Προϋπολογισμών των Αποκεντρωμένων Διοικήσεων, που αναφέρονται στο άρθρο 2 του νομοσχεδίου, γίνεται ιδιαιτέρως και διαδοχικά με ανάταση ή έγερση. Προτείνω, λοιπόν, με την άδεια του Σώματος, η ψηφοφορία με έγερση να προηγηθεί της ηλεκτρονικής ψηφοφορίας, ώστε να διευκολυνθούν οι συνάδελφοι Βουλευτές. Συμφωνεί το Σώμα;
Συνεπώς το Σώμα συνεφώνησε. Επομένως ερωτάται το Σώμα: Δέχεται τον Προϋπολογισμό Δημοσίων Επενδύσεων και Προσαρτημένων Προϋπολογισμών του οικονομικού έτους 2022; Παρακαλώ, όσοι τον αποδέχονται να εγερθούν. [[Εγείρονται οι αποδεχόμενοι]] Προφανώς ηγέρθησαν υπέρ της αποδοχής οι περισσότεροι. [[Χειροκροτήματα από την πτέρυγα της Νέας Δημοκρατίας]] Συνεπώς το Σώμα παρεδέχθη. [[Χειροκροτήματα από την πτέρυγα της Νέας Δημοκρατίας]] Ερωτάται το Σώμα: Δέχεται τον Τακτικό Προϋπολογισμό των Αποκεντρωμένων Διοικήσεων του οικονομικού έτους 2022; Παρακαλώ, όσοι τον αποδέχονται να εγερθούν. Προφανώς ηγέρθησαν υπέρ της αποδοχής οι περισσότεροι. Συνεπώς το Σώμα παρεδέχθη. Στο σημείο αυτό προχωρούμε στην ονομαστική ηλεκτρονική ψηφοφορία. Σας επισημαίνουμε ότι η ψηφοφορία περιλαμβάνει τα έσοδα του Προϋπολογισμού, τα έξοδα της Προεδρίας της Δημοκρατίας, τα έξοδα της Προεδρίας της Κυβερνήσεως και των δεκαεννέα Υπουργείων, δηλαδή σύνολο είκοσι δύο πεδία. Κάθε φορά στην οθόνη εμφανίζονται ως τέσσερα Υπουργεία προς ψήφιση. Για να ψηφίσετε και τα υπόλοιπα, αφού ψηφίσετε τα τέσσερα, θα πρέπει να κυλίσετε την οθόνη αφής. Εκείνοι που αποδέχονται τα έσοδα του Προϋπολογισμού, καθώς και τα έξοδα κάθε Υπουργείου και της Προεδρίας της Δημοκρατίας και της Προεδρίας της Κυβερνήσεως, δηλαδή εκείνοι που αποδέχονται και τα είκοσι δύο πεδία, ψηφίζουν «ΝΑΙ». Εκείνοι που δεν τα αποδέχονται ψηφίζουν «ΟΧΙ». Εκείνοι που ούτε ψηφίζουν «ΝΑΙ» ούτε ψηφίζουν «ΟΧΙ», ψηφίζουν «ΠΑΡΩΝ». Βεβαιωθείτε, σας παρακαλώ, στο τέλος ότι έχετε ψηφίσει και στις είκοσι δύο ξεχωριστές ψηφοφορίες. Αφού καταχωρίσετε την ψήφο σας, έχετε τη δυνατότητα να την ελέγξετε, ακόμη και να την αναθεωρήσετε, αλλά αυτό έως τη λήξη της ψηφοφορίας. Παρακαλώ, οι συνάδελφοι Βουλευτές να παραμείνουν στην Αίθουσα μέχρι να κλείσει το σύστημα της ηλεκτρονικής ψηφοφορίας και, πριν εξέλθουν, να βεβαιωθούν ότι έχουν ολοκληρώσει ο καθένας και η καθεμία τη δική του ψηφοφορία. Παρακαλώ τώρα να ανοίξει το σύστημα της ηλεκτρονικής ψηφοφορίας. Κυρίες και κύριοι συνάδελφοι, αρχίζει η ηλεκτρονική ψηφοφορία.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα καταχωριστούν στα Πρακτικά, θα ανακοινωθούν και θα συνυπολογιστούν στην ηλεκτρονική καταμέτρηση, η οποία θα ακολουθήσει.
Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2022» έγινε δεκτό κατά πλειοψηφία, σε μόνη συζήτηση, κατά τον Κανονισμό της Βουλής και έχει ως εξής:
Κυρίες και κύριοι συνάδελφοι, με την ψηφοφορία που διεξήχθη περαιώθηκε η συζήτηση επί του κρατικού προϋπολογισμού. Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών των συνεδριάσεων της 14ης, 15ης, 16ης, 17ης και 18ης Δεκεμβρίου 2021, στις οποίες περιλαμβάνεται η συζήτηση και η ψήφιση του κρατικού προϋπολογισμού οικονομικού έτους 2022.
Συνεπώς παρεσχέθη η ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.19΄ λύεται η συνεδρίαση για τη Δευτέρα 20 Δεκεμβρίου 2021 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης».